މި އަހަރުގެ ސާފް ޗެމްޕިއަންޝިޕް ބާއްވަން ރާއްޖޭން ބިޑްކޮށްފި! | Sandhaanu\nމި އަހަރުގެ ސާފް ޗެމްޕިއަންޝިޕް ބާއްވަން ރާއްޖޭން ބިޑްކޮށްފި!\nރާއްޖޭން ރަސްމީކޮށް ބިޑްކުރިކަން އިއުލާންކުރެއްވީ ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ގެ ރައީސް ބައްސާމް އަދީލް ޖަލީލް މިރޭ ކުރެއްވި ޓްވީޓެއްގަ އެވެ.\nއެފްއޭއެމްގެ ރައީސް ބައްސާމް އަދީލް ޖަލީލް މިއަދު ކުރެއްވި ޓްވީޓްގައި ވިދާޅުވީ 2021 ވަނަ އަހަރުގެ ސާފް ޗެމްޕިއަންޝިޕް ރާއްޖޭގައި ހޯސްޓް ކުރުމަށް މިއަދު ރަސްމީކޮށް ބިޑް ކޮށްފައިވާ ކަމަށެވެ. އަދި ބައިނަލްއަގްވާމީ މެޗުތަކާއި މުބާރާތްތައް ރާއްޖޭގައި ބޭއްވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ކުރައްވާ މަސައްކަތްޕުޅާއި ކުޅިވަރު ވަޒީރު އަހުމަދު މަހުލޫފް ފޯރުކޮށްދެއްވަވާ އެހީތެރިކަން ބަލައިގަނެ އެކަމަށް ޝުކުރުއަދާކުރައްވާފައިވެއެވެ.\nސާފް ޗެމްޕިއަންޝިޕްގެ 13 ވަނަ އެޑިޝަން ބާއްވަން ފުރަތަމަ ހަމަޖައްސާފައިވަނީ ޕާކިސްތާނުގަ އެވެ. އެކަމަކު ބަންގްލަދޭޝްގެ އެދުމުގެ މަތިން ފަހުން އެ މުބާރާތް ބާއްވަން ނިންމީ އެގައުމުގަ އެވެ. ނަމަވެސް ކޮވިޑް ގެ އުނދަގޫ ހާލަތާ އެކު ސްޕޮންސަރުން ލިބުނު ދަތިވުމާއި ސަރުކާރުގެ އެއްބާރުލުން އެންމެ ރަނގަޅަށް ނުލިބުމުން ބަންގްލަދޭޝުން މުބާރާތް ނުބާއްވަން ނިންމިއެވެ.\nބަންގްލަދޭޝްގެ ކޮވިޑްގެ ހާލަތު އޮތް ގޮތުން މުބާރާތެއް ބޭއްވޭނެ ކަމުގެ ޔަގީން ކަމެއް ސަރުކާރުން ނުދިނުމާއި ގުޅިގެން ސާފް ޗެމްޕިއަންޝިޕް ބާއްވަން އާ ބިޑަށް ހުޅުވާލާނެ ކަމަށް އޭއެފްސީން ވަނީ މިފަހުން އިއުލާންކޮށްފައެވެ.\nރާއްޖޭގެ އިތުރުން ދެޤައުމަކުން ވަނީ ސާފް ޗެމްޕިއަންޝިޕް ބޭއްވުުމަށް ޝައުގުވެރިވެފައެވެ. ރާއްޖޭގެ އިތުރުން ދެން ޝައުގުވެރިވީ އިންޑިއާ އަދި ނޭޕާލުންނެވެ. ބަންގްލަދޭޝުން މުބާރާތް ނުބޭއްވޭނެކަމަށް ބުނުމުން އެންމެ ފުރަތަމަ މުބާރާތް ހޯސްޓްކުރަން ޝައުގުވެރިކަން ފާޅުކުރީ ނޭޕާލުންނެވެ. ރާއްޖޭން މިއަދު މުބާރާތް ބާއްވަން ބިޑްކުރިއިރު އިންޑިއާ އާއި ނޭޕާލުން ވެސް މިއަދު ރަސްމީކޮށް ބިޑްކުރާނެކަމަށް ބެލެވެ އެވެ..\nމިހާރު އޮތް ގޮތުން ސާފް ޗެމްޕިއަންޝިޕުގައި ކުޅޭނީ ސާފްގެ ހަތް ގައުމުގެ ތެރެއިން ފަސް ގައުމެވެ. އެއީ ރާއްޖެ އާއި އިންޑިއާ އަދި ނޭޕާލުގެ އިތުރުން ސްރީ ލަންކާ އަދި ބަންގްލަދޭޝް އެވެ. އެހެން ފަހަރުތަކުގައި ދެ ގްރޫޕަށް ބަހާލައިގެން މުބާރާތް ކުރިއަށް ގެންދިޔަނަމަވެސް ޓީމުތައް މަދުވުމުން މިފަހަރުގެ ފައިނަލުން ޖާގަ ލިބޭނީ ފަސް ގައުމުގެ މެދުގައި ލީގު އުސޫލުން އެއް ބުރު ކުޅުމަށް ފަހު ޕޮއިންޓުގެ ގޮތުން އެންމެ ކުރި ލިބޭ ދެޓީމަށެވެ.\nމިފަހަރުގެ މުބާރާތުގައި ބޫޓާނުން ބައިވެރިވާން ނިންމާފައި ނެތުމާއި ފީފާގެ ސަސްޕެންޝަނެއްގައި އޮތުމުން ޕާކިސްތާނަށް ވެސް މުބާރާތުގައި ވާދައެއްނުކުރެވޭނެ އެވެ.\nމުބާރާތް ބާއްވާނެ ގައުމެއް ނިންމާނީ އޮގަސްޓް މަހުގެ ފުރަތަމަ ހަފްތާތެރޭ ސާފުން ބާއްވާ ބައްދަލުވުމުގަ އެވެ.


އާންމު ޙާލަތަށް ރުޖޫޢަ ވެވޭނީ ވެކްސިނެއް ލިބިގެން: ޑރ. ޝީނާ – Dhen.mv\nމަރްޔަމް ވަޙީދާ September 25, 2020 - 3:17 pm\nކޮވިޑް ރޯގާ ފެތުރުން ހުއްޓުވުމުގެ ގޮތުން އަޅާފައިވާ ފިޔަވަޅުތަކަށް ލުއި ދޭން އަދި މާ އަވަސް ކަމަށާއި އާންމު ހާލަތަށް ރުޖޫޢަ ވެވޭނީ ވެކްސިނެއް ލިބުމުން ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) ގެ ކޮންސަލްޓަންޓް ޑރ. ޝީނާ މޫސާ ވިދާޅުވެއްޖެއެވެ.\nހެލްތު އެމަޖެންސީ އޮޕަރޭޝަންސް ސެންޓަރ (އެޗްއީއޯސީ) އިން ރޭގައި ބޭއްވި ނޫސްވެރިންގެ ބައްދަލުވުމުގައި ޑރ. ޝީނާ ވިދާޅުވީ މިހާރު އަޅާފައިވާ ފިޔަވަޅުތަކާ އެކު، ބަލި ފެތުރޭ މިންވަރު "ގްރީން ޒޯން" ގައި ބަހައްޓަން މުހިއްމު ކަމަށާއި ބަލީގެ އިންކިއުބޭޝަން ޕީރިއަޑް (14 ދުވަސް) ގްރީން ޒޯނުގައި ބަހައްޓައިގެން މެނޭޖްކުރެވިއްޖެނަމަ، ބަލި ފެތުރޭ މިންވަރު ދަށްވެގެން ދާނެ ކަމަށެވެ.\nރާއްޖެއިން ކޮވިޑަށް ފައްސިވީ މީހުންގެ އަދަދަށް ބަލާލާއިރު މިދިޔަ މަހުގެ ތެރޭގައި ކޮންމެ ދުވަހަކު ވެސް މިބައްޔަށް 100 އަށްވުރެ ގިނަ މީހުން ވަނީ ފައްސި ވެފައެވެ. ނަމަވެސް ފަހަކަށް އައިސް މިއަދަދު ވަނީ ބޮޑުތަނުން މަދުވެ، ބައެއް ދުވަސް ދުވަހު 50 އަށް ވުރެ ވެސް ތިރިވެފައެވެ. ނަމަވެސް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ކުރިން ބުނެފައިވަނީ، މިބަލި ފެތުރުން ކޮންޓްރޯލު ކުރުމަށް އަޅާފައިވާ ފިޔަވަޅުތަކަށް ލުއިދެވޭނީ ބަލީގެ އާރްއޯ (ފެތުރޭ މިންވަރު) އެކަކަށް ވުރެ ދަށްކުރެވިގެން ކަމަށެވެ.\nޑރ. ޝީނާ ވިދާޅުވީ، ރައްކާތެރިކަމުގެ ފިޔަވަޅުތަކާއި އެކުގައި ވެސް ކުރީގެ އާންމު ހާލަތަށް ދެވޭނީ، ވެކްސިނެއް ލިބިގެން ކަމަށް ގަބޫލުކުރައްވާ ކަމަށެވެ. އަދި އެންމެފަހުގެ ލަފާކުރުންތަކަށް ބަލާއިރު، ވެކްސިނެއް އެންމެ އަވަހަށް ވެސް ލިބޭނީ މި އަހަރުގެ ނޮވެމްބަރު މަހުގައި ކަމަށް ޑރ. ޝީނާ ވިދާޅުވެފައިވެއެވެ.\nކޮވިޑް-19: ނިމިދިޔަ 24 ގަޑިއިރުތެރޭ އިތުރު 32 މީހުން ފައްސި ވެއްޖެ


Laadheenee fikuraa dhekolhah bodethi adhabuthah kanda alhan jehey: umar\nލާދީނީ ފިކުރާ ދެކޮޅަށް ބޮޑެތި އަދަބު ކަނޑައަޅަންޖެހޭ: އުމަރު\nލާދީނީ ފިކުރާ ދެކޮޅަށް ގާނޫނު ހަދައި ބޮޑެތި އަދަބުތައް ކަނޑައަޅަން ޖެހޭ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nއުމަރު މިހެން ވިދާޅުވީ ރާއްޖޭގައި އިސްލާމްދީން އޮތް ގޮތުގެ މައްޗަށް ކަމަށް ބުނެ، މޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓްގައި އިސްލާމްދީނާއި މާތް ރަސޫލަށް ނިސްބަތްކޮށް ފުރައްސާރަ ކޮށްފައިވާތީ އެކަން ކުށްވެރި ކުރައްވާ ކުރެއްވި ޕޯސްޓެއްގައެވެ.\nއުމަރު ވިދާޅުވީ ދީނީ ހަރުކަށި ފިކުރާ ދެކޮޅަށް ޓެރަރިޒަމްގެ ގާނޫނަށް ބަދަލު ގެނެސް، ބޮޑެތި އަދަބުތައް ކަނޑައަޅާފަ، ހަމަ އެ މިންގަނޑުން ލާދީނީ ފިކުރާ ދެކޮޅަށް ވެސް ގާނޫނު ހަދާ ބޮޑެތި އަދަބުރައް ކަނޑައަޅަންޖެހޭ ކަމަށެވެ.\n"އެހެން ފަސްގަނޑެއްގައި ހުރެ ދީނުގެ ނަމުގައި ހަނގުރާމަކުރާ މީހާ ޖަލަށްލާފަައި މި ފަސްގަނޑުގައި ތިބެގެން އިސްލާމްދީނާ ދެކޮޅަށް ފިކުރީ ހަނގުރާމަކުރާ މީހުން ޖަލަށް ނުލެވޭނަމަ އިންސާފު ނެތިގެންދާނެ." އުމަރު ވިދާޅުވި އެވެ.\nއުމަރު ނަސީރު ދީނަށް ފުރައްސާރަ ކުރުން މޯޑިވިއަން ޑިމޮކްރަސީ ނެޓްވޯކް


Bodu hiyaanyi: "kanu" muassasaa thakaaeku, mulhi nizaam fail!\nބޮޑު ހިޔާނާތް: ކަނު މުއައްސަސާތަކާއެކު މުޅި ނިޒާމް ފެއިލް!\nދައުލަތެއް ހިންގުމުގެ ތިން ބާރުގެ ތެރެއިން ސީދާ ގާނޫނު އަސާސީންނާއި އޭގެ ދަށުން އަންނަ ގާނޫނުތަކުން ބާރު ލިބިގެން އުފެދޭ މުއައްސަސާތަކަކީ ދައުލަތުގެ ނިޒާމަށް ފާރަވެރިވެ އެތެރެއިންނާއި ބޭރުން ގައުމާއި ރައްޔިތުންގެ ހައްގުތައް ހިމާޔަތް ކުރުމުގެ މަސްއޫލިއްޔަތު ކޮނޑުގައި އެޅިފައި ތިބި ބައެކެވެ.\nއެ މުއައްސަސާތަކުގެ ޒިންމާ އެހާމެ މުހިންމުވާއިރު، އެކަމަށް އެންމެ މުއައްސަސާއެއް އިހުމާލުވިޔަސް މުޅި ދައުލަތް ހިންގުމުގެ ނިޒާމަށް އޭގެ ނޭދެވޭ އަސަރު ފޯރާނެ އެވެ. ރާއްޖޭގެ ތާރީހުގައި މިހާތަނަށް ހިންގާފައިވާ އެންމެ ބޮޑު ހިޔާނާތުގެ ރިޕޯޓް، ދެ އަހަރު ފަހުން އޭސީސީން އާންމު ކުރިއިރު، މުޅި ދައުލަތުގެ ނިޒާމް ފެއިލްވެފައިވާކަން މުޅީން ސާފެވެ.\nއެ ރިޕޯޓް އާންމުވުމާއެކު، އެންމެން އަވަސްވެގަތީ، އެކަމުގައި ޝާމިލުވަނީ ކޮން ބައެއްތޯ ބަލާށެވެ. އެއް ބަޔަކު މަޖަލަކަށް "މަގޭ ނަން އެބަ އޮތްހޭ" އެހި ނަމަވެސް، ނިތްކުރިމަތިން އޮށްދާ ހިއްލައިގެންތިބެ އެ ރިޕޯޓް ހޭވި ދައުލަތުގެ އިސް މަގާމުތަކުގައި ތިއްބެވި އެތަކެއް ބޭފުޅުންނާއި، މަޖިލިސް މެމްބަރުން ތިއްބަވާނެ ކަށަވަރެވެ.\nހަގީގަތަށް ބުނާނަމަ އެ ރިޕޯޓުގައި ކުރިން ނޭނގޭ މާ ގިނަ އާ ވާހަކަތަކެއް ނެތެވެ. އެމްއެމްޕީއާރްސީގެ ކޮރަޕްޝަންގައި ހިމެނޭ އެސްއޯއެފް ކުންފުނި މެދުވެރިކޮށް ދައުލަތުގެ ފައިސާތައް ސީދާ ވަތން ޖީބުތަކެއް އަދިވެސް އެނގޭކަށް ނެތެވެ.\nއެ 700 އަށް ވުރެ ގިނަ ސޮފްހާގެ ރިޕޯޓް ކިޔައިގެން ތިލަވި ކަމަކީ، ކޮރަޕްޝަނާއި މަނީ ލޯންޑަރިންގް ފަދަ ކަންކަން ހުއްޓުވުމަށް އުފައްދާފައިވާ މުއައްސަސާތަކާއި ނިޒާމުތައް ފެއިލްވެފައިވާ މިންވަރެވެ. ދައުލަތުގެ ފައިސާއިން 1.3 ބިލިއަން ރުފިޔާ ދޮވެ، ސާފު ކުރަން ބޭނުންކުރި ކުންފުނީގެ ގާބިލުކަމާއި ނުބައްދަލު އަދަދުތަކުން މުއާމަލާތްތައް ކުރަމުން ގެންދިޔަ އިރު، އެންމެ ކުޑަމިނުން އެކަމަށް ސުވާލެއް އުފައްދާލާނެ މީހަކު ނެތްކަމެވެ.\nރާއްޖޭގައި އޮތް އެންމެ ވަރުގަދަ ތިން ބޭންކުގައި އެކައުންޓުތައް ހުޅުވައިގެން މިލިއަނުން ޑޮލަރާއި ފައިސާ ނަހަމަ ގޮތުގައި ނަގަމުން ދިޔައިރު ވަރިހަމަ ކޮށްލައިގެން ތިބި ކަމެވެ.\nދައުލަތުގެ ކުންފުންޏަކަށް ދީފައިވާ ފައިސާ، އެންޑޯސް ނުކުރެވޭ ޗެކުތަކަކުން އަމިއްލަ ކުންފުންޏަކަށް ޖަމާ ކުރަމުންދިޔަ އިރު، ރާއްޖޭގެ ބޭންކިން ނިޒާމް އެކަމަށް ފާރަވެރި ނުވެވި ނުސީދާ ގޮތުން ނަމަވެސް، ބައިވެރިވިވުމެވެ. ބޭންކުތަކުގެ ބެލެނިވެރި ފަރާތް، އެމްއެމްއޭއަށް އެ މައްސަލަ ހުށަހެޅި ފަހަރުވެސް، އެކަން ތަހުގީގުކޮށް، އެކަން މައްސަލައަކަށް ނުވި ނުވުމެވެ. ރާއްޖޭގައި ތިއްބެވި މާލީ ދާއިރާގެ މަތީފެންވަރުގެ ބޭފުޅުންނާއި ގަވަރުނަރު ވެސް އެކަމުގެ ފުނަށް ފީނަން ނުކުޅެދުނީމަ އެވެ.\nއާންމު އުސޫލުތަކުގެ ބޭރުން، ޗެކުތަކުގެ ނުފުށުގައި ސޮއި ޖަހަ ޖަހައިގެން، ބޭރު ކުރިއިރު، ޝައްކުގެ ބުމައެއް ހިއްލާލާނެ އިސް ވެރިއަކު، އެމްއެމްޕީއާރްސީގެ ތެރއިން ނުވި އެވެ. ރަޖިސްޓްރީ ވެސް ނުކުރާ ކުންފުނިތަކަކަށް ފަޅުތަކާއި ރަށްތައް ދޫކުރަމުންދިޔަ އިރު، އެކަން އިކޮނޮމިކް މިނިސްޓްރީގެ ސަމާލުކަމަށް ނައި ނައުމެވެ.\nރަށްތަކާއި ފަޅުތަކުގެ ލީސް ހޯލްޑިންގް ރައިޓްސް އެކަމަށް ކަނޑައެޅިފައި ފީތައް ނުދައްކައި، އެހެން ފަރާތްތަކަށް ބަދަލު ކުރިއިރު، ޓޫރިޒަމް މިނިސްޓްރީ ތެރޭގައި ނުރައްކަލުގެ ރަނގަބީލު ނޭޅި ކަމެވެ. ކުރު ދޮށީގައި ރަށްތަކާއި ފަޅުތައް ކުއްޔަށް ދެމުން ދިޔައިރު، އެކަމުން ލިބުނު ފައިސާ ދައުލަތަށް ނުވަންނަކަން މިހާރު އެނގޭއިރު، އެ ފައިސާ ހޯދަންޖެހޭ މީރާ ނިދާފައިތިބީމަ އެވެ.\nއަމިއްލައަށް އިސްނަގައިގެން ތަހުގީގު ކުރެވޭ އޭސީސީއަށް ވެސް މި ޖަރީމާގެ ދޮންކަޅުމިން ވެސް އެނގޭ ކަމަކަށް އޭރު ނުވި އެވެ. ޑޮލަރު ވިއްކުމު ލައިންސަންސެއް ނެތް ކުންފުންޏަކުން މިލިއަނުން "ޑޮލަރު ގަތް" ސަރުކާރާއި އެންމެ ނަން މަޝްހޫރު އަމިއްލަ ކުންފުނިތަކާއި، ވިޔަފާރިވެރިންގެ ތެރޭގައި މިއީ ކިހިނެތްވާ ކަމެއްތޯ އަހަލާނެ ހަމަ އެންމެ ދުލެއް ނެތް ކަމެވެ.\nމި ނިޒާމުގެ ތަންކޮޅެއް ދުރަށް ޖެހިލާއިރު، ތަހުގީގީ އިދާރާތަކަށް ވެސް ރޯމާ ދުވާލު ކުރި ވައްކަމުގެ ހިލަމެއް ނުވި އެވެ. ރާއްޖެއިން ބޭރާ ގުޅުންހުރި ކަޅު ފައިސާއަށް ބަލަހައްޓައިގެން ތިއްބާ، ބަޔަކުވެގެން މިވަނީ ގައުމުގެ އެތެރެއިން ރައްޔިތުންގެ ފައިސާތަކެއް ކައި ހުސްކޮށްލައިފަ އެވެ.\nއެ ރިޕޯޓުގައި ހިމަނާފައިވާ ބަޔާންތައް ކިޔާލުމުން، ފެނުނީ ޒިންމާ ނަގާނެ މީހަކު ނެތި، އެކަކު އަނެކަކު ބޮލަށް ފޫޅުކަނޑާފައިވާ ތަނެވެ. ނަމަވެސް، މި ހިޔާނާތުގައި ބައިވެރިވި ފަރާތްތަކަށް ސީދާ ދައުލަތުގެ ވަތްގަނޑަށް އަތްބޭނުނީ މުޅި ނިޒާމުގެ އިހުމާލުންނެވެ. ދައުލަތުގެ މާލީ ނިޒާމުގައި ވަކި އުސޫލުތަކަކާއި ގަވައިދުތަކެއް ކަނޑައެޅިފައި އޮންނަނީ އެންމެ އާދައިގެ މީހާއިން ފެށިގެން ރައީސުލްޖުމްހޫރިއްޔާއަށް ހަމައަށް، އެންމެ މީހަކު ހިތުހުރި ގޮތަކަށް ކަންތައްތައް ނުކުރެވޭ ގޮތަށެވެ. ނަމަވެސް "ބްރޯ، ޔެސް ބްރޯ" އޭ ކިޔައިގެން މުޅި ނިޒާމް ފުނޑާލަން ފުރުސަތުދީ، ރައްޔިތުންގެ ފައިސާއިން ދައުލަތެއް ގަނެ ނިންމާލިއިރު، އެންމެން ތިބީ އިސްޖަހައިގެނެވެ.\nމި ހިޔާނާތުގައި އިސްކޮށް ބައިވެރިވި މީހުން މިހާރަކު ނެތެވެ. މި ވަގުތަށް ނަމަވެސް، އެއްބަޔަކު ޖަލުތަކުގެ ތޭރިތަކުގެ ފަހަތުގައި ތިބި އިރު، އަނެއް ބަޔަކު ތިބީ އިންސާފަށް ފިލައިގެން ރާއްޖެއިން ބޭރުގަ އެވެ. ނަމަވެސް، ރާއްޖޭގައި އަދިވެސް އޮތީ މިކަން ހުއްޓުވަން ނުކުޅެދުނު ނިޒާމެވެ. މި ހިޔާނާތް ނުފެނުނު "ކަނު" މުއައްސަސާތަކުގެ މުގުލުގައި ތިބީ ހަމަ އެއް ބަޔެކެވެ. ރައްޔިތުން ކަންބޮޑުވާންޖެހޭ ސަބަބަކީ މިއީ އެވެ.\nއެމްއެމްޕީއާރުސީގެ ތެރެއިން ގެއްލުނު ފައިސާ އަނބުރާ ނުހޯދޭނެކަން މިހާރު ޔަގީނާގާތަށް ބުނަން އެނގޭއިރު، މުޅި ގައުމު ޖަވާބު ބޭނުންވާ އެންމެ ބޮޑު ސުވާލަކީ ދެވަނަ އެމްއެމްޕީއާރްސީ ހިޔާނާތެއް ތަކުރާރުވާނެ ހެއްޔެވެ؟ދައުލަތުގެ އެންމެ މުއައްސާއަކުން ނުވަތަ އިސް ވެރިއަކު އަޑު ހަރުކޮށް އެންމެ ސުވާލެއް ކޮށްލި ނަމަވެސް، ހުއްޓުވޭނެ ބޮޑު ވައްކަމަކަށް އަލުން ފުރުސަތު ލިބިދާނެ ހެއްޔެވެ؟\nއެމްއެމްއޭ އެމްއެމްޕީއާރުސީ އޮޑިޓު ރިޕޯޓް މީރާ + އެމްއެމްޕީއާރްސީ މިނިސްޓްރީ އޮފް އިކޮނޮމިކް ޑިވެލޮޕްެމަންޓް މިނިސްޓްރީ އޮފް ޓޫރިޒަމް


UV Athun Eagles Molhuvi Iru TC Balikoh Da Grande Dhevana Ah - Vaguthu\nޔޫވީ އަތުން އީގަލްސް މޮޅުވި އިރު ޓީސީ ބަލިކޮށް ދަ ގްރާންޑޭ ދެ ވަނައަށް\nޔޫވީ އާއި އީގަލްސް ބައްދަލުކުރި މެޗުގެ ތެރެއިން-- ފޮޓޯ: އެފްއޭއެމް\nދިރާގު ދިވެހި ޕްރިމިއާ ލީގުގައި ޔުނައިޓެޑް ވިކްޓްރީ (ޔޫވީ) އަތުން ހޯދި މޮޅާއެކު ކުލަބް އީގަލްސްއިން ދެ ވަނަބުރުގެ ފެށުން ރަނގަޅުކުރި އިރު، ޓީސީ ސްޕޯޓްސް ކްލަބް ބަލިކޮށް ދަ ގްރާންޑޭ ސްޕޯޓްސް ކުލަބް ތާވަލުގެ ދެ ވަނައަށް ޖެހިލައިފިއެވެ.\nމުބާރާތުގައި ކުލަބް އީގަލްސް ކުޅުނު މެޗުން އެ ޓީމު މޮޅުވީ ބުރާސްފަތި ދުވަހުގެ ރޭ ޔުނައިޓެޑް ވިކްޓްރީ 2-3ގެ ނަތީޖާއަކުން ބަލިކޮށްގެންނެވެ. މި މޮޅާއެކު ކުލަބް އީގަލްސް އޮތީ ކުޅުނު އަށް މެޗުން ލިބުނު އަށް ޕޮއިންޓާއެކު ތާވަލުގެ ހަތްވަނައިގައެވެ.\nމެޗުގައި ފުރަތަމަ ލަނޑު ޖަހައި ލީޑު ނެގީ ޔުނައިޓެޑް ވިކްޓްރީންނެވެ. މެޗުގެ ފުރަތަމަ ހާފުގެ ފުރިހަމަ ވަގުތު ހަމަވާން މިނެޓަކަށް ވެފައިވަނިކޮށް ޔުނައިޓެޑް ވިކްޓްރީއަށް މި ލަނޑު ކާމިޔާބުކޮށްދީފައިވަނީ އަހުމަދު ނިޒާމް (ނިޒާމްބެ)އެވެ.\nފުރަތަމަ ހާފު ނިމުނީ މި ނަތީޖާގައި އޮވެގެންނެވެ. ދެވަނަ ހާފުގައި އީގަލްސްއިން ނަތީޖާ ހަމަހަމަކޮށްފައިވަނީ މެޗުގެ 51 ވަނަ މިނިޓްގައެވެ. ނާއިމް ނަގައި ދިން ކޯނަރަކުން މި ގޯލު އެ ޓީމަށް ކާމިޔާބުކޮށްދިނީ ހިސާމް ސަލީމް (ކޮކީ) އެވެ.\nކުލަބް އީގަލްސްއިން މި މެޗުގައި ލީޑު ނަގާފައިވަނީ 61 ވަނަ މިނެޓުގައެވެ. މި ގޯލު އެ ޓީމަށް ކާމިޔާބުކޮށްދިނީ ނާއިމް އެވެ. މެޗުގައި ކުލަބް އީގަލްސްއިން ލީޑު ފުޅާކުރި ލަނޑު 71 ވަނަ މިނެޓުގައި ކާމިޔާބުކޮށްދިނީ އޮސާމާ އަންބާރު އެވެ. ޓީސީގެ ދެވަނަ ލަނޑު ފެނިގެންގޮސްފައިވަނީ 82 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ އަނަޓޯލީ އެވެ.\nޓީސީ ކުޅުނު މެޗުން އެ ޓީމު ބަލިވީ ދަ ގްރާންޑޭ ސްޕޯޓްސް ކުލަބާއި ވާދަކޮށް 2-1 ގެ ނަތީޖާއަކުންނެވެ. މި މޮޅާއެކު ދަ ގްރާންޑޭ ވަނީ ތާވަލުގެ ދެވަނަ މަގާމަށް ޖެހިލައިފައެވެ.\nމެޗުގެ ހަތް ވަނަ މިނެޓްގައި ދަ ގްރާންޑޭ އަށް ލީޑު ނަގައިދިނީ ކެޕްޓަން ޔަސްފާދު ހަބީބު (މުލަކޭ) އެވެ. ޓީސީން އެއްވަރުކުރީ މެޗުގެ 22 ވަނަ މިނިޓްގައި ޕެނަލްޓީއަކުން ސެއިން ވިންސެންޓްގެ ފޯވާޑް މެލްކަމް ކެސިއަސް ސްޓެވާޓް ޖެހި ގޯލުންނެވެ. ދަ ގްރާންޑޭ އަށް ލީޑު ނަގައިދިން ލަނޑު ޖަހާދީފައިވަނީ ސަހާއު އެވެ. ފުރަތަމަ ހާފު ނިމުނީ މި ނަތީޖާގައި އޮވެގެންނެވެ.\nމި މެޗުތަކަށްފަހު ޕޮއިންޓް ޓޭބަލް އެތުރިފައިވާ ގޮތް


ލ. މާމެންދޫ ކައުންސިލްގެ ރައީސް\nލ. މާމެންދޫ ކައުންސިލްގެ އަންހެނުންނަށް ޚާއްޞަކޮށްފައިވާ ދެ ގޮނޑި\nލ. މާމެންދޫ ކައުންސިލްގެ މެންބަރު


Alhugandu bandhukohfai huree bungalow eh gai, ekamaku eyee hayyareh: Raees | Mihaaru\nރައީސް ޔާމީން: އެމްޑީޕީގެ ވެރިކަމުގައި އެމަނިކުފާނު ބަންދުކުރީ ހިމާޔަތް ދޭން ކަމަށް ބުނެ --ފޮޓޯ/މިހާރު\nއަޅުގަނޑު ބަންދުކޮށްފައި ހުރީ ބަންގަލޯއެއްގައި، އެކަމަކު އެއީ ހައްޔަރެއް: ރައީސް\n22 ފެބުރުއަރީ 2017 - 15:32 64 comments\nއެމްޑީޕީގެ ވެރިކަމުގައި މިހާރުގެ ރައީސް އަބްދުﷲ ޔާމީން ސިފައިންގެ ބެލުމުގެ ދަށުން ކ. އާރަށުގައި ބެހެއްޓީ ބަންގަލޯއެއްގައި ކަމަށާއި އެކަމަކު އެއީ ވެސް ގާނޫނާ ޚިލާފަށް ކުރި ހައްޔަރެއް ކަމަށް ވާތީ އެ މައްސަލާގައި ދައުވާ ކުރަން ބޭނުންފުޅުވާ ކަމަށް އެ މައްސަލައިގެ ތަހުގީގުގައި އެމަނިކުފާނު ވިދާޅުވެއްޖެ އެވެ.\nހިމާޔަތް ދޭން ކަމަށް ބުނެ ޖުލައި، 2010 ގައި ރައީސް ޔާމީން ބަންދު ކޮށްގެން ގެންގުޅުނު މައްސަލާގެ ތަހުގީގަށް އެމަނިކުފާނު މިދިޔަ ސެޕްޓެމްބަރު މަހު ދެއްވި ބަޔާނުގައިވާ ގޮތުން އަށް ދުވަސް ވަންދެން އާރަށުގައި ބެހެއްޓީ ބަންގަލޯއެއްގަ އެވެ. އެތަނާ 100 ފޫޓު ދުރަށް ދިއުން އެމަނިކުފާނަށް މަނާކުރި ކަމަށާއި އެކަމަކު އެމަނިކުފާނުގެ ފޯނު އަތުލާފައިނުވާ ކަމަށް އެ ބަޔާނުގައިވެ އެވެ.\n"އެހެންކަމުން އަޅުގަނޑުގެ ފޯނުން އަޅުގަނޑު ބޭނުން މީހަކާ ބޭނުން އިރަކު ގުޅެ އެވެ،" އެ ބަޔާނުގައި ރައީސް ޔާމީން ވިދާޅުވި އެވެ.\nއެގޮތުން ބޭރުގެ އެކި ޑިޕްލޮމެޓުންނަށް ވެސް އެމަނިކުފާނު އަމިއްލަފުޅަށް ގުޅުއްވި ކަމަށާއި ކޮންމެ ދުވަހަކު އާއިލާއާ ބައްދަލު ކުރެއްވުމަށް ދެ ގަޑިއިރު އަދި ވަކީލުންނާ ބައްދަލު ކުރަން 45 މިނެޓް ލިބިވަޑައިގަތް ކަމަށް އެ ބަޔާނުގައި ވެ އެވެ. އަދި ފަހުން އެމެރިކާގެ ޑިޕްލޮމެޓަކު ސަރުކާރާ ކުރި މަޝްވަރާތަކަށް ފަހު، އެމަނިކުފާނުގެ އާއިލާ އަށް އާރަށުގައި ތިއްބެވުމުގެ ހުއްދަ ލިބުނު ކަމަށް ވެސް ތަހުގީގު ބަޔާނުގައިވެ އެވެ.\nރައީސް ޔާމީން ވިދާޅުވެފައި ވަނީ ފަހުން އެމަނިކުފާނު އެއްކޮށް މިނިވަންކުރީ ވެސް އެމެރިކާގެ ޑިޕްލޮމެޓަކު ސަރުކާރާ ކުރި މަޝްވަރާތަކަށް ފަހު ކަމަށެވެ.\n"އެމްއެންޑީއެފްގެ ހިމާޔަތުގައި ކަމަށް ބުނެ އަޅުގަނޑުގެ ނުރުހުމުގައި ކ. އާރަށުގައި ބަހައްޓާ މިނިވަންކަމެއް ނެތި އެއްވެސް ކަމެއް ނުކުރެވޭ ގޮތަށް އަދި އެއްވެސް ތަނަކަށް ނުދެވޭ ގޮތަށް ބަހައްޓާފައިވާ ބެހެއްޓުމަކީ ހައްޔަރެކެވެ." އެ މައްސަލާގައި ދައުވާ ކުރަން ބޭނުންފުޅުވާ ކަމަށް ވިދާޅުވެ، އެ ބަޔާނުގައި ރައީސް ޔާމީން ވިދާޅުވެފައިވެ އެވެ.\nއާރަށަށް އެމަނިކުފާނު ގެންދިޔަ ދުވަހު ކަން ހިނގައި ދިޔަ ގޮތް ސާފުކޮށް ދެއްވައި، ރައީސް ޔާމީން ވިދާޅުވެފައިވާ ގޮތުން އެމަނިކުފާނަށް ހިމާޔަތް ދޭން ޖެހޭ ކަމަށް ބުނެ ސިފައިންގެ މައި މަރުކަޒަށް ހާޒިރުވާން އެންގެވީ އޭރުގެ ޗީފް އޮފް ޑިފެންސް ފޯސް އަދި މި ސަރުކާރުގައި ޑިފެންސް މިނިސްޓަރު ކަން ކުރެއްވި މޫސާ އަލީ ޖަލީލެވެ. އެމަނިކުފާނު ހާޒިރު ނުވެއްޖެ ނަމަ ދޮރު ވައްޓާލައިގެން، ގަދަކަމުން ވިޔަސް ގެންދާނެ ކަމުގެ އިންޒާރު ޖަލީލު ދެއްވި ކަމަށް އެ ބަޔާނުގައިވެ އެވެ.\nއެވަގުތު ރައީސް ޔާމީން ހުންނެވީ އޭރު ރައްޔިތުންގެ މަޖިލީހުގެ ނައިބު ރައީސް އަހުމަދު ނާޒިމް ދިރިއުޅުއްވާ ގ. އާބިންގައި ކަމަށާއި ޖަލީލު އެގޮތަށް އިންޒާރު ދެއްވުމުން އެގެއިން ބޭރަށް ނިކުމެވަޑައިގަތްއިރު ސިފައިން ބޭރުގައި ތިބި ކަމަށް ބަޔާނުގައިވެ އެވެ. އެހެންވެ، ސިފައިންގެ ވެހިކަލްގައި ސިފައިންގެ މައި މަރުކަޒަށް ވަޑައިގަތީ ކަމަށާއި އެމަނިކުފާނު އާރަށަށް ގެންދަން ބޭނުންވާ ކަމަށް ޖަލީލު އެންގެވީ އެރޭ ފަތިހު ބަންޑާރަ ކޮށީގައި އިންނަވަނިކޮށް ކަމަށް ރައީސް ވިދާޅުވި އެވެ.\n"އެ ނޫން އެއްވެސް ގޮތެއް ނޯންނާނެ ކަމަށާއި، ނުދާން ގަދަ ދައްކާ ނަމަ ގަދަކަމުން ވެސް ގެންދާނެ ކަމަށް މޫސާ އަލީ ޖަލީލު އެތަނަށް އައިސް ބުންޏެވެ،" އެ ބަޔާނުގައިވެ އެވެ.\nސިފައިންނާ އެކު ދިއުން ނޫން ގޮތެއް ނެތް ނަމަ، އެކަން އެގޮތަށް ކުރައްވާނެ ކަމަށާއި އެކަމަކު އެމަނިކުފާނުގެ ހަށިކޮޅުގައި އަތްލާން ޖެހޭ ފަދަ ކަމެއް މެދުވެރި ނުވާ ކަމަށް ޖަލީލަށް ދެންނެވި ކަމަށް ރައީސް ޔާމީން ވިދާޅުވެ އެވެ. އޭގެ ފަހުން ސިފައިންގެ ލޯންޗްގައި އެމަނިކުފާނު އާރަށަށް ގެންދިޔައީ ކަމަށް ބަޔާނުގައި ވެ އެވެ.\nރައީސް ޔާމީން ބަންދުކުރި މައްސަލާގައި އޭރުގެ ޑިފެންސް މިނިސްޓަރު އަމީން ފައިސަލަށް ދައުލަތުން މިހާރު ވަނީ ދައުވާ އުފުލައިފަ އެވެ. އެ ޝަރީއަތް މިހާރު ދަނީ ކުރަމުންނެވެ.\nއިތުރު ލިޔުންތައް ޓެރަރިޒަމް އެމްއެންޑީއެފް ރައީސް އަބްދުﷲ ޔާމީން އަމީން ފައިސަލް ކްރިމިނަލް ކޯޓް އެމްޑީޕީ\nޓެރަރިޒަމްގެ ދައުވާއަށް އިންކާރު ކުރަން: އަމީން


އެދުވަސްތައް އަނބުރާ ލިބި ދާނެބާ… 1 | Esfiya - Dhivehi Vaahaka Site\n“ޒާޔާ ހޭލަބަލަ މިހާރު މަންމަ ގޮވައިގޮވައި ވާޅުވެއްޖެ” ކޮޓަރި ތެރޭ ސާފު ކުރަމުން ހައްވާ އެނާގެ ހުރި ހަމައެކަނި ދަރިފުޅު ގާތު ބުންޏެވެ. “ދެން މަންމާ… އަދި އިރުކޮޅަކު ނިދާލުމަށްފަހު ތެދުވާނަމޭ” ކަންނެތްކަމާއި އެކު ޒާޔާ އޭނާގެ މަންމަ ގާތު ބުންޏެވެ. “އެއްވެސް އިރުކޮޅެއް ނޯންނާނެ ހަމަ މިހާރު ތެދުވެގެންދޭ ނަމާދު ކުރަން، އެހެން ނޫނީ މިއަދު ހަވީރު ބޭރަށް ނުދެވޭނެ”. ދޮރުން ނުކުންނަން ދިޔަ ހައްވާ ޒާޔާއަށް އަމުރެއް ކޮށްލިއެވެ. “ދެން މި މަންމަ ވެސް ދޯ ހާދަ ފޫސެއް ވެޔޭ ، ނިދާލިޔަވެސް ނޫދޭނެ” ހައްވާ ކޮޓަރިން ނިކުތުމުން މޫނަށް ވައްތަރެއް ޖައްސާލަމުން ޒާޔާ ބުނެލިއެވެ.\nޒާޔާ އެންދު މަތީން ތެދުވެގެން ދިޔަ ގޮތަށް ފާހަނައަށް ވާނެއެވެ. ނިދަން އޮތް ތަންމަތި ރީތި ވެސް ނުކޮށްލައެވެ. ޒާޔާއަކީ މާލޭގައި ނަން މަޝްހޫރު އަދި މުއްސަނދި އައިލާއަކަށް ނިސްބަތްވާ ކުއްޖެކެވެ. އޭނާއަކި އޭނާގެ މަންމައާއި ބައްޕަގެ ހުރި ހަމައެކަނި ދަރިއެވެ. އެހެންކަމުން ހައްވާއާއި ފަވާޒް، ޒާޔާ ގެންގުޅެނީ ވަރަށް ލޯބިންނެވެ. ޒާޔާއަށް އެއްވެސް އެއްޗެއް މަދުވިޔަ ނުދީ އޭނާގެ ހުރިހާ ބޭނުންތަކެއް ފުއްދައިދެއެވެ. އެހެންކަމުން ޒާޔާއަށް އެއްވެސް މަސައްކަތެއް ކުރާކަށް ނޭނގެއެވެ. އެންމެ ކުޑަމިނުން އޭނާ އަމިއްލައަށް ކައިފަހުންނަ ތަށިތައްވެސް ދޮންނަން ޖެހޭނީ ގޭގައި ގެންގުޅޭ ނޯކަރުަންނާއެވެ. ޒާޔާގެ ފުރާވަރުގައި އޭނާ ގެވެހި ކުއްޖަކަށް ހެދުމަށް މަސައްކަތް ނުކުރެވުނީތީ ހައްވަ މިހާރު އެކަމާ ހިތާމަ ކުރެއެވެ. އަމިއްލައަށް ފެނިގެން ޒާޔާ ދުވަހަކުވެސް ނަމާދުކޮށް ގުރުއާން ކިޔަވާ ނަހަދައެވެ. މިކަންކަމާއި ޒާޔާ ދުރުވެފައި ވަނީ އޭނާ ތަރުބިއްޔަތު ކުރެވިފައިވާ ގޮތުގެ ސަބަބުންކަން ހައްވަ ޤަބޫލުކުރެެެއެވެ.\nޒާޔާއަކި އުފެދުމުގަވެސް ރީތި ސޫރައަކާއި ބައްޓަމެއް ލިބިފައިވާ ކުއްޖެކެވެ. ދޮން މޫނަކާއި، އަޅިކުލައިގެ ރީތި ދެލޮލޭ، ފުރިހަމަ މަޑު ފިޔާތޮށިކުލައިގެ ތުންފަތެކެ، މުށިކުލައިގެ އުނަގަނޑާ ހަމައަށް އަރާ ފަން އިސްތަށިގަނޑެކޭ، އެސްފިޔަތައް ދިގު ވެފައި ވަރުގަދައޭ، އިސްކޮޅު ހުރީ މެދުމިނެއްގެއެވެ. ޒާޔާ ފެނިފައި ކޮންމެ ފިރިހެންކުއްޖަކު ވެސް އަޅައި ގަންނާނެކަން ހަމަ ކަށަވަރެވެ. ޒާޔާ ހުންނަނީ ވެސް އެންމެ ޒަމާނީ ފެންވަރަށް ހެދުން އަޅާފައެވެ. އެނާލާ ހެދުން ގަޔަށް ބާރު ކަމުން ގިނަ ފަހަރު ހުންނަނީ ގައިގެ ބައްޓަން ހާމައަށެވެ. ބޭރަށް ނިކުންނަ އިރު ލާނީ އެކި ތަންތަނުން އިރާފައި ހުންނަ ޖިންސައި، ޖަންމްޕްސޫޓާއި ،ގަމީހާއި، ޓޮޕު ކޮޅުކޮޅެވެ. ގޭގައި އުޅޭއިރު ލާނީ އަތްކުރު ޓީޝާޓާއި، ކަކުލުން މައްޗަށް އަރާ ސޯޓު ކޮޅުކޮޅެވެ. ގެއަށް ގުރޫޕް ސްޓަޑީސް ހަދަން ފިރިހެން ކުދިން އަޔަސް ޒާޔާ ހުންނާނީ ހަމަ އެ ލައިގެންނެވެއެވެ. ހައްވާ ކިތެންމެހާވެސް ޒާޔާ ބުރުގާ އަޅުވާ ސޯލިހު ކުއްޖަކަށް ހަދަން ބޭނުންމެވެ. ނަމަވެސް އެކަމަށް ހުރަސް އަޅަނީ އޭނާގެ ފިރިމީހާ ފަވާޒްއެވެ. ފަވާޒް ދެކޭގޮތުގައި ޒާޔާގެ ދިރިއުޅުމުގައި ކަންތައްތައް ކަނޑައަޅާނީ ޙުދު ޒާޔާއެވެ. އެހެންކަމުން ކިތަންމެ ހިތްހަމަ ނުޖެހުންނެއް ކަމަކު ހައްވަ އޭނާގެ ފިރިމީހާއަށް ކިޔަމަންތެރިވިއެވެ. އަދި ޒާޔާއަށް އަމިއްލައަށް ފެނިގެން ހެޔޮލަފާ ބަސްއަހާ ކުއްޖަކަށް ވާނޭ ދުވަހަކަށް އިންތިޒާކުރެއެވެ.\nފެންވަރާ ހަދައިލައިގެން ނިކުތް ޒާޔާގެ ގައިގާ އޭސީގެ ފިނިކަން ޖެހުމުން ހީކަރުވާގޮތްވިއެވެ. އަވަސް ފިޔަވަޅު ތަކެއްގައި ހިނގާފައި ގޮސް ތުވާލި އަޅުވާ ހަރުގަނޑުގައި އޮތް ފިޔާތޮށި ކުލައިގެ ތުވާލި ނަގާ ގައިގެ ވަށައިގެން ނިވައިވާ ގޮތަށް އޮޅާލިއެވެ. ރޯގާ އަޅައިފަނެ ކަމުގެ ބިރު ހީވުމުން ޒާޔާ އަވަސް ވެގަތީ އޭސީ ނިއްވާލުމަށެވެ. ގައިގައި ރަނގަޅަށް ފެން ހިއްކުމަށް ފަހު އަލަމާރިން ރަތާއި ކަޅުކުލައިގެ އަތްދިގު ގަމީހަކާއި މަޑު ނޫކުލައިގެ ޖިންސެއް ނެގިއެވެ. ޒާޔާ ލާން ގެންގުޅޭ ހެދުންތައް ހުންނަނީ ނޯކަރުންތައް ދޮވެ، އިސްތިރި ކޮށްފައެވެ. އެހެންކަމުން ޒާޔާއަށް އެކަން ކުރަން ވެސް ނޭނގެއެވެ. ގަމީސް ޖިންސުގެ އެތެރެއަށް ބެގީކޮށްލައިގެން އައިސް އަވަސް އަވަހަށް ނަމާދުކޮށްލިއެވެ. އެއަށްފަހު ލޯގަނޑު ކުރިމަތީ ހުއްޓި މޫނުގައި ކްރީމް ކޮޅެއް އުނގުޅާފަ ފުއްކޮޅެއް ޖަހާލިއެވެ. އަދި ލޯމަތީގައި އައިލައިނާ އަޅާ ތުންފަތުގައި ހުދާ ބިއުޓީގެ އެންމެ ފަހުން ނިކުތް ލިޕުސްޓިކު، “ބްލަޑް ރެޑް” ޖައްސާލިއެވެ. ކޮންމެ ދުވަހަކުވެސް ރީތިވެ ނިމުމައްފަހު ލޯގަނޑު ކުރިމަތީ ހުރެ އަމިއްލަ ނަފްސަށް ތަޢުރީފު ކޮއްލުމަކީ ޒާޔާ އަާދަވެގެން ކުރާކަމެކެވެ. “އަހަރެން އަޅެ ހާދަ ރީއްޗޭ… މުޅި މިރާއްޖޭގައިވެސް ނުހުންނާނެ އަހަރެން ހާ ފުރިހަމަ ކުއްޖެއް… ކޯޒް އައިއޭމް ޖަސްޓް ސޯ ޕާފެކްޓް…” އިސްތަށިގަނޑުގައި ފިރުމާލަމުން ފޮނިގޮތަކައް ޒާޔާ ބުނެލިއެވެ.\n“ޒާޔާ އަދި ވެސް ނުނިމޭތަ ރީތިވެ… މިހާރު އެއޮތް ކޮލެޖަށް ދާގަޑި ޖެހެނީއޭ” ކޮޓަރީގެ ދޮރުން ވަދެގެން އައި ސަމާގެ އަޑަށް ޒާޔާ ސިއްސައިގެން ދިޔައެވެ. “ސަމާ…. މިދެން ކޮންކަމެއްތަ އަހަރެން ބިރުން ހާރޓްއެޓޭކެއް ނުޖެހުނީ ކިރިޔާ” ޒާޔާ ނުރުހިފައި ހުރެ ސަމާއާއި ދިމާއަށް ހަޅޭއްލަވައިގަތެވެ. ސަމާ އަކީ ޒާޔާގެ ބެސްޓްފުރެންޑެވެ. ޒާޔާ އާއި ސަމާގެ އާއިލާއާއި ދެމެދު އޮންނަ ގުޅުމެއްގެ ސަބަބުން އެދެމީހުން އެންމެ ކުޑަ އިރުންފެށިގެން ވެސް އުޅެމުން އަންނަނީ ރަޙުމަތްތެރިންގެ ގޮތުގައެވެ. “ދެންވެސް އަވަސް ކޮށްބަލަ މިހާރު ވެސް ހައްވައްތަ ހުރީ ޒާޔާ ލަސްވާތީ ރުޅި އައިއްސަ” ސަމާ މޫނަށް ވައްތަރެއް ޖައްސާލަމުން ބުންޏެވެ. “މޯމް ހުންނާނީ އަބަދުވެސް ރުޅިއައިސަ..އެކަމާ އެހާ އަޅާލާނެ ކަމެއް ނެތް” ޒާޔާ ފޫހިގޮތަކަށް ބުނެލިއެވެ. އަދި ސްޓަޑީ ޓޭބަލް މަތީގައި އޮތް ހުދުކުލައިން ޑިޒައިން އަކުން ޖަރީވެފައިވާ ކަޅުކުލައިގެ ދަބަސް ކޮނޑުގައި އަޅުވާ ލައިގެން ޒާޔާއާއި ސަމާ ކޮޓަރިން ނިކުތެވެ.\n“ދަރިފުޅާ… އަދި ކިރިޔާތަ ރީތިވެ ތިނިމުނީ، މިހާރު ކޮން އިރެއް ވެއްޖެ، މަންމަ ދަރިފުޅަށް ގޮވާ ގޮވާ ވާޅުވެއްޖެ… އާދޭ ސައިބޯން” ޒާޔާ ސިޑިން ފޭބިތަން ފެނުމުން ހައްވަ ބުނެލިއެވެ. “ދެން މަންމާ ސައިބޯނެ ވަގުތެއް ނެތް ފަހުން ކެންޓީނުން ކޮންމެވެސް އެއްޗެއް ކާލާނަން” ޒާޔާ ފަރުވާކުޑަ ގޮތަކަށް ޖަވާބު ދީފައި ބޭރަށް ނިކުތެވެ. އަދި އޭނާގެ އައިސްބްލޫ ކުލައިގެ އަގުބޮޑު ބިއެމްޑަބްލިޔޫ ކާރަށް އެރިއެވެ. ޒާޔާގެ ފަހަތުން ސަމާވެސް ފަހަތު ސީޓަށް އެރިއެވެ. ކާރު ދުއްވަން އިނީ ޒާޔާމެންގޭ ގެންގުޅޭ ނޯކަރެއް ކަމަށްވާ ހަމީދުއެވެ. ޒާޔާމެން އަރާ ހަމަޖެހުމުން ހަމީދު ކާރު ދުއްވާލިއެވެ. “އޭތް ބަލަ ޑުރައިވަރު މި ތަންކޮޅެއް ބާރަށް ދުއްވަބަ… މިއީ ބީއެމްޑަބްލިއު އެކޭ ކަލޭމެންގެ ޒަމާނުގައި ގެންގުޅުނު ކަހަލަ އާދައިގެ ކާރުގަނޑެއް ނޫނޭ..” ޒާޔާ ޑްރައިވަރަށް މަލާމާތް ކޮށްލުމުގެ ނިޔަތުގައި ބުނެލިއެވެ. “ސޮރީ މެޑަމް… ފަވާޒް ބޮސް ބުނުއްވީ މެޑަމްއަށް ކަމެއް ވެދާނެތީ ބަލައިގެން ދުއްވާށޯ” ހަމީދު ވަރަށް ބިރުންހުރެ ބުންޏެވެ. “ބުނަންތަ ވަރަށް ރަނގަޅު ވާހަކައެއް، މިވަގުތު މި ކާރުގައި މީނީ އަހަރެން… ބައްޕައެއް ނޫން… އެހެންވީމާ ކަލޭ ޖެހޭނީ އަހަރެން ބުނާ ގޮތަށް ކަންތައް ކުރަން. ހަމަ މިހާރު ސްޕީޑް ބާރު ކުރޭ އެހެން ނޫނީ ކަލޭ ވަޒީފާއިން ވަކި ކުރާނަން…ބްލަޑީ އިޑިއަޓް އަދި މަގޭ ކުރިމަތީގައި އެބަ އަނގަ އަރުވައެއްނުން.. މީނައަށް ނެނގޭތަ މަމީ ކިހާވަރެއްގެ މީހެއް ކަމެއް.. މަ ބޭނުންނަމަ މިހާރު ވެސް ކަލޭ ކާރުން ބޭރުކުރަންވީ.. މިއީ މަގޭ ކާރެއް… އެހެންވީމާ ދެންވެސް އަހަރެންގެ ކުރިމަތީގައި އެއްޗެއް ބުނުމުގެ ކުރިން ރަނގަޅަށް ވިސްނާފަ ބުނާނީ”ޒާޔާ އެޔެއްމިޔެއް ނުބަލާ ހަޅޭލަވާލިއެވެ. “ޒާޔާ ޗިލް އިޓްސް އޮކެެ،ހަމީދުބޭ ބާރަށް ކާރުދުއްވާލާބަ” ޒާޔާ ހަމީދުއާއި ވާހަކަ ދެއްކި ގޮތުން ސަމާ ހުރީ ހިތްހަމަ ނުޖެހިފައެވެ. ނަމަވެސް ޒާޔާ ގާތު ކޮންމެ އެއްޗެކޭ ބުންޏަސް އޭނާ ކަހިރުވަކެކޭ ވެސް ހިތަށް ނާރާނެކަން އެނގޭތީ އަޅާނުލީއެވެ.\nMistakes are there…But alah liyaa kuhjakah balaafa rangalhu?…Kon irakun next part upkohlaany?? ..Btw me first dhww?\nFirst dhw???Thanks for the advice nxt part ga ekankan rangalhu kohlevey thoa balaanan❤??? nxt part inshallah Sundayge Kurin up kohlaanan\nThank u darlin??\nOMG.. Vrh reethi vaahaka ehh… Proud of u gurll❤❤keep it up??\nThanks sweetie??vrh ufaa vejje vaahaka Reethi veema❤?keep reading…\nV Reethi mi story. ? when next part. ????\nThanku??vrh avahah nxt part up kohlaanan?\nMagey dhiya varah molhu\nI’m proud of u lil’ sis?\nMagey dhonthi molhukan… ❤keep it up dhnthy\nWow… One of the best story I’ve ever read. Mimi meege 2nd part nereny kon iraku\nHehe thanks… Vrh avahah second part kiyaalan libeyne???\nHadha reeche… Meeting real story eh tha\nNoon…. Real eh noon… Mee Hama mimmi plan kohgen liyamun anna stry eh?BTW thanks for the comments❤❤?\nVarah reethi my dear mate and also friend??✌✌♥♥best of luck and may Allah fill ur life with laughter\nEy.. Miya molhukan vaahaka liyaan… Obi..when next part… ❤?❤????\nV. Reethi story keep it up ❤\nބަދު ނަސީބުގެ ހިޔަނި އެޅުމުން (18)\nހިތާމަ ބިރުވެރި ލޯބި March 24, 2021\nހިތާމަ ލޯބި July 12, 2018


Mihaaru Badhige | Mihaaru\n"މިހާރު" ރެސިޕީ-ގަބުޅި ސަޓަނި\nމި އަހަރުގެ ރޯދަ މަހު "މިހާރު" ގެ ކިޔުންތެރިންނަށް މި ގެނެސްދެނީ ޕެރެޑައިސް އައިލެންޑް ރިސޯޓުގެ އެގްޒެކެޓިވް ޝެފް އިސްހާގް ސޯލިހްގެ ރެސިޕީތަކެވެ. އޭނާ އަކީ ކެއްކުމުގެ ދާއިރާގައި 30 އަހަރު ހޭދަކޮށް، އަދި ޕެރެޑައިސްގެ އިތުރުން ވެސް ރާއްޖޭގެ ބޮޑެތި އެހެން ރިސޯޓުތަކުގައި ރަހަ ހެޔޮވަރު ކުރުމަށް މަސައްކަތް ކޮށްފައިވާ ޝެފެކެވެ. ރާއްޖޭގެ...\n"މިހާރު" ރެސިޕީ- ފުފޫ ކަނދި\n"މިހާރު" ރެސިޕީ- ސްޓްރޯބެރީ ގެޓޯ\n"މިހާރު" ރެސިޕީ- ބަށި ސަޓަނި\n"މިހާރު" ރެސިޕީ- ދިރި ބަތް\n"މިހާރު" ރެސިޕީ- އަނބު ސަޓަނި\n"މިހާރު" ރެސިޕީ- އާފަލު ކަނދި\nމިހާރު ބަދިގެ: ޓޮމް ޔަމް ގޫންގް\nތައިލަންޑްގެ ސޫޕްތައް ރާއްޖޭގައި ވެސް މަގުބޫލެވެ. ޓޮމް ޔަމް ގޫންގްގެ މައިގަނޑު ރަހަތަކަކީ ޑިނގާ، ލެމަންގްރާސް، އަދި ހުތް ރަހަ އެވެ. ސޫޕްގެ ރަހަތައް ހެޔޮ ވަރުވާނީ ކުޅި ކުރީމާ ކަމަށް ވިޔަސް، މިރުސް ނާޅާ މި ސޫޕް ހެދުން ވެސް ވަނީ އާންމުވެފަ އެވެ.\nމިހާރު ބަދިގެ: ޔަމް ޓަކްރާއީ ގޫންގް\nދުނިޔޭ ގެ މަގުބޫލުކަން ހޯދާފައިވާ ތައިލަންޑުގެ އެކި ރަހަތަކުގެ ތެރޭ ސީފުޑްގެ ޑިޝްތަކަށް ވަކިން ބޮޑު ތަރުހީބެއް ލިބެ އެވެ.\nމިހާރު ބަދިގެ: ޗޮކްލެޓް ލާވާ ކޭކް\nލާވާ ކޭކަކީ ވަރަށް މަގުބޫލު އެއްޗެކެވެ. މިއީ ފްރާސް ގައި މާ ކުރިންސުރެ ހަދަމުން އައި އެއްޗެއް ކަމަށް އެ ގައުމުގެ ޝެފުން ބުނާ އިރު، އެމެރިކާގެ މަޝްހޫރު ޝެފެއް ދައުވާކުރަނީ 1987 ގައި އޭނާ މި ކޭކު މުޅިން އަލަށް އުފެއްދި ކަމަށެވެ.\nމިހާރު ބަދިގެ: ސިޓްރޯން ޗިކަން ރެޕް\nރެޕް އުފެދިގެން އައީ މެކްސިކޯ، ޔޫރަޕް، ތުރުކީ އަދި މެދުއިރުމަތީ ގައުމުތަކުންނެވެ. އެކަމު މި ޒަމާނުގައި މަޝްހޫރު ވެފައިވާ ގޮތަށް ރެޕް ހަދަން ފެށީ އެމެރިކާގެ ކެލިފޯނިއާގައި ކަމަށް ބެލެވެ އެވެ.\nމިހާރު ބަދިގެ: ސިޓްރޯން ސްޕައިސް ޗިކަން ޕީޓާ\nމެދުއިރުމަތިން އުފެދިގެން ގްރީސް އާއި ޔޫރަޕަށް ފެތުރުނު ޕީޓާ ބަނަހަކީ ގޮދަން ފުށުން ހަދާފައި އޮންނަ މަޑު، މީރު ބަނަހެކެވެ. މި ބަނަހުގައި އިންޑިއާ، ގްރީސް، ތުރުކީ، ލުބްނާން އަދި ސީރިޔާގެ ރަހަތައް އެކުލެވޭ ސްޓަފިންގްއާ އެކު އެކި ވައްތަރުގެ ޕީޓާ ހަދަ އެވެ.\nމިހާރު ބަދިގެ: ސިޓްރޮން ކެރީބިއަން ބީފް ކަރީ\nކެރީބިއަން، ޖެމެއިކާ އަދި ޓްރިނިޑާޑް ސަރަހައްދުން އުފެދުނު މި ރިހަ އަކީ ބަތާއި ޕީސްއާ އެކު ކާ ރިހައަކެވެ.\nމިހާރު ބަދިގެ: ގުލާބު ޖާމް\nދެކުނު އޭޝިއާގެ މަޝްހޫރު ފޮނިކާއެއްޗެއް ކަމަށްވާ ޖުލާބު ޖާމަކީ ދިވެހިންގެ މަގަބޫލުކަން ވެސް ލިބިފައިވާ އެއްޗެކެވެ. މި ސަރަހައްދުގެ ވަރަށް ގިނަ ގައުމުތަކުގައި މި ހަދާއިރު އެންމެ ބޮޑަށް މަޝްހޫރުކަން ހޯދާފައިވަނީ އިންޑިއާ، މިއަންމާ، ބަންގްލަދޭޝް އަދި ޕާކިސްތާނުގަ އެވެ.\nJune 08, 2017 1\nމިހާރު ބަދިގެ: ޗިކަން ޕަނީނީ\nއިޓަލީ ބަހެއް ކަމަށްވާ ޕަނީނޯ/ޕަނީނީ ގެ މާނައަކީ "ކުދި ބަނަސް" ނުވަތަ "ބަނަސް ރޯލް" އެވެ. ބަނަހުގެ ގިނަ ވައްތަރުތަކުން ޕަނީނީ ހަދަ އެވެ. އެކަމު އާންމުކޮށް ބޭނުންކުރަނީ ބޭގެޓް، ޝަބައްޓާ އަދި މިކެއްޓާ ބަނަހެވެ. އިޓަލީގައި އުފެއްދި ޕަނީނީ ދުނިޔެއަށް މަޝްހޫރުވެ ޝަބައްޓާ ބަނަސް ވެސް އާންމުވެގެން ދިޔަ އެވެ.\nJune 03, 2017 1\nމިހާރު ބަދިގެ: ކޮކޮނަޓް ޕުޑިން\nހެޔޮވަރު ކުރުނބައެއް ނުވަތަ ކާއްޓަކުން ދުވާލެއްގެ މައްޗައް ބޭނުންވާ ވިޓަމިންސް އާއި މިނަރަލްސް، ޕްރޮޓީންސް އަދި ފައިދާ ހުރި ފެޓްސް ވަރަށް ގިނައިން ލިބެ އެވެ. ކުރުނބާ، ކާށި އަދި ގަބުޅި އަކީ އެންމެ އިހުން ފެށިގެން ދިވެހީން އެންމެ އާންމުކޮށް ކައި އުޅުނު އެއްޗިއްސެވެ.\nJune 01, 2017 1\nމިހާރު ބަދިގެ: ޗިކަން މަންޗޫރިއަން\nމިއީ އިންޑިއާ އާއި ޗައިނާގެ ކެއްކުމުގެ ހުނަރުތައް އެކުވެގެން އުފަންވި މަޝްހޫރު މަންޗޫރިއަން ރެސިޕީގެ ވައްތަރެކެވެ.\nމިހާރު ބަދިގެ: ތަލަޝިރީ ޗިކަން ބިރިޔާނީ\nމިއީ ކުކުޅު މަހާއި ބަތް ކުޅިކޮށްކާން ބޭނުންވާ މީހުންނަށް ލިބޭނެ އެންމެ ބޮޑު ރޯދަ ހަދިޔާ އެވެ. ވަކިން ހާއްސަކޮށް ކުޅިކޮށް ކާން ބޭނުންވާ މީހުންނަށް ހާއްސަ ކެއުމަކަށް ތަލަޝީރީ ޗިކަން ބިރިޔާނީވާނެކަން ޔަގީނެވެ. މިއީ "ލޭންޑް އޮފް ސްޕައިސިސް" ގެ ނަމުން މަޝްހޫރުވެފައިވާ އިންޑިއާގެ ކެރަލާ ސްޓޭޓް އިން ދުނިޔެ އަށް މަޝްހޫރުކޮށްފައިވާ...\nމިހާރު ބަދިގެ: ޗިކެން ކެސަޑިއާ\nފަހަރެއްގައި "ޗިކެން ކެސަޑިއާ" އޭ ކިޔަން އުނދަގޫވެދާނެ އެވެ. ނަމަވެސް މިއީ ތައްޔާރުކޮށްލުމަށް މާ ގިނަ ވަގުތެއް ނަގާނެ ކެއުމެއް ނޫނެވެ. ތައްޔާރުކޮށް ނިމޭތަނުން ހުސްވާނެ ކަމުގެ ޔަގީންކަން ވެސް ދޭން ކެރޭ މިންވަރަށް މީރު އަދި އެހާމެ މަގްބޫލު ވެސް ކެއުމަކީ އެވެ.


ހުޅުމާލޭގައި އަލިފާންރޯވި ސަރަހައްދުން އަރާ ދުމަށް ސަމާލުވޭ - އެންޑީއެމްއޭ ހުޅުމާލޭގައި އަލިފާންރޯވި ސަރަހައްދުން އަރާ ދުމަށް ސަމާލުވޭ - އެންޑީއެމްއޭ\nހުޅުމާލޭގައި އަލިފާންރޯވި ސަރަހައްދުން އަރާ ދުމަށް ސަމާލުވޭ - އެންޑީއެމްއޭ\nހުޅުމާލެ ސެންޓްރަލް ޕާކާއި ފެރީ ޓާމިނަލާ ދެމެދު އޮންނަ ހުސްބިމުގައި އަލިފާންރޯވި ސަރަހައްދުން އަރާ ދުމަށް ސަމާލުވެ، ސަލާމަތީ ފިޔަވަޅު އެޅުމަށް އެސަރަހައްދުގައި ދިރިއުޅޭ ފަރާތްތަކަށް ނެޝަނަލް ޑިސާސްޓަރ މެނޭޖްމަންޓް އޮތޯރިޓީ (އެންޑީއެމްއޭ)އިން އިލްތިމާސްކޮށްފިއެވެ.\nއެންޑީއެމްއޭގެ ޗީފް އެކްޒެކެޓިވް ހިސާން ހަސަން ވިދާޅުވީ، ހުޅުމާލޭގައި ރޯވި އަލިފާންގަނޑުގެ ސަބަބުން އެ ސަރަހައްދުގައި މިހާރުވެސް ދުން ބޯވެފައިވާކަމަށާ، ދުމުގެ ސަބަބުން އެސަރަހައްދުގައި ހުރި ގޭބިސީތަކަށް ދުންވަންނަ ކަމުގެ ޝަކުވާ ލިބެމުންދާކަމަށެވެ. އެހެންކަމުން، ދުމުން ކުރާ އަސަރު ކުޑަކުރުމަށް ސަލާމަތީ ފިޔަވަޅުތަށް އެޅުމަށް ހިސާން އިލްތިމާސްކުރެއްވިއެެވެ.\n"މި އަލިފާންގަނޑު ނިއްވުމަށް އެމްއެންޑީއެފުން މަސައްކަތްކުރަމުންދާއިރު، އެންޑީއެމްއޭ، ރެޑްކްރެސެންޓް ފަދަ ފަރާތްތަކުން މި ސަރަހައްދުގައި ފަސްޓް ރެސްޕޮންޑަރުންގެ ގޮތުގައި ހަރަކާތްތެރިވަމުންދޭ. އަޅުގަނޑުމެންގެ މި ދަނޑިވަޅުގައި މި ސަރަހައްދަށް ރައްޔިތުން އެއްވުމުގެ ބަދަލުގައި ސަރަހައްދާ ދުރަށް ދިއުމަށް ގޮވާލަން. އަދި ގޭގޭގެ ކުޑަދޮރުތަށް ރަނގަޅަށް ލައްޕާ ފޭސް މާސްކް ބޭނުންކުރުމަށްވެސް އިލްތިމާސްކުރަން." ހިސާން ހަސަން އިލްތިމާސްކުރެއްވިއެވެ.\nއެމްއެންޑީއެފްގެ ފަޔަރ އެންޑް ފަޔަރ އެންޑް ރެސްކިއު ސަރވިސްއިން އަލިފާންރޯވި ސަރަހައްދުގައި ހަރަކާތްތެރިވަމުންދެއެވެ. މި އަލިފާންގަނޑު ރޯވީ އެސަރަހައްދުގައި ހުރި ވިނަތަކާއި ގިނަ ދުވަސްވެފައިވާ ފިލާތަކެއްގައިކަމަށް އެމްއެންޑީއެފުން މަޢުލޫމާތުދެއްވައެވެ. އެމްއެންޑީއެފުން ވިދާޅުވީ، މިހާދިސާގައި އެއްވެސް މީހަކަށް ހާނީއްކައެއް ނުވާކަމަށެވެ. މިހާދިސާ ހިނގަން މެދުވެރިވި ސަބަބު ފުލުހުން ދަނީ ތަޙްގީގުކުރައްވަމުންނެވެ.


Mifaharu kulhudhuhfuhtah raees yaameenge baa vaudhuthakeh !\nމިފަހަރު ކުޅުދުއްފުއްޓަށް ރައީސް ޔާމީންގެ ބާ ވައުދުތަކެއް !\nރައީސް ޔާމިން މިދިޔަ ހަފްތާ ތެރޭ ކުޅުދުއްފުއްޓަށް ވަޑައިގެން ރައްޔިތުންނާއި ބައްދަލު ކުރައްވާ ލައްކަ ގިނަ ވާހަކަ ދެއްކެވި އެވެ. އެގޮތުން ކުރިއަށް އޮތް5އަހަރަށް ރައީސްކަމަށް ހޮވިވަޑައިގެންފިނަމަ ކުޅުދުއްފުއްޓަށް ކޮށްދެއްވާނެ ކަންކަމުގެ ވާހަކަ ވިދާޅުވެދެއްވި އެވެ. އެކަމަކު ކުޅުދުއްފުށީ ރައްޔިތުން އުންމީދުކުރި ނުވަތަ ކުޅުދުއްފުއްޓަށް އެންމެ ބޭނުންވެފައިވާ ކަންކަމުގެ ވާހަކަފުޅުތަކެއް އެމަނިކުފާނު ވިދާޅެއް ނުވި އެވެ.\nމިދިޔަ މަހު 22 ވަނަ ދުވަހުގެ ރޭ ރައްޔިތުންނާ ބައްދަލު ކުރެއްވުމަށް ކުޅުދުއްފުށީ ބަނދަރު ސަަރަހައްދުގައި ބޭއްވި ޖަލްސާގައި ވާހަކަފުޅު ދައްކަވަމުން އެމަނިކުފާނު ވެވަޑައިގަތް ވައުދުތަކަކީ 2014 ވަނަ އަހަރުގެ ރިޔާސީ އިންތިހާބުގެ ކެމްޕެއިންގައިވެސް ކުޅުދުއްފުއްޓަށް ވެވަޑައިގެންނެވި ބާ ވައުދުތަކެކެވެ. އެއިރު ވި ވައުދުތައް އަދިވެސް ނުފުއްދިވާތީ ތަކުރާރުކޮށްލިކޮށްލުމެކެވެ. ކުޅުދުއްފުށީގެ ތަރައްގީއަށް އެއްވެސް އާ ވިސްނުމެއްވެސް ސިޔާސަތެއްވެސް އެމަނިކުފާނުގެ ނެތްކަން މިކަމުން ވަރަށް ސާފުކޮށް ދޭހަ ވެގެން ދިޔައެވެ.\nކުޅުދުއްފުށީގެ އެއާޕޯޓުގެ މަސައްކަތާއި، ކުޅުދުއްފުށީގެ ގާއިމްކޮށްފައިވާ ރީޖަނަލް ހޮސްޕިޓަލް3ވަނަ ދަރަޖައިގެ ހޮސްޕިޓަލަކަށް ހައްދަވާނެ ކަމުގެ ވައުދަކީ5އަހަރުވެ ބާވެފައިވާ ވައުދުތަކެވެ. އެއާޕޯޓްގެ މަސައްކަތަކީ އެމަނިކުފާނުގެ ރިޔާސީ ވައުދަކަށްވާއިރު އެއީ ދައުރުގެ ފުރަތަމަ2އަހަރު ތެރޭ ފުއްދަވައި ދެއްްވާނެކަމަށް ވިދާޅުވި ވައުދުފުޅެކެވެ. ނިންމާނެކަމަށް އެކި ފަހަރު އެކި ތާރީހުތައް ދެއްވަމުން މިހާރު އެވިދާޅުވަނީ ކުޅުދުއްފުއްޓަށް ވޯޓު ލާން އަންނަ މީހުންނަށް މަތިންދާ ބޯޓުގައި ކުޅުއްފުއްޓަށް އާދެވޭނެ ވާހަކައެވެ.\n2016 ވަނަ އަހަރު އެއާޕޯޓުގެ މަސައްކަތް ލަސްވަމުން ދާން ފެށުމުން ފުރަތަމަ އެކަމަށް އެއްބާރުލުން ނުދޭ ކަމަށް ބުނެ ކުށްވެރިކުރީ އެއިރު އޮތް ކައުންސިލެވެ. އެއިރު ރައީސް ވިދާޅުވީ ކުޅުދުއްފުށީގައި އެއާޕޯޓް އެޅުމުގެ މަސައްކަތް ލަސްވެގެންދިޔައީ ސަރުކާރުގެ ތެރޭގައި މައްސަލަ އުޅޭތީ ނޫން ކަމަށާއި އެމަޝްރޫއު ލަސްވެގެން ދިޔައީ ކުޅުދުއްފުށީ ކައުންސިލުތެރޭގައި އުފެދުނު ނުތަނަވަސް ކަމެއްގެ ތެރެއިން ކަމަށެވެ. އެކަމަކު އެކަން ކައުންސިލުން އަބަދުވެސް ދޮގުކުރި އެވެ.\nއެއަށްފަހު މިއަހަރު ތެރޭގައި ރައީސް ވިދާޅުވީ ކުޅުދުއްފުށީ އެއާޕޯޓްގެ މަސައްކަތަކީ ހީކުރިވަރަށް ވުރެ އުދަނގު މަސައްކަތެއްކަމަށާއި އަދިވެސް މި އުޅެނީ ކުޅީގެ ޗަކައިންނާއި ކިސަޑުން ސަލާމަތް ނުވެވިގެންކަމަށެވެ. އަދި އެންމެ ފަހުން ކުޅުދުއްފުށީ އެއާޕޯޓްގެ މަސައްކަތް ލަސްވިކަމުގެ ޒިންމާ ނަންގަވަން ޖެހުނީ އިދިކޮޅު ފަރާތްތަކުންނެވެ.\nރައީސް ކުޅުދުއްފުއްޓަށް ވަޑައިގެން ބޭއްވި ޖަލްސާގެ ތެރެއިން–\nދެން އޮތީ ކުޅުދުއްފުށީ ރީޖަނަލް ހޮސްޕިޓާ ޓާޝަރީ ފެންވަރަށް ބަދަލު ކުރާނެ ވާހަކައެވެ. ކުޅުދުއްފުށި ހޮސްޕިޓާ ޓާޝަރީ ފެންވަރަށް ބަދަލު ކުރުމަށް އިންޑިޔާގެ ނޫރުލް އިސްލާމިކް އިންޓަނޭޝަނަލް (އެންއައިއައި) އާއި އެ ހޮސްޕިޓާ ހަވާލުކޮށްފައިވަނީ 2017 ވަނަ އަހަރުގެ ޖުލައި 10 ވަނަ ދުވަހުއެވެ. އެހެންނަމަވެސް އިންޑިޔާގެ ނިމްސް ކުންފުނި ހިންގާ ނޫރުލް އިސްލާމް އެޑިއުކޭޝަން ޓްރަސްޓާއި ދިވެހި ބަޔަކާ ގުޅިގެން ހަދާފައިވާ ޖޮއިންޓްވެންޗާ ކުންފުނި އެންއައިއައިގެ ހިއްސާދާރުންގެ މެދުގައި ޖެހުނު މައްސަލަތަކަކާއި ހުރެ އެ ކުންފުންޏަށް ހޮސްޕިޓާ ހިންގުނީ އެންމެ6މަސް ދުވަހުއެވެ.\nއެއަށްފަހު އަލުން ހޮސްޕިޓާ ސަރުކާރަށް ނަގައި މިހާރު ހިދުމަތް ދެމުން އަންނަނީ ސަރުކާރުންނެވެ. ރައްޔިތުންނާ ބައްދަލު ކުރައްވަމުން އެރޭ ރައީސް ވިދާޅުވީ ނިމްސްއާއި ކުޅުދުއްފުށީ ހޮސްޕިޓަލް ހަވާލުކުރީ މާލެ ނަގާފަ ދެން އެންމެ ރަނގަޅު ހިދުމަތް ދެވޭނެ ހޮސްޕިޓަލަށް ހެދުމަށް ކަމަށާއި ނަމަވެސް ބޭރުގެ ފަރާތްތަކާ ރާއްޖެ ކުރިއެރުވުމަށް ކަންކަން ހަވާލު ކުރުމަށް އެކަމުގެ އެއްވެސް ކުރިއެރުމެއް ނުލިބޭނެކަމަށެވެ.\nހޮސްޕިޓަލްގެ ބައެއް ހިދުމަތްތައް ހދ އަތޮޅު ހެލްތް ސާވިސަސްގެ އޮފީހާ ހަވާލުކޮށްގެން ހެލްތް މިނިސްޓްރީ ހިންގާ ގޮތަށް މިދިޔަ އަހަރު ޑިސެމްބަރ މަހު ތެރޭގަ އެވެ. އެއަށްފަހު މިހާރު އެ ހޮސްޕިޓަލްގެ ހުރިހާ ހިދުމަތެއްވެސް އަނެއްކާ ދެމުން އަންނަނީ ހެލްތު މިނިސްޓްރީގެ ދަށުންނެވެެ. ބައެއް އެހެނިހެން ވައުދުތަކަށް ބަލާއިރު ސަރަހައްދީ ބަނދަރު ތަރައްގީކުރާނެ ވާހަކަ އާއި ވެލިގަނޑު ސަރަހައްދުގައި ތަރައްގީކުރާ ބަނދަރާއި އެސަރަހައްދު ތަރައްގީކުރާ ވާހަކަތަކަކީ މުޅިންވެސް 2014 ވަނަ އަހަރުވެސް ދެއްކެވި ހުވަފެންތަކެކެވެ. އަނެއްކާވެސް އެމަނިކުފާނު މިވަޑައިގަތީ އެ ވައުދުތަކާއެކު އެވެ.\nއެންމެ އަޑަށް ބާރު ލައްވާފައި ކުޅުދުއްފުށީ ހޮސްޕިޓަލާއި، އެއާޕޯޓްގެ ވާހަކަ ދެއްކެވިއިރު މި ދެ ވައުދަކީ އެމަނިކުފާނުގެ ފުރަތަމަ5އަހަރުތެރޭ ފުއްދަން ވައުުދުވެ ނުދުއްދުނު ދެ ވައުދެވެ. ކުޅުދުއްފުއްޓަށް ވުރެ އާބާދީ ކުޑަ އެތަށް ރަށަކަށް ވަޑައިގެން އެތަށް ބޮޑެތި ވައުދުތަކެއް ވެފައިވާއިރު މިފަހަރު ރައްޔިތުން އުންމީދުކޮށްގެން ތިބީ އެއާޕޯޓު ވައުދަށްވުރެ ވަރުގަދަ ވައުދެއް ވެވަޑައިގަންނަވާނެ ކަމަށެވެ.\nއޭގެ ބަދަލުގައި ވިދާޅުވީ ދެން ކުނިއުކާލުމަށް ވެސް ފީ ނަގާ ވާހަކަ އެެވެ. ވެމްކޯއިން ކުޅުދުއްފުށީގައި ކުނި އުކާލުމުގެ ހިދުމަތް ފަށާވާހަކަ ވިދާޅުވުން އޭގެ މާނައަކީ ފީ ނަގާ ވާހަކަ ނޫންތޯއެވެ. ކުނި އުކާލުމުގެ ހިދުމަތަށް ވުރެ ކުޅުދުއްފުށީގެ ރައްޔިތުން ބޭނުވެފައިވާ އެތަށް ކަމެއްވާއިރު ރައްޔިތުންގެ އުންމީދާ ގުޅިފައިވާފަދަ ތަރައްގީއެއް ގެނެސްދޭނެ އާ ވައުދެއް ރައީސް ޔާމިނަކަށް މި ފަހަަރަކު ވައުދުވެ ވަޑައެއް ނުގެންނެވުނެވެ.\nކުޅުދުއްފުށީ ހުރިހާ މަގެއްގައި ތާރު އެޅުން ނުވަތަ ބޯހިޔާވަހި ކަމުގެ ވައުދުގެ ދަށުން ކުޅުދުއްފުށީގައި އިތުރު ފްލެޓް އަޅާނެ ފަދަ އެއްވެސް ވާހަކައެއް އެމަނިކުފާނު ދައްކަވާފައިނުވާއިރު މިއީ މިރަށުގެ ރައްޔިތުން މިހާރު އެންމެ ބޮޑަށް ބޭނުންވެފައި ތިބި ކަންތައްތަކެވެ.\nކުޅުދުއްފުށީގެ 50 ކައިޓް ސާފަރުން، މި ފޯރިގަދަ!


Hatharu mas: 396،983 Touristun\nހަތަރު މަހުން 396،983 ޓޫރިސްޓުން\nޖުމްހޫރީ މައިދާން ކައިރިން ދެ ޓޫރިސްޓަކު ހިނގާފައި ދަނީ: އަންނަ ޓޫރިސްޓުންގެ އަދަދަށް ވަނީ މަޑުޖެހުމެއް އައިސްފައި -- ފޮޓޯ: އަވަސް އާކައިވް\nމި އަހަރުގެ ވޭތުވެދިޔަ ހަތަރު މަސް ދުވަހުތެރޭ ރާއްޖެއަށް އައިސްފައި ވަނީ 396،983 ޓޫރިސްޓުން ކަމަށް ހިސާބުން ދައްކައިފި އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން ޖެނުއަރީ މަހު 92،103 ޓޫރިސްޓުން ރާއްޖެ އައިސްފައިވެ އެވެ. އަދި ފެބްރުއަރީ މަހު މި އަދަދު 96،682 އަށް އިތުރުވި އެވެ. އަދި މާޗު މަހު އައިސްފައި ވަނީ 109،585 އަށް އިތުރުވެފަ އެވެ. އަދި މިދިޔަ އެޕްރީލް މަހު އައިސްފައިވަނީ 91،200 ޓޫރިސްޓުންނެވެ.\nތަފާސް ހިސާބުތައް ދައްކާ ގޮތުގައި މި އަހަރުގެ މިހާތަނަށް އައިސްފައިވާ 396،983 ޓޫރިސްޓުންނަކީ 2019 ވަނަ އަހަރުގެ މި މުއްދަތުގައި އައި 655،916 ޓޫރިސްޓުންނާ އަޅާ ބަލާއިރު 39.5 ޕަސެންޓުގެ ދަށް އަދަދެކެވެ. އަދި މިހާތަނަށް ޓޫރިސްޓުން އައި އަދަދު މިދިޔަ އަަހަރާ އަޅާ ނުކިޔޭނެ އެވެ. ސަބަބަކީ މިދިޔަ އަހަރުގެ މާޗް 26 އިން ފެށިގެން ޖުލައި 15 ގެ ނިޔަލަށް ރާއްޖޭގެ ބޯޑަރު ބަންދުކޮށްފައި އޮތުމެވެ.\nޓޫރިޒަމް މިނިސްޓްރީން ބުނި ގޮތުގައި މިހާރު އެވްރެޖު ގޮތެއްގައި ރާއްޖެއަށް 3،325 ޓޫރިސްޓުން އާދެ އެވެ. އަދި މިހާރު އެވްރެޖު ގޮތެއްގައި ޓޫރިސްޓުން ރާއްޖޭގައި ތިބެނީ ނުވަ ދުވަހު އެވެ.\nރާއްޖެއަށް މި އަހަރުގެ ބޯޑަރު ހުޅުވިފަހުން އެންމެ ގިނައިން ޓޫރިސްޓުން އައިސްފައިވަނީ އިންޑިއާއިންނެވެ. ނަމަވެސް ކޮވިޑް-19 ގެ ބަލި އިންޑިއާގައި ފެތުރެމުން ދިއުމާއެކު އެ ގައުމުން އަންނަ ޓޫރިސްޓުންގެ އަދަދު ދަނީ މަދުވަމުންނެވެ. އެހެންވެ މިހާރު އެންމެ ގިނައިން މީހުން އަންނަ އެއް ގައުމަަށް ރަޝިއާ ވަނީ ވެފަ އެވެ. މިހާރު އިންޑިއާ ޓޫރިސްޓުން ރާއްޖޭގެ ހިއްސާއަކީ 21.9 ޕަސެންޓެވެ. އަދި ރަޝިއާ މީހުންގެ ހިއްސާއަކީ 22.4 ޕަސެންޓެވެ.\nރާއްޖެއަށް މިދިޔަ އަހަރު އައިސްފައިވަނީ 555،494 ޓޫރިސްޓުންނެވެ. ނަމަވެސް 2019 ވަނަ އަހަރު 1.7 މިލިއަން ޓޫރިސްޓުން ޒިޔާރަތް ކުރި އެވެ. ސަރުކާރުގެ އަމާޒަކީ މި އަހަރު 1.5 މިލިއަން ޓޫރިސްޓުން ގެނައުމެވެ.\nޓޫރިޒަމް މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް + ޓޫރިސްޓް އެރައިވަލް\nޓާގަޓަށް ވާސިލްވުމުގެ އުންމީދު އެބައޮތް\nޓޫރިޒަމަށް ކުރާ އަސަރު ކުޑަކުރަން މަސައްކަތް ކުރަނީ\nހުރިހާ ޝުކުރެއް އޮތީ ޓޫރިޒަމް މުވައްޒިފުންނަށް


Anhenaku muladhdhadeege baaru dhakkai record fothah!\nލިންސޭ ބައިސެޕްސް އިން އާފަލު ޗިސްކޮށް ރެކޯޑް ހަދަނީ\nރެކޯޑް ފޮތްތަކަށް އެމީހުންގެ ނަން އަރުވަން ދުނިޔޭގެ ގިނަ ބަޔަކު ވަރަށް ތަފާތު ކަންކަން ކޮށް އުޅެ އެވެ. ދާދިފަހުން އަންހެނަކު ރެކޯޑް ފޮތުން ޖާގަ ހޯދާފައި ވަނީ އޭނާގެ އަތުގެ މުލައްދަނޑީގެ ބާރު ދައްކައިގެނެވެ. މި މީހާ އަތުގެ މީދާމަސްގަނޑުން ފިއްތާލައިގެން މިނިޓެއް ތެރޭ އެންމެ ގިނަ އާފަލު ޗިސްކޮށްލި މީހާގެ ރެކޯޑް ގާއިމްކޮށްފަ އެވެ.\nމި މަންޒަރު ފެންނަ ވީޑިއޯއެއް މިހާރު އިންޓަނެޓުގައި ދައުރުވަމުން ދާއިރު ވީޑިއޯއިން ފެންނަނީ ލިންސޭ ނަމަކަށް ކިޔާ މި އަންހެންމީހާ އޭނާގެ އަތުގެ މީދާ މަސްގަނޑުން ފިއްތާލައި ފަހަރަކު އާފަލެއް ޗިސް ކުރަމުންދާ ތަނެވެ. އަދި މި މަންޒަރު ބަލަން އެއްވެ ތިބި މީހުން އޭނާއަށް ތަރުހީބުދެމުންދާ މަންޒަރެވެ.\nހަމަ މި ވީޑީއޯގައި ލިންސޭ ވަނީ ފްރައިން ޕޭން އެއް ފައްކޮށްލަ އެވެ. އަދި ވަރަށް ބޯ ފޮތެއް ވެސް އޭނާ ޗަސް ކޮށްލާތަން މި ވީޑިއޯގައި ފެނެ އެވެ. މި ވީޑިއޯ އިންސްޓަގްރާމްގައި ޝެއާކޮށްފައި ވަނީ ގިނިސް ވޯލްޑް ރެކޯޑްސް އިންނެވެ.\n"ލިންސޭ ލިންޑްބާގް ނުވަތަ މާމާ ލޫ އޭނާގެ ބައިސެޕްސް ބޭނުން ކޮށްގެން މިނިޓެއް ތެރޭ އެންމެ ގިނަ އާފަލު ޗިސްކޮށްލާފައިވޭ،" މި ވީޑިއޯގެ ކެޕްޝަންގައި ލިޔެފައި ވެއެވެ.\nމި ވީޑިއޯ އާ ގުޅޭ ގޮތުން ގިނިސް ވޯލްޑް ރެކޯޑްސް އިން އިތުރަށް ހިއްސާކުރި މައުލޫމާތު ބުނާ ގޮތުގައި އެމެރިކާގެ ކެންސަސް އަށް އުފަން ލިންސޭ އަކީ ވަރަށް ބާރުގަދަ އަންހެނެކެވެ. މާމާ ލޫ އަކީ ލިންސޭގެ ސްޓޭޖް ނަމެވެ.\nމި ވިޑީއޯއަށް އެތައް ހާސް ބަޔަކު ލައިކްސް ދީފައިވެއެވެ. އަދި ލިންސޭގެ ހުނަރު ފެނިފައި އަޖައިބު އަންތަރީސް ވެފައިވާ ކަމަށް ވެސް އެއް ބަޔަކު ބުނެފައި ވެއެވެ. ނަމަވެސް އަނެއް ބަޔަކަށް މިއީ އަސްލު ކަމަކަށް ގަބޫލެއް ނުކުރެވެ އެވެ. އެމީހުން ބުނަނީ ވީޑީއޯގައި މިގޮތަށް ފެނުނަސް މިއީ ކޮންމެވެސް ކަހަލަ މަކަރެއް ކަމަށެވެ.\n"އޭނާ އާފަލުތައް ޗިސް ކުރަނީ އެއް އަތުގެ ބާރަކުން ނޫން. އަނެއް އަތްވެސް ބޭނުން ކޮށްގެން. އެހެންވީމާ އެއީ ބައިސެޕްސްގެ ބާރުން އާފަލު ޗިސްކުރީ ކަމަކަށް ނުބެލެވޭނެ،" ކޮމެންޓުކުރި މީހަކު ލިޔެފައި ވެއެވެ. އެހެން މީހަކު ބުނީ ލިންސޭ އަކީ އަންހެން ހަލްކެއް ކަމަށެވެ.


Actress Sridevi ge marah eh aharu: Bollywood fannaanunge shu'ooruthah!\nސްރީދޭވީ ގެ މަރަށް އެއް އަހަރު: ބޮލީވުޑް ފަންނާނުންގެ ޝުޢޫރުތައް!\nމީގެ އެއް އަހަރު ކުރިން ކުއްލި ގޮތަކަށް މި ދުނިޔެ ދޫކޮށް ދިޔައީ ބޮލީވުޑް ދުވަހަކުވެސް ނުދެކޭ ވަރުގެ ކުޅަދާނަ އަންހެން ބަޠަލާއެކެވެ. އުމުރުން4އަހަރުންސުރެ ފިލްމުތަކުން ފެނިގެންދިޔަ އެކްޓްރެސް ސްރީދޭވީ ވަނީ، ކާމިޔާބު އަދި ދިގު ކެރިއަރަކަށްފަހު މިދިޔަ އަހަރު، އޭނާ މަޑުކުރަމުން އައި ދުބާއިގެ ހޮޓަލެއްގައި ގެނބިގެން މަރުވެފައެވެ. އިންޑިއާގެ ފުރަތަމަ އަންހެން ސުޕާރސްޓާރ ގެ ލަޤަބް ހާސިލްކުރި ސްރީދޭވީ ގެ މަރަށް 1 އަހަރު ފުރިގެންދާއިރު، ބޮލީވުޑް ގެ ގިނަ ފަންނާނުންނެއް ވަނީ އޭނަގެ ހުނަރާއި އާދަޔާ ޚިލާފު ދިރިއުޅުމުގެ ހަނދާންތައް އާކޮށްފައެވެ.\nސްރިދޭވީ އާއި ގާތް ފަރާތްތަކުން ދަނީ، މީގެ ކުރިން ނުފެންނަ އެތައް ފޮޓޯތަކާއި ވާހަކަތަކެއް މެދުވެރިކޮށް ސްރީދޭވީގެ ހަނދާނުގައި މީސްމީޑިއާގައި ޕޯސްޓުތަކެއް ހިއްސާކުރަމުންނެވެ. އެގޮތުން ކަޕޫރް އާއިލާގެ ގިނަ މެމްބަރުންނެއްގެ އިތުރުން މަޝްޙޫރު ކޮރިއޯގްރަފާރ ފަރާހް ޚާން ވެސް ވަނީ ސްރީދޭވީގެ ހަނދާނުގައި އެމީހުންގެ އިހުސާސްތައް ފޭނުންނާއި ހިއްސާކޮށްފައެވެ.\nސްރީދޭވީގެ އަންހެން ދަރިފުޅު ޖާންވީ ވެސް ވަނީ، އޭނާގެ މަންމަގެ ހަނދާނުގައި އަސަރުގަދަ ޕޯސްޓެއް އިންސްޓަގްރާމް މެދުވެރިކޮށް ފޭނުންނާ ހިއްސާކޮށްފަކަން ފާހަގަކޮށްލެވެއެވެ. ޖާންވީ ލިޔެފައިވަނީ، މަންމަ ނިޔާވުމުން އަބަދުވެސް ހިތް ބަރުވާނެކަމާއި، އެހެންނަމަވެސް މަންމަ ހިތުގައި ބަހައްޓައިގެން އަބަދުވެސް އޭނާ ހިނިތުންވާނެކަމަށެވެ.\nމީގެ އިތުރުންވެސް ސޯނަމް ކަޕޫރް، ޝަބާނާ އަޒްމީ އަދި އަނުޕަމް ޚޭރް ފަދަ ފުންނާބު އުސް ފަންނާނުންތަކެއް ވަނީ ސްރީދޭވީގެ އާދަޔާ ޚިލާފު ހުނަރަށް ތަޢުރީފުކޮށް ޝުޢޫރުތައް ފާހަގަކޮށްފައެވެ.\nސްރީދޭވީ އަކީ އޭނާގެ ދިގު ކެރިއަރުގައި ބޮލީވުޑްގެ އެތައް ލަޤަބަކާއި އެވޯޑުތަކެއް ހާސިލްކޮށްފައިވާ، ގިނަ ތަރިންތަކަކާއި އެކު މޮޅެތި އުފެއްދުންތަކެއްގައި ހިއްސާދާރުވެފައިވާ އަންހެން ފަންނާނެކެވެ. އޭނާއަކީ އިހުގެ ބޮލީވުޑް އަށް ލޯބިކުރާ ފަރާތްތަކުގެ ހިތްތަކުގައި ވަރަށް ޙާއްސަ ޖާގައެއް ލިބިފައިވާ އެކްޓްރެސް އެއްކަން ފާހަގަކޮށްލެވެއެވެ. އަދި އޭނާގެ މަރާއި ގުޅިގެން ދުނިޔޭގެ އެކި ކަންކޮޅުތަކުގައި މިއަދު ދަނީ ސްރީދޭވީގެ ދިރިއުޅުމާއި ހުނަރުތަކާއި ގުޅިފައިވާ އެތައް ވާހަކަތައް ދެކެވެމުންނެވެ.


Kudakudhin Vehicle Dhuhvaifinama Adhab Beleniverinnah - Vaguthu\nކުޑަކުދިން ވެހިކަލް ދުއްވައިފިނަމަ، އަދަބު ބެލެނިވެރިންނަށް\n18 އަހަރު ނުފުރެނީސް އަދި ލައިސަންސަކާ ނުލައި ދުއްވާ އެއްޗެހި ދުއްވި 35 ކުޑަކުއްޖެއްގެ ބެލެނިވެރިއަކު ޖަލަށް ލައިފިއެވެ. އިންޑިޔާގެ ދެކުނުގެ ހައިދަރުއާބާދުގައި ޢަމަލު ކުރަން ފެށި މި ޤަވާއިދުގެ ދަށުން ކޮންމެ ބެލެނިވެރިޔަކުވެސް ޖަލުގައި ބަންދުކޮށްފައިވަނީ އެންމެ ދުވަހަކަށެވެ.\nހައިދަރުއާބާދުގެ ފުލުހުން ހާމަކޮށްފައިވާ ގޮތުގައި މި ފަދަ އުސޫލަކަށް ޢަމަލުކުރަން ފަށާފައިވަނީ، ކުޑަކުދިން ދުއްވާ އެއްޗެހި ދުއްވުމުގެ ނުރައްކާތެރިކަން އަންގާ ހޭލުންތެރިކުރުވުމަށާއި މިފަދަ ކަންކަން ހުއްޓުވުމަށް ކަމަށެވެ.\nމިކަމާ ގުޅިގެން މަގުމަތީގެ ރައްކާތެރިކަމާ ބެހޭ ތަޖުރިބާކާރެއްކަމުގައިވާ ވިނޯދު ކުމާރު ބުނެފައިވަނީ، ޤަވާއިދުން މި އުސޫލަށް ފުލުހުން ޢަމަލުކޮށްފިނަމަ، މިފަދަ ކަންކަން ހުއްޓުވުމުގައި ނަތީޖާ ފެނިގެންދާނެކަމަށެވެ.\nނޫސްތަކުން ބުނެފައިވާ ގޮތުގައި މި މަސައްކަތުގެ ތެރެއިން، ކުޑަކުދިން އުޅޭ ސަރަޙައްދުތަކާއި އުނގަންނައިދޭ މަރުކަޒުތައް އަދި ވަކީން ޚާއްޞަކޮށް ކޮލެޖުތައް ކައިރި، ފުލުހުން ދަނީ ޕެޓްރޯލް ކުރަމުންނެވެ.\nމާޗް 4, 2018 19:14\nރާއްޖޭގައިވެސް ވެއްޖެ ހަރުކަށި ގަވާއިދެއް މިކަމަށް ހަދަން. ޖޫރިމަނާއެއް ކޮއްލުމަކުން ހައްލެއް ނުފެނޭ. ޖޫރިމަނާވާ ފައިސާ ދައްކައިދޭ ވިއްޔަ. ދެން ހެވެއްނު ކިތައްމެ ވަރަކަށް ޖޫރިމަނާ ކުރިއަސް.


Rahrashah dhaa meehunnah "haalubelun portal" in huhdha...\nރަށްރަށަށް ދާން ރަޖިސްޓްރީކުރުމުން ސިސްޓަމް ތެރެއިން ރިކުއެސްޓްދާނީ ސީދާ ކައުންސިލަށް\nލީގަލް ޑޮކިޔުމަންޓް ދޫކުރުމަށް 24 ގަޑިއިރާއި 48 ގަޑިއިރާ ދެމެދުގެ މުއްދަތެއް ނަގާނެ\nއެމީހަކީ އެއްވެސް ކޮންޓެކްޓެއްތޯ އާއި މޮނިޓަރިން ގައި ހުރިތަނެއްގައި ހުރި މީހެއްތޯ ބަލާނެ\nކ. މާލެ |5ޖުލައި 2020 | އާދީއްތަ 07:39 | 7,214\nއައު އާންމު ހާލަތުގެ ދަށުން ހުއްދައެއް ނެތި ރަށްރަށުން މާލެއަށް އާދެވޭ - ޔޫސުފް ސޮފްވާން ރަޝީދު\nމާލޭގައި ތިބި މީހުންގެ ތެރެއިން ރަށްރަށަށް ދާން ބޭނުންވާ މީހުންނަށް "ހާލުބެލުން ޕޯޓަލް" އިން ހުއްދަ ދޫކުރާނީ އެ މީހަކު ދާ ރަށެއްގެ ކައުންސިލުން ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ޑރ. ނަޒްލާ ރަފީގު ވިދާޅުވެއްޖެއެވެ.\nހެލްތު އިމަޖެންސީ އޮޕަރޭޝަން ސެންޓަރ (އެޗްއީއޯސީ) އިން ހޮނިހިރު ދުވަހުގެރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޑރ. ނަޒްލާ ވިދާޅުވީ ހާލުބެލުން ޕޯޓަލްގައި ޖޫން މަހުގެ 23 ވަނަ ދުވަހުން ފެށިގެން މިހާތަނަށް އައިއިރު 793 މީހަކު ރަޖިސްޓްރީކޮށްފައިވާ ކަމަށެވެ. އަދި މި މީހުންނަށް ހުއްދަ ދޫކުރުމާއި ގުޅޭ ކަންކަން ކުރިޔަށް ގެންގޮސްފައިވާ ކަމަށް ޑރ. ނަޒްލާ ވިދާޅުވިއެވެ.\nއެގޮތުން ހޮނިހިރު ދުވަހު 145 މީހަކު އެ ޕޯޓަލްގައި ރަޖިސްޓްރީވުމަށް އެދިފައިވާއިރު 75 މީހަކަށް ހުއްދަ ދީފައިވާކަމަށް ޑރ. ނަޒްލާ ވިދާޅުވިއެވެ.\nމި ޕޯޓަލް މަސައްކަތްކުރާ ގޮތަށް އާދިއްތަ ދުވަހުން ފެށިގެން ވަނީ ބަދަލުތަކެއް ގެނެވިފައެވެ. އެގޮތުން މާލޭގައި ތިބި މީހުން ރަށަށް ދާން ރަޖިސްޓްރީ ކުރުމުން ސިސްޓަމް ތެރެއިން ރިކުއެސްޓް ދާނީ ސީދާ ކައުންސިލަށް ކަމަށް ޑރ. ނަޒްލާ ވިދާޅުވިއެވެ.\nއެހެންވީމާ ކައުންސިލުން އޭތި ޗެކް ކުރުމަށްފަހު އެރިކުއެސްޓް އެޕްރޫވްކުރާނީ. އެޕްރޫވްކުރުމުގައި އެމީހާ ރަށަށްގޮސް ކަރަންޓީނުވެވޭނެ ފަދަ ގޮތަކަށް އޭނާ ކަރަންޓިނުވާން އެދޭތަން ހުރިތޯ ބެލުމާއި މީގެއިތުރުން އެމީހަކީ އެއްވެސް ކޮންޓެކްޓެއްތޯ، މޮނިޓަރިން ގައި ހުރިތަނެއްގައި ހުރި މީހެއްތޯ މިކަންކަންވެސް ޗެކްކުރެވޭނެ. ކައުންސިލުން އެޕްރޫވްކުރުމުން އެފަރާތަކަށް އެޕްރޫވްވިކަމުގެ މެސެޖްވެސް ދާނެ. ދެން އެއާއެކު މިކޮޅުން އެމީހަކަށް ދޭންޖެހޭ ލީގަލް ޑޮކިޔުމަންޓް ތައްތާރުކުރުމުގެ މަސައްކަތް ކުރިޔަށްދާނެ.\n~ ޑރ ނަޒްލާ ރަފީގު\nޑރ. ނަޒްލާ ވިދާޅުވީ އެތައް ބަޔަކު ކޮންމެ ދުވަހަކުވެސް ލީގަލް ޑޮކިޔުމަންޓް ހޯދުމަށް އެދޭކަމަށެވެ. އެހެންކަމުން ލީގަލް ޑޮކިޔުމަންޓް ހޯދުމަށް އެދޭއިރަށް އެ ޑޮކިޔުމަންޓް ދޫކުރުމުގައި ދަތިތަކެއް ހުރިކަމަށް ޑރ. ނަޒްލާ ވިދާޅުވިއެވެ. ލީގަލް ޑޮކިޔުމަންޓް ދޫކުރުމަށް 24 ގަޑިއިރާއި 48 ގަޑިއިރާ ދެމެދުގެ މުއްދަތެއް ނަގާނެކަމަށާއި ދަތުރަށް ޓިކެޓްނަގާ ދަތުރުގެ ކަންކަން ހަމަޖައްސާއިރު އެމުއްދަތަށް ބެލުމަށް ޑރ. ނަޒްލާ އިލްތިމާސްކުރެއްވިއެވެ.\nކޮވިޑް-19އާ ގުޅިގެން ރަށްރަށުން އަރާފޭބުން މަނާކޮށް، މާލެ ސަރަހައްދު ލޮކްޑައުން ކުރުމަށްފަހު މިހާރު ވަނީ މިކަންކަމަށް ލުއިތަކެއް ދީފައެވެ. އެގޮތުން ރަށްރަށުން މާލެ އަންނަ ފަރާތްތަކުން މިހާރު އެއްވެސް ހުއްދައެއް ނަގަންނުޖެހޭ ގޮތަށް ވަނީ ހަމަޖައްސާފައެވެ. ނަމަވެސް މާލެއިން ރަށްރަށަށްދާ ފަރާތްތަކުން ހުއްދަ ނެގުމާއި 14 ދުވަހުގެ ކަރަންޓީނުގެ މުއްދަތު ފުރިހަމަކުރަން ޖެހެއެވެ.


Hulhumale' gai anhenunge gayah aiylamun dhuvvaa meeheh | Mihaaru\nއަންހެން މީހާ ސައިކަލާ އެކު ވެއްޓުނު ތަނުގައި، އޭނާގެ ގަޔަށް އަތްލި މީހާގެ ފައިވާން. -- ފޮޓޯ: ޓްވިޓާ/އައްޒާމް\n23 އެޕްރީލް 2021 - 10:03\nހުޅުމާލޭ މަގުމަތިން އަންހެނުންގެ ގަޔަށް އަތްލަމުން ސައިކަލުގައި ދުއްވާ މީހަކު އުޅޭ ކަމަށް ސޯޝަލް މީޑިއާގައި ބައެއް މީހުން ބުނެފި އެވެ.\nމި ވާހަކަ ދެކެވެން ފެށީ ހުޅުމާލޭ ބޮޑު މިސްކިތް ކައިރިން ސައިކަލުގައި ދިޔަ އަންހެނެއްގެ އުރަމަތީގައި އެހެން ސައިކަލެއްގައި ދިޔަ ފިރިހެނަކު ހިފުމުން އަންހެން މީހާ ސައިކަލާ އެކު ވެއްޓި އެތަނަށް މީހުން އެއްވި ހާދިސާއަކާ އެކުގަ އެވެ. މީގެ ދެ ރެއެއް ކުރިން އެކަން ހިނގި ތަނަށް ދިޔަ މީހަކު ސޯޝަލް މީޑިއާގައި އެ ވާހަކަ ދެއްކުމުން އެހެން އަންހެނަކު ވަނީ އޭނާ އަށް ވެސް އެކަން ދިމާވެފައިވާ ކަމަށް ބުނެފަ އެވެ.\n"ބާރު އަޑެއް އިވިގެން ބޭރަށް ނުކުމެ ބެލިއިރު، ހުޅުމާލޭ ބޮޑު މިސްކިތް ކައިރިން ސައިކުގައި ދިޔަ އަންހެނެއްގެ އުރަމަތީ، ސައިކަލެއްގައި ދިޔަ ފިރިހެނަކު ހިފިހިފީނުން އެ މީހާ ވައްޓާލާފައި ފިލައިފި،" ޓްވީޓްކުރި ފިރިހެން މިހާ ބުނެފައިވެ އެވެ.\nހާދިސާ ހިނގި ތަނުގެ ފޮޓޯތައް ވެސް ލާފައި ވާއިރު، އަންހެން މީހާގެ ގަޔަށް އަތްލާފައި ފިލި މީހާގެ ފައިވާންކިބައެއް ވެސް އެތަނަށް ދޫކޮށްލާފައި އޮތެވެ.\nމި ޓްވީޓަށް ރިޕްލައިކުރި އަންހެނަކު ބުނީ މީގެ ދުވަސްކޮޅެއް ކުރިން ހަމަ މިކަހަލަ ގޮތަކަށް އޭނާ އަށް ވެސް ދިމާވި ކަމަށެވެ.\n"މިއީ ދެން ތަންކޮޅެއް ބޮޑުވަރު. ސެންޓްރަލް ޕާކް ވަށައިގެން ދުވަނިކޮށް މީގެ ދުވަސްކޮޅެއް ކުރިން ހަމަ މިކަހަލަ ކަމެއް ދިމާވި. އެ މީހާ ސައިކަލުގައި އައިސް ހަމަ އެގޮތަށް [ގަޔަށް އަތްލާފައި] ދިޔައީ]. އަހަރެން އޭރު ހުރީ ދާހިއްލާ ފޯވެފައި. މި މީހުންނަށް މިކަމުން ލިބެނީ ކޮން ހިތްހަމަޖެހުމެއްބާވައޭ ހިތަށްއަރާ،" އޭނާގެ ޓްވީޓްގައިވެ އެވެ.\nނަމަވެސް މިއީ އެކެއްގެ ފަރާތުން ކުރިމަތިވި ދެ ހަމަލާ ކަމެއް ޔަގީނެއް ނޫނެވެ. ނަމަވެސް ކަން ހިނގާފައިވާ ގޮތަށް ބަލާއިރު އެއީ އެކަކު ކަމަށް ލަފާކުރެވެ އެވެ.\nމިކަމާ ބެހޭ ގޮތުން ފުލުހުންގެ ބައެއް އަދި ނުލިބެ އެވެ.\nއަންހެން މީހާގެ ގަޔަށް އަތްލި ހިސާބު އަނދިރިކޮށް. ހުޅުމާލޭ ބައެއް މަގުތައް މިހާރު ވަރަށް އަނދިރި. -- ފޮޓޯ: ޓްވިޓާ/އައްޒާމް\nމި ވާހަކަ ދައްކާފައި މި ވަނީ މާލޭގައި އަންހެނަކު ރޭޕުކުރަން އުޅުނު މައްސަލައެއް ބަލަމުން އަންނަނިކޮށެވެ. އަދި މި ދުވަސްވަރު ހުޅުމާލޭގެ ބައެއް މަގުތައް ކުރިއަށްވުރެ ވެސް ބޮޑަށް ރޭގަނޑު އަނދިރިކޮށް އޮންނަ މައްސަލަ ވެސް ބައެއް މީހުން ކަންބޮޑުވުމާ އެކު ފާހަގަކޮށްފައިވެ އެވެ. މީގެ ކުރިން ވެސް ހުޅުމާލޭގެ އެކަހެރި ހިސާބުތަކުން އަންހެނުންނަށް މިފަދަ ކަންކަމާ ދިމާވެފައިވެ އެވެ. އެކަމަކު އާންމުކޮށް މީހުން އުޅޭ ހިސާބެއްގައި މިފަދަ ކަމެއް ހިނގި ކަމުގެ ރިޕޯޓެއް ނެތެވެ. އަންހެން މީހާގެ ގަޔަށް އަތްލުމުން ސައިކަލާ އެކު ވެއްޓުނު ހިސާބު ވެސް އޮންނަނީ ވަރަށް އަނދިރިކޮށެވެ. ހުޅުމާލޭ މަގުތައް އަލިކުރުމަށް އެޗްޑީސީން ފަށާފައިވާ މަޝްރޫރު މިހާރުވެސް ކުރިއަށް ދާއިރު، އެ މަސައްކަތުގައި ދިމާވި ބައެއް ކަންކަމާ ހެދި ބައެއް ހިސާބުތަކުގެ ބޮކިތައް މިހާރު ނުދިއްލެ އެވެ. އެޗްޑީސީން ވަނީ ދެތިން ދުވަސް ތެރޭ މި މައްސަލަ ހައްލުކުރެވޭތޯ ބަލަމުން އަންނަ ކަމަށް ބުނެފަ އެވެ.\nހުޅުމާލެ ޖިންސީ އަނިޔާ ޖިންސީ ގޯނާކުރުން ކުށްކުރުން\nމާލޭ މަގުތައް ގޮނޑުވެ ސާފު ނުކުރޭ ފާރު ތަކުގަ ކުލަނުލާ ހުޅުމާލެ ހީވަނީ ގޮނޑެއްހެން މަގުތައް ކުނިން ޖަންގައްޔަކައް ބަދަލުވެފަ ރެސްޓޯރެންޓުތަކުގަ ބުޅާ ނުވީތާކައް ބުޅަލުގެސީ މުޅިމަގުތަކުގަ ކާނިވާގަ ހަދާފަ ހުންނަ ކުޑަކުދިންގެ ޕާކުގަވެސް ބުޅަލުގެސީ ސާފެއްނުކުރޭ އެމްޑީޕީ ވެރިކަމުގަ މިކަހަލަ ކަންތައް އެއްވެސް ވަރަކައް ނުބެލެހެއްޓޭ ނުވެސް ބަލަހައްޓާ\nސްޓެލްކޯ އިން އަންގަނީ ހުޅުމާލެއަށް ބޭނުންވާ ވަރަށްވުރެ އެތައް ގުނައެއް އިތުރަށް އެރަށުން ކަރަންޓު އުފެއްދޭތީ ނުކަތައިގެން މާލެއަށްވެސް އެއިން ބައެއް އަޅަންވެގެން ހޮޅިގުޅި ވާހަކަ. އެކަމު މި ފެންނަނީ މަގުތަކުގައި ކަރަންޓު ކޯރު ދެމިފަ އޮތް ތަނެއް ނޫން.\nސުހޭލް މަގާމުން މިހާރުން މިހާރައް އިސްތިއުފާދީ... މިހުރިހާކަމެއް މި ހިގަނީ ސުހޭލްގެ ނާގާބިލް ކަމުން ހުޅުމާލެޔެކޭ ފަޅުރަށެކޭ އެއްވަރު އަދިރިކަން .... މި ސުހޭލަކީ ޔާމީން ވެރިކަމުގަވެސް އެޗް ޑީ ސީ ގެ ވެރިޔާ ރަގަޅުވީ ކަމެއްހަރާން މިޔަދުވެސް ވެރިޔަކީ ތި ސުހޭލު.....އިސްތިއުފާ .... ރައްޔިތުންގެ ލާރިކާގެން ކަމަކީ ގޮޑި ހޫނުކުރުން\nމިގައުމުގައި މިލިޔަނުން ބަޖެޓް ކަނޑައަޅައިގެން ހިންގާ މަތި ބަރު ފުލުހުންގެ މުއައްސަސާއެއް އޮންނާނެ. އެތާގަ އުޅޭނެ ހަމީދު ކިޔާ މީހެއް. އޭނަ ޓްވީޓް ކުރާނެ ކަމެއް ވީމަ. އަދި ކަމެއް ނުވާތީ އޭނާގެ ޓްވީޓެއް މިކަމާ ބެހޭ އަދި ނުފެނޭ. ކޮނޑަށް ފައްބަރި އަރުވައިގެން މަގުމަތީގަ ދާއިރު މިމީހުން ލަދެއްވެސް ނުގަނޭ.\nތިކަހަލަ ކަންތައް ހިނގަނީ މިރާއްޖޭގަ އެކަންޏެއް ނޫން. ގިނަ ގައުމުތަކުގައި ހިނގާ. ތިއީވެސް ވައިރަހެއް. ތީގެ ވެކްސިނަކީ ހަރުކަށި އަދަބު. ތިކަން ފެތުރެނީ ކުށާ އެކަށީގެންވާ އަދަބު ނުދެވޭތީ. ދިނިޔޭގަ އުޅޭ އިންސާނީ ހައްގޭ ކިޔާފަ ފެލޭ ބަޔަކު. އެމީހުން ދުނިޔޭގައި ހިނގާ ބޮޑެތި ކުށްތަކުގެ ޒިންމާ ނަގަންޖެހޭ. ކުށަކަށް އެކަށީގެންވާ އަދަބެއް ދީފިއްޔާ އެކަން އެވީ އިންސާނިއްޔަތާ ޚިލާފުކަމަކަށް.\nވިސްނަވާ ރައްޔިތުން މިކަމުގަ . މީކޮލަމްބިޔާ، ނައިޖީރިއާ އިންޑިއާފަދަ އަމާންކަން އަމަން ޢަމާން ކަން މެތް ގައުމުތަކުގައި ދަރަޖައަށް މިގައުމުގެ ކަންތަށް މިވަނީ ގޯސްވެފައި. ނަމަވެސް ހިތާމަޔަކީ މިގައުމުގެ ވެރީން އުޅުއްވަނީ ބަރުލަމާނީ ރިޔާސީ އަށްގޮސް ހުސްވެފައި. އިންސާފެއް ނެތް. ކޮރަޕްޝަނާއި ވައްކަން އިންތިހާއަށް، އަމަން އަމާންކަން ގެއްލިއްޖެ. އަދިވެސް ތިބެންވީ ހަމަ މަދުމަޑުން ތޯ؟\nއެއްވެސް ހައްގެއް ސަލާމަތެއް ނުކުރެވޭ. ސަލާމަތް ކުރެވެނީ ކުއްވެރިންގެ ހައްގު. އަނިޔާ ލިބުނު ބަޔަކައް ހައްގެއް ނުލިބޭނެ "ހެކި ނެތިގެން"\nވަރަށް ދެރަކަމެއް. އަނެއްކާ ހުޅުމާލެ ނުލާހިކު އަނދިރި. މިސަރުކާރުން އަލިކުރުމުގެ ޕްރޮޖެކްޓް ފެށިފަހުން ބޮޑަށް ވީ އަނދިރި. މިހާރު ކުރިން ދިއްލާ ބޮކިތައްވެސް މަގުމަތީގަ ހުންނަނީ ނުދިއްލާ. ހިތަށްއަރާ މިސަރުކާރަށް މަގުމަތި އަލިކޮށްލަންވެސް ނޭނގެނީބާއޭ. އެހެންޏަ ހުޅުމާލެ އަލިކުރުމުގެ ޕްރޮޖެކްޓާ ކިޔާފަވެސް ނޫސްތަކަށް ސުރުޚީ އަރުވާފަ މިހާރު ވާނުވާއެއް ނޭނގޭ. އެހެންވާނީ، ނިންމާފަހުރި ފްލެޓްތަކެއް ދޭން ނޭނގުނު ބަޔަކަށް ކޮންކަމެއްދެން ވާނީވެސް.\nރަށްވެހި ފަތިހުގާ އިރުއެރީމާ އަލިވާ ކަހަލަ ޕްރޮޖެކްޓެއް ހިންގާފައި ވާނެ ކަމަށް ލަފާ ކުރެވޭ. މިކަމަށް 3.8 ބިލިއަން ރުފިޔާ ޗާޕުކުރިތަން ފެންނަވާނެ.\nހިންގަން ނޭނގިގެން ބަޖެޓް ހުސްވަނީ. ދެން މިކަހަލަ ގޮތަކަށް އަނދިރީގައި އުޅުން އޮތީ\nބަލަ ސަރުކާރު ބަދަލުވިޔަސް އެޗް ޑީ ސީ ގެ ވެރިޔާ ބަދަލެއްނުވޭ ހަމަ މިހާރުވެސް ހުރީ ތި ސުހޭލް އެ އީ ޔާމީން ވެރިކަމުވެސް އެތާހުރި މީހާ.\nސަރުކާރު ބޮލައް ހުރިހާކެމެއް ކަޑާލުމުގެ ބަދަލުގަ ފަރުދީ ޒިންމާ ނެގީމަ ރަގަޅުވާނީ...\nހުޅުމާލެ އަލި ކުރުމުގައި ފަރުދީ ޒިންމާ އަދާކުރަންވީ އުއްބަތިއެއް ދިއްލައިގެން އެ ހިފައިގެން ހިނގައިގެންތަ؟\nތިފައިވާނަކީ އަންހެނެއްގެ ފައިވާނެއް. ތިއޮތީ އަންހެން މީހާ އެކިޔާ އެއްޗިއްސާއި ހެއްކާ ފުށުއަރާފަ. ފައިވާން ކިބައިން އޭނަގެ ޑީ.އެން.އޭ ޕޮލިހުންނައް ހޯދޭނެ. އެއައް ފަހު ލިބެންހުރި ހެއްކަށާ ގަރީނާއައް ބަލާފަ އެމީހާ ކުއްވެރިވޭތޯ ނުވޭތޯ ނިންމިދާނެ. ވަރައް ހީނުވޭ އެކަމުވެސް..\nބަލަގަ ޑީއެންއޭ ޑާޓާބޭސްއެއް ނެތްތަނެއްގަ ކިހިނެއް ތިބުނާ މީހަކު ހޯދަނީ. ޅަބޭގެ ވިސްނުންވެސް ހަމަ ޅައީ.


Adeeb filumuge zimmaa sarukaarun nagan jeheyne: Jameel | Mihaaru\nކުރީގެ ނައިބު ރައީސް ޖަމީލް: އަދީބުގެ ފިލައިގެންދިޔަ މައްސަލާގައި ސަރުކާރުން ޒިންމާ ނަގަންޖެހޭނެ ކަމަށް ވިދާޅުވި -- ފޮޓޯ/ރައީސް އޮފީސް\n01 އޯގަސްޓް 2019 - 16:41 66 comments\nއަދީބުގެ ޕާސްޕޯޓް ހިފަހައްޓަން ސުޕްރީމް ކޯޓުން އަމުރު ކޮށްފައި ވަނިކޮށް، ޓަގު ބޯޓެއްގައި އޭނާ ރާއްޖެ އިން ބޭރަށް ގޮސް އުޅެނިކޮށް އިންޑިއާގެ ޓުޓިކޮރިން ބަނދަރު ސަރަހައްދުން މިއަދު ވަނީ ހިފަހައްޓައިފަ އެވެ. އިންޑިއާގެ ކަމާ ބެހޭ އިދާރާތަކުން މިހާރު ގެންދަނީ އޭނާ ހިފަހައްޓައި، އެކަމާ ބެހޭ ގޮތުން ސުވާލު ކުރަމުންނެވެ.\nއެކަމާ ގުޅިގެން ޖަމީލް ކުރެއްވި ޓްވީޓެއްގައި ވަނީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ކޮރަޕްޝަންގެ މައްސަލަތައް ބެލުމުގައި ސަރުކާރުގެ އިހްލާސްތެރިކަން އޮތް މިންވަރު އެނގޭނީ ތުހުމަތުކުރެވޭ ބޮޑެތި މީހުންނާ މެދު އަމަލުކުރާ ގޮތުން ކަމަށެވެ. އަދި އަދީބު ފިލައިގެން ދިއުމުގެ ޒިންމާ ސަރުކާރުން ނަގަން ޖެހޭނެ ކަމަށާއި ސަރުކާރުން ބޭނުންވާ މީހުންގެ މައްސަލަތައް އަވަސް ކުރެވޭއިރު، އެ މައްސަލަ ތަފާތުވަނީ ކީއްވެގެންތޯ ޖަމީލް ސުވާލު ކުރެއްވި އެވެ.\nGovt's sincerity in investigating MMPRC corruption scandal will be evident in the way prime suspects are treated. Authorities must be responsible & held accountable for Adeeb's escape. Why can't this case be investigated swiftly when govt can expedite cases it wants?\n— Mohamed Jameel Ahmed (@MJameelAhmed) August 1, 2019\nއަދީބުގެ މައްޗަށް ކޮށްފައިވާ ހުރިހާ ހުކުމްތައް ބާތިލް ކޮށްފައި ވިޔަސް، އޭގެ ތެރެއިން އެއް މައްސަލަ ދައުލަތުން އޮތީ ސުޕްރީމް ކޯޓުގައި އިސްތިއުނާފްކޮށްފަ އެވެ. އެ މައްސަލަ ނިމެންދެން އަދީބުގެ ޕާސްޕޯޓް ހިފަހައްޓަން އެ ކޯޓުން އޮތީ އަމުރުކޮށްފަ އެވެ.\nއަދީބު ދާދިި ފަހުން ވަނީ ސަރުކާރުގެ ހުއްދައާ އެކު ބޭސްފަރުވާއަށް އިންޑިއާއަށް ވަޑައިގަތުމަށް ފަހު އެނބުރި ވަޑައިގެންފަ އެވެ.\nއިތުރު ލިޔުންތައް އިންޑިއާ ސަރުކާރު ޑރ. މުހައްމަދު ޖަމީލް އަހުމަދު ކުރީގެ ނައިބު ރައީސް އަދީބު އަހުމަދު އަދީބު


COVID-19: Raajje in 85 aharuge firihenaku niyaa vejje - AO News\nކޮވިޑް-19: ރާއްޖެއިން 86 އަހަރުގެ ފިރިހެނަކު ނިޔާވެއްޖެ\nބ. އަތޮޅު ހޮސްޕިޓަލް - ފޮޓޯ: މެޕިއޯ ޑޮޓް ނެޓް\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރި ގޮތުގައި މިއަދު ހެނދުނު ބ. އަތޮޅު ހޮސްޕިޓަލަށް ގެންދިޔަ އުމުރުން 85 އަހަރުގެ ދިވެހި ފިރިހެނަކު ނިޔާވެފައިވާ ކަމަށެވެ. އެ މީހާ ނިޔާވެފައި ވަނީ ހެނދުނު 08:30 ގައެވެ.\nމިއީ ކޮވިޑް-19 ޖެހިގެން ރާއްޖެއިން ނިޔާވި 86 ވަނަ މީހާއެވެ.


Ramalhaan mahah thayyaaruveunee kihaa varakah heyyeve? - AO News\nމިއަހަރުގެ ރަމަޟާން މަސް ދިވެހިންނާއި މި ބައްދަލުކުރަނީ ވަރަށް ތަފާތު ގޮތަކަށެވެ. ޒަމާނުއްސުރެން ދިވެހިން ގެންގުޅުނު އާދަކާދައާއި ފުށުއަރާފަދަ ގޮތަކަށެވެ. ރަމަޟާން މަހަށް ތިން ހަތަރު ދުވަހަށް ވެފައިވާއިރު ވެސް ގިނަ ބަޔަކަށް އަދި އެކަމަށް ވިސްނާލާނެ ފުރުސަތެއް ނުލިބެއެވެ. ސައުވީސް ގަޑިއިރު ބިޒީވެފައިވަނީ ބޯމަތިވެފައި އޮތް އިންތިޚާބާއެވެ. ކެމްޕޭނު ކުރުމާއި ތިމާ ސަޕޯޓްކުރާ ޓީމު މޮޅުވުމަށް މަސައްކަތް ކޮށްދިނުމާއި ވޯޓާ ބެހޭ އެންމެހާ ކަންކަމުގައެވެ. ރަމަޟާން މަސް އަންނައިރު ގޭގައި ކުރަން އެތަކެއް ކަމެއް ފުނިޖެހިފައި ހުރިކަން އެނގި އެކަމާ ހެދި ސިކުނޑި ބުރަވެފައިވާ ޙާލުގައެވެ.\nއެންމެ އެވޭލާ ޒަމާނުއްސުރެން ރަމަޟާން މަހާއި ގުޅުވައިގެން ދިވެހިން ގެ ގިނަ އާދަކާދަތަކެއް ފާހަގަ ކުރެވެން އެބަހުއްޓެވެ. ރޯދައަށް މޫދަށް ދިއުމާއި ދިރިއުޅޭ ގެއާއި ގޯތި ސާފުކުރުމާއި ގެންގުޅޭ ތަކެތި ސާފުކުރުމުގެ އިތުރުން މާހެފުން ފަދަ ފޯރިއެވެ. މިއީވެސް ހަމަ ކުރަން އެންމެ ރަނގަޅު ކަންތައްތަކެއްކަން ޔަގީނެވެ. ނަމަވެސް ރަމަޟާން މަހަކީ މުޅި އަހަރުތެރޭގައި ކުރެވޭ ކުށްފާފަ ތަކުން ނަފްސު ތާހިރު ކުރަން ލިބިގެންދާ އަގުހުރި ވަގުތު ތަކެއް ކަމަށްވާއިރު އެ މަހަށް ތައްޔާރުވުމުގައި އަހަރެމެންނަށް މުޅިންވެސް ބުރަ ވެވެނީ ބޭރުފުށުގެ ތާހިރު ކަމަށެވެ. ރަމަޟާން މަހަށް ނަފްސު ތައްޔާރުވުމަށް މަސައްކަތް ކުރެވެނީ މަދުންނެވެ. ތިރީގައި މިވަނީ ދީނީ ބައެއް ޢިލްމު ވެރިން މި މައްސަރުގެ މާތްކަމާ ކުރިމަތިލުމަށް ދެއްވަވާފައިވާ އަގުހުރި ނަސޭހަތް ތަކުގެ ތެރެއިން ބައެއް ވާހަކަ ތަކެވެ.\n1- ރަމަޟާން މަހަށް ތައްޔާރުވާން ވީ އެ މަހާ ކުރިމަތިލުމުންނެއް ނޫނެވެ. ދުރާލާ އެމަހަށް ތައްޔާރުވާން ފަށާށެވެ. ކެއުމާއި ބުއިމަށް ބަދަލުގެންނަން ފަށާށެވެ. މަޑުމަޑުން ކެއުމުގެ ގަޑިތަކާއި ކެއުން ބުއިން މަދުކުރުމަށް ފަށާށެވެ. ނަތީޖާއެއްގެ ގޮތުން ރަމަޟާން މަހުގެ ފުރަތަމަ ދެތިން ދުވަހު މާބޮޑަށް ވަރުބަލިވާން ނުޖެހި އެކަމަށް ދުރާލާ ހަށިގަނޑު ތައްޔާރުކުރެވެއެވެ.\n2- ދުވާލުގެ 24 ގަޑިއިރުގެ ތެރެއިން މަދުވެގެން 15 މިނެޓް ﷲ މަތިން ހަނދުމަކޮށް ޒިކުރު ކުރުމަށް ހުސްކުރަން ފަށާށެވެ. އަދި ދުވާލަކަށް ކީރިތި ގުރުއާނުން އެއް ސަފްޙާ ނަމަވެސް ކިޔެވޭތޯ އާދަކުރަން ފަށާށެވެ، އަދި މަޑުމަޑުން އެ އަދަދު އިތުރު ކުރަމުން ދާށެވެ އޭރުން ރަމަޟާން މަހާ ކުރިމަތިލާއިރު ނަފްސު އެކަމަށް ތައްޔާރުވެ ގިނަގިނައިން ޒިކުރު ކުރުމާއި ޤުރުއާން ކިޔެވުމަށް ހޭނޭނެއެވެ.\n3- ފަރުޟު ނަމާދުގެ އިތުރުން ސުންނަތް ނަމާދު ކުރުން އިތުރު ކުރެވޭތޯ ބަލާށެވެ. މަޑުމަޑުން ރަކުއަތް ތައް އިތުރު ކުރަމުން ދިއުމުން ރަމަޟާން މަހު ދަމު ނަމާދު ކުރުމާއި ތަރާވީޙް ނަމާދު ކުރުމުން ހަށިގަނޑަށް ލޮޑުކަން ނުލިބި އެކަމަށް ހަށިގަނޑު އާދަކުރެވޭނެއެވެ،\n4- ހިތްސާފުކުރުމަށް މަސައްކަތް ކުރާށެވެ. ކުށެއް ވެފައިވާނަމަ އެކުށަކަށް މާފަށް އެދޭށެވެ. އަދި އެހެން މީހުންނަށް މާފުކުރާށެވެ. ﷲ ގެ ޙަޟްރަތުން ތިމާ މާފަށް އެދޭއިރު ތިމާ މާފުކުރަން ޖެހޭ މީހަކު ހުރިނަމަ އެމީހަކަށް ވީހާ އަވަހަކަށް މާފުދީ ހިތްހެޔޮ ކުރާށެވެ. ހަމަ އެއާއެކު ޝުކުރުވެރިވާ މީހަކަށް ވާށެވެ. ކިތަންމެ ކުޑަ އުފަލެއް ވިޔަސް ހިތާމައެއް ވިޔަސް ލިބޭއިރަށް ﷲ ހަނދުމަކޮށް ޝުކުރުވެރިވާފަދައިން މީސްތަކުން ކޮށްދޭ ކަންތައްތަކުގެ އަގުވަޒަންކޮށް ކުދި ކުދި ކަންކަމަށް ވެސް ޝުކުރުވެރިވާށެވެ. އަދި ތިމާ ޝުކުރުވެރިވާކަން އަނެކާގެ ކުރިމަތީގައި ބުނެދޭށެވެ.\n5- ޞަދަގާތް ކުރުން ގިނަ ކުރާށެވެ. ކޮންމެ ދުވަހަކު ވެސް ކޮންމެވެސް ކަހަަލަ ޞަދަގާތެއް ކުރެވޭތޯ ބަލާށެވެ. ހިތްހެޔޮކަމާއެކު ތިމާގެ މުސްލިމް އަޚާއަށް ވާ ހިނިތުންވުމަކީ ވެސް ޞަދަޤާތެކެވެ. ތިމާގެ ޢާއިލާއާއި އެކު ހޭދަކުރާ އުފާވެރިވަގުތު ތަކަކީ ވެސް ކުރެވޭ ޞަދަޤާތެކެވެ. ބޭނުމެއް ޖެހިފައިވާ މީހެއްގެ މުހުތާދު ފުއްދައި ދެވުމަކީ ވެސް މަތިވެރި ޞަދަޤާތެކެވެ.\n6- އަނެކާއަށް ލިބިފައިވާ ނިއުމަތްތަކާ މެދު ޙަސަދަވެރިވުން ދޫކޮށްލާށެވެ. އެހެންމީހުންނާއި ތިމާއާއި އަޅާ ނުކިޔާށެވެ. ޙަސަދައިން ހިތް ސާފުކޮށްލާށެވެ.\nރަމަޟާން މަހަކީ ތަޤްވާގެ މައްސަރެވެ. އަހަރުތަކުގައި އަންނަ އެންމެ ޚާއްޞަ ދުވަސްތަކެވެ. އެއްހާސް މައްސަރުގެ ހެޔޮކަން އެކުލެވިގެންވާ ޚާއްޞަ މަހެވެ. ސުވަރުގޭގެ ދޮރުކޮޅުތައް ހުޅުވި ނަރަކައިގެ ދޮރުތައް ބަންދުކުރެވޭ މަހެވެ. ސާފު ހިތަކާއެކު މި މަހާއި ބައްދަލުކޮށްދެއްވުން އެދި ގިނަ ގިނައިން ދުއާކޮށް މި މާތް މައްސަރަށް ތައްޔާރުވާން ހިނގާށެވެ.\nކައުންސިލްތަކުން ކަދުރާއި ހަވާލުވުމަށް ވަކި މުއްދަތެއް ދީފި\nއޭއޯ ނިއުސް ރޯދައިގެބަދިގެ: ވަޅޯމަހު ކަވާބް\nމިހިތާމަވެރި ދަނޑިވަޅުގައި ރަމަޟާން މަސް ބައްދަލު ކުރި ކަމީ މަތިވެރި ނަސީބެއް-ރައީސް


38 Anhenunnaa Indhegen Ulhunu 89 Kudhinge Bappa Maruvehje - Vaguthu\nބޮޑު އާއިލާއެއްގެ ވެރިއެއް ކަމަށްވާ އިންޑިޔާގެ މިޒޯރަމްއަށް ނިސްބަތް ޒިއޮނާ ޗަނާ މަރުވެއްޖެ އެވެ.\nޒިއޮނާ ޗަނާ މަޝްހޫރުވެފައިވަނީ އެންމެ ގިނަ އަނބިން ގެންގުޅޭ އަދި އެންމެ ގިނަ ކުދިންގެ ބައްޕަގެ ގޮތުގައި އެވެ. 76 އަހަރުގެ ޒިއޮނާ މަރުވެފައި ވަނީ އާދީއްތަ ދުވަހުގެ ވަގުތެއްގައި ހޮސްޕިޓަލުގައި ފަރުވާހޯދަމުން ދަނިކޮށެވެ. މައުލޫމާތު ލިބޭ ގޮތުގައި އޭނާ އަކީ ހަކުރުބަލީގެ އިތުރުން ލޭމައްޗަށް ދިއުން ވެސް ހުންނަ މީހެކެވެ.\nޒިއޮނާ މަރުވި އިރު އޭނާގެ 38 އަނބިންނާއި 89 ކުދިން އެބަތިއްބެވެ. ޕީޓީއައި ނޫހުން ރިޕޯޓުކުރާގޮތުގައި ޒިއޯނާ މަރުވެފައިވަނީ ތިންދުވަސްވަންދެން ހޮސްޕިޓަލުގައި ފަރުވާހޯދުމަށް ފަހުގައެވެ.\nއިންޑިޔާގެ ފަރުބަދަމަތީ އަވަށެއް ކަމަށްވާ ބެގްޓުއަންގް ޓަލަންގުއަމް ގައި ޒިއޮނާގެ އާއިލާ ދިރިއުޅެމުން އަންނަނީ ހަތަރުބުރީގެ ގެއެއްގައި އެވެ. މިގޭގައި 100 އަށްވުރެ ގިނަ ކޮޓަރި ހުރެ އެވެ. ޒިއޮނާގެ ބޮޑު އާއިލާގެ ސަބަބުން ގިނަ ޢަދަދެއްގެ ފަތުރުވެރިންވެސް އެ އަވަށަށް ޒިޔާރަތް ކުރާކަމަށް ވެއެވެ.\nމިޒޯރަމްގެ ޗީފް މިނިސްޓަރ ވަނީ ޒިއޯނާ މަރުވުމުން އެކަމުގެ ހިތާމަ ފާޅުކޮށްފަ އެވެ. ޒިއޯނާ ބެލެވިފައި ވަނީ ދުނިޔޭގެ އެންމެ ބޮޑު އާއިލާގެ އިސްމީހާގެ ގޮތުގައި އެވެ.\nޒިއޮނާ ފުރަތަމަ ކައިވެންޏެއް ކޮށްފައި ވަނީ އޭނާގެ އުމުރުން 17 އަހަރުގައި އެވެ. އޭރު އޭނާގެ އަންހެނުން އޭނާ އަށްވުރެ ތިން އަހަރު ދޮއްޓެވެ. ޒިއޮނާ އެންމެ ފަހުން ކައިވެންޏެއް ކޮށްފައި ވަނީ 2004 ވަނަ އަހަރުއެވެ. އޭނާގެ އާއިލާގެ އެންމެންވެސް ދިރިއުޅެނީ އެއް ގެއެއްގައި އެވެ. ނަމަވެސް ޒިއޮނާގެ އަންހެން ކުދިން އުޅެނީ އެމީހުން އިނދެގެން އުޅޭ މީހުންގެ ގޭގޭގައި އެވެ.\nޖޫން 14, 2021 01:07\nއެ ކކކކކަކަކ ކައް ހުއްދައި4އަނބިން\nޖޫން 14, 2021 06:44\nޢެމީހުން ތައް ޖާހިލެގެ ކިބައިން މިންޖު ވީ އެވެ\nޖޫން 18, 2021 12:09\nއެމީހާ މީހުނާއި އިނީމަ ޖާހިލުީ. ކަލޭމެން ނުއިދެ ކިތައްމެ ގިނައިން ޒިނޭކުރިއަސް ވަރިހަމަ ދޯ. ހުދު ކާފޫރު ކޮޅެއް. ނިކަން އެގޭ ދުވަހަކުން ކަލޭމެންެ ދަރިނގެ އަދަދު އެގޭނެ.\nޖޫން 19, 2021 11:18\n39 އަންހެނުންނާއި އިނދެގެން އުޅުނު 89 ކުދިންގެ ބައްޕަ މަރުވެއްޖެ.ސުރުޙީ ގއ އޮތީ މިހެން އެކަމަކް ޒިއޮނާ މަރުވި އިރު އޭނާގެ 38 އަނބިންނާއި 89 ކުދިން އެބަތިއްބެވެ. ކިހިނެއް މިވީ..އެކަަކ މަރު ވީތަ...


Hrithik aai kureege ahenunun eh ge eh gai ulhen fashaifi | Mihaaru\nއިންޑިއާ ލޮކްޑައުންކުރުމުން ރިތިކާއި ކުރީގެ އަންހެނުން އެއް ގެއެއްގައި\n27 މާޗް 2020 - 09:216comments\nއެކަމަކު މި ފަހަރު ދިމާވެފައި މިއޮތީ ފަހަރުގައި ގިނަ ބަޔަކު ހައިރާންވެދާނެ ކަހަލަ ކަމެކެވެ. އެއީ މި ވަގުތު އެއް ފުރާޅެއްގެ ދަށުގައި ރިތިކާއި ސުޒާން ދެ ދަރިންނާ އެކު އުޅެން ފެށުމެވެ. މިކަން މެދުވެރިވީ ކޮރޯނާވައިރަހާ ގުޅިގެން އިންޑިއާގައި އަންގާރަ ދުވަހުން ކުރިއަށް އޮތް 21 ދުވަހަށް ގައުމު ލޮކްޑައުންއަކަށް ގެނެއުމާ ގުޅިގެންނެވެ.\nސުޒާން ގޭތެރޭގައި އިންދައި ނަގާފައިވާ ފޮޓޯއަކާ އެކު މި ވާހަކަ އިންސްޓަގްރާމްގައި ހިއްސާކުރަމުން ރިތިކް ބުނީ މިކަމަކީ މި ހާލަތުގައި ދެ މީހުންނާ އެކީގައި ދަރިންނަށް ވަގުތު ހޭދަކުރެވެން އޮތް ގޮތް ކަމަށެވެ. އެގޮތުން ސުޒާން އޭނާ ދިރިއުޅޭ ގެއިން ނުކުމެ، މި ވަގުތު ރިތިކާ އެއް ފުރާޅެއްގެ ދަށުގައި އުޅުމަކީ ދެ މީހުންނަށް އެއް ވަރަކަށް ކުދިންނާ އެކު ވަގުތު ހޭދަކުރަން ލިބޭނެ ކަމެއް ކަމަށް ބުންޏެވެ.\nޕޯސްޓްގައި ރިތިކް ވަނީ ސުޒާން އަމިއްލަ އަށް ބޭނުންވެގެން މިފަދަ ނިންމުމެއް ނިންމީތީ ޝުކުރު ވެސް އަދާކޮށްފަ އެވެ.\nރިތިކާއި ސުޒާން 2000 ވަނަ އަހަރު ކުރި ކައިވެނި ރޫޅުނީ 2014 ގަ އެވެ. އޭރު ދެ ފިރިހެން ކުދިން ލިބިފައިވެ އެވެ. އޭގެ ތެރެއިން ދޮށީ ދަރިފުޅު ރިހާން ރޯޝަނަށް މިހާރު 13 އަހަރެވެ. ދެވަނަ ދަރިފުޅު ރިދާން ރޯޝަނަށް 11 އަހަރެވެ.\nއިތުރު ލިޔުންތައް ބޮލީވުޑް އިންޑިއާ ބޮލީވުޑް ކައިވެނި ރިތިކް ރޯޝަން


ރައީސް މުޙައްމަދު ނަޝީދު މެލޭޝީޔާގެ ބޮޑުވަޒީރާއި މިއަދު ބައްދަލުކުރައްވައިފި | President Mohamed Nasheed\nރައީސް މުޙައްމަދު ނަޝީދު މެލޭޝީޔާގެ ބޮޑުވަޒީރާއި މިއަދު ބައްދަލުކުރައްވައިފި\nދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު މެލޭޝިޔާގެ ބޮޑުވަޒީރު ދާތޯ ސިރި ނަޖީބު ތުން ރައްޒާޤާއި މިއަދު ބައްދަލުކުރައްވައިފިއެވެ. މިބައްދަލުކޮށްލެއްވުން އޮތީ ބޮޑުވަޒީރުގެ ރަސްމީ ގެކޮޅު، ސެރި ޕެދާނާ ޕުތްރަޖާޔާގައެވެ.\nމިބައްދަލުވުމުގައި މައިގަނޑު ގޮތެއްގައި ދެކެވުނު ވާހަކަފުޅުގެ ތެރޭގައި ދިވެހި ސަރުކާރާއެކު މެލޭޝީޔާގެ އިންވެސްޓްމަންޓްތަކުން ކުރެވިފައިވާ ކޮންޓްރެކްޓްތަކަށް ބަގާވާތުގެ ސަރުކާރު އައުމަށްފަހު ކަންތައްތައް ހިނގާފައިވާ ގޮތާމެދު ރައީސް ނަޝީދު ކަންބޮޑުވުން ފާޅުކުރެއްވިއެވެ. ޚާއްޞަކޮށް މާލޭ އިންޓާރނޭޝަނަލް އެއަރޕޯޓު ތަރައްޤީކޮށް ހިންގުމަށް ޖީއެމްއާރ އިންވެސްޓްމަންޓް – މެލޭޝީޔާ އެއަރޕޯޓްސް ހޯލްޑިންގސް ކޮންސޯޓިއަމްގެ އެގްރީމަންޓު ފާހަގަކުރެއްވެވިއެވެ. ބޮޑުވަޒީރު ނަޖީބު ވިދާޅުވީ އެއަރޕޯޓު ތަރައްޤީކޮށް ހިންގުމަށް ވެވުނު އެއްބަސްވުން ބާޠިލްކޮށްފައިވަނީ ނަފްރަތުގެ ނަޒަރަކުން ކަމަށް ދެކެވަޑައިގަންނަވާ ކަމުގައެއެވެ.\nމާތް ﷲ ގެ އިރާދަފުޅުން ކުރިއަށް އޮތް ރިޔާސީ އިންތިޚާބު ކާމިޔާބު ކުރެއްވުމާއިއެކު ރާއްޖޭގައި އިންވެސްޓް ކުރުމަށް ބޭނުންވާ ބޭރުގެ ފަރާތްތަކަށް ރާއްޖޭގައި އިންވެސްޓް ކުރުމަށް އިތުބާރު ހުރި މާޙައުލެއް ޤާއިމް ކޮށްދެއްވާނެކަމުގެ ޔަޤީންކަން ރައީސް ނަޝީދު ދެއްވިއެވެ. މީގެ އިތުރުން ރާއްޖޭގެ ގިނަ ބަޔަކު މަލޭޝިޔާގައި ދިރިއުޅޭކަމަށާއި އެމީހުންނަށް ދިމާވާ ދަތިތަކާއި ބެހޭ ގޮތުންވެސް ވާހަކަ ދެކެވުނެވެ. އަދި ރާއްޖޭގެ ސިޔާސީ މަޝްރަހާއި ބައިނަލްއަޤްވާމީ ދުނިޔޭގެ ޙާލަތާއި ބެހޭގޮތުންވެސް ދެބޭފުޅުން މަޝްވަރާކުރެއްވިއެވެ.\nJuly 14, 2013 / ހަބަރު


Aa Health Minister, Naseem Ge Gaabil Kamaa Medhu Dhunya Suvaalu Ufahdhavaifi - Vaguthu\nހެލްތު މިނިސްޓަރުގެ މަޤާމަށް އިއްޔެ އައްޔަން ކުރެވުނު އަހުމަދު ނަސީމްގެ ޤާބިލްކަމާމެދު ކުރީގެ ރައީސް، މައުމޫން އަބްދުލްޤައްޔޫމްގެ ދަރިކަނބަލުން އަދި ކުރީގެ ފޮރިން މިނިސްޓަރ، ދުންޔާ މައުމޫން ސުވާލު އުފައްދަވައިފިއެވެ.\nމިކަމާއި ގުޅޭގޮތުން ދުންޔާ ކުރެއްވި ޓްވީޓެއްގައި ވިދާޅުވީ، ދުނިޔޭގައި ބޮޑު ބަލިމަޑުކަމެއް ފެތުރެމުންދާ މި ހާލަތުގައި ކުއްލި ގޮތަކަށް ހެލްތު މިނިސްޓަރުކަމާއި ޙަވާލުވެވަޑައިގަތުމަށް މިނިސްޓަރ ނަސީމަކީ އެކަށީގެންވާ ބޭފުޅެއްކަމާއި މެދު ސުވާލު އުފެދޭ ކަމަށެވެ.\nހަމަ އެހެންމެ މިނިސްޓަރުންގެ މަޤާމުތައް ވަކި ގޮތަކަށް ދެއްވުމުން، ކަންކަން ނިންމުމުގައި ރައްޔިތުންނަށް އޮތް އިޚްތިޔާރާއި ބާރާއިމެދުވެސް ސުވާލު އުފެދޭ ކަމަށާއި، މި ނިންމުމުގެ ސަބަބުން ސަރުކާރު ހިންގާ ކޯލިޝަނަށް ދެން ވާނީ ކިހިނެތްތޯ ދުންޔާ ވަނީ ސުވާލުކުރައްވާފައެވެ.\nހެލްތު މިނިސްޓަރު ކަމަށް ނަސީމް އައްޔަން ކުރެއްވީ، ކުރިން އެ މަގާމުގައި ހުންނެވި އަބްދުﷲ އަމީން މިދިޔަ އަންގާރަ ދުވަހުގެ ރޭ ދަންވަރު އިސްތިއުފާ ދެއްވުމުންނެވެ.\nނަސީމަކީ އެމްޑީޕީގެ ފުރަތަމަ ސަރުކާރު، ކުރީގެ ރައީސް މުހައްމަދު ނަޝީދުގެ ވެރިކަމުގައި ފޮރިން މިނިސްޓަރުކަން ކުރެއްވި ބޭފުޅެކެވެ. އަދި ރައީސް ނަޝީދުގެ އާއީލީ ބޭފުޅެކެވެ. ނަސީމް މި ސަރުކާރުގައި މިހާތަނަށް ހުންނެވީ، ރައީސް އޮފީހުގެ މިނިސްޓަރެއްގެ މަގާމުގައެވެ.\nއަމީން މިނިސްޓަރު ކަމުގައި ހުންނެވީ ވެރިކަން ކުރާ ކޯލިޝަންގައި ހިމެނޭ ޖުމްހޫރީ ޕާޓީގެ ސްލޮޓެއްގައެވެ. އެހެންކަމުން އެ މަގާމަށް ދެން ވެސް އައްޔަން ކުރައްވާނީ އެ ޕާޓީގެ އިސް ބޭފުޅެއް ކަމަށް ބެލެވުނެވެ. އެކަމަކު ކެރަފާ ނަސީމްއާއެކު އެމްޑީޕީއަށް ކެބިނެޓްގައި އިތުރު ގޮނޑިއެއް ލިބުނީއެވެ.\nހެލްތު މިނިސްޓަރުގެ މަގާމުން އަމީން އިސްތިއުފާ ދެއްވީ، ރައްޔިތުންގެ މަޖިލީހުގައި ތިއްބެވި އެމްޑީޕީގެ ބައެއް މެންބަރުން ވެގެން އަމީންގެ އިތުބާރު ނެތް ކަމުގެ މައްސަލައެއް މަޖިލީހަށް ވައްދާފައިވަނިކޮށެވެ.\nޖުމްހޫރީ ޕާޓީގެ ސްލޮޓުގައި ވަޒީރުކަން ކުރައްވަމުން ގެންދެވި އަމީން މަޤާމުން ދުރުކުރަން މަސައްކަތް ކުރުމަށްފަހު އެމަނިކުފާނު އިސްތިއުފާ ދެއްވުމާއެކު، އެމްޑީޕީއަށް ނިސްބަތްވެ ވަޑައިގަންނަވާ ބޭފުޅަކަށް ފުރުސަތު ދެއްވުމުން ގިނަ ބަޔަކު އަންނަނީ ހިތްހަމަ ނުޖެހުން ފާޅުކުރަމުންނެވެ.\nއެމްޑީޕީ ފިޔަވައި ކޯލިޝަން އެއްބަސްވުމެއްގެ ދަށުން އައި މި ސަރުކާރުގެ އެންމެ މައި ޕާޓީއަކީ ޖުމްހޫރީ ޕާޓީއެވެ. އަދި ރައީސުލްޖުމްހޫރިއްޔާގެ ނައިބު، ފައިސަލް ނަސީމްވެސް ނިސްބަތްވެ ވަޑައިގަންނަވަނީ އެ ޕާޓީއަށެވެ. ނަމަވެސް ވެރިކަން ކާމިޔާބު ވުމާއެކު އެމްޑީޕީގެ ބައެއް އިސް ބޭފުޅުން އަންނަނީ ކޯލިޝަންގެ ބައިވެރިންނަށް ފާޑުކިޔަމުންނެވެ. އަދި ރާއްޖޭގައި ވެރިކަން ކުރަނީ އެމްޑީޕީން ކަމަށްވެސް އޭގެތެރެއިން ބައެއް ބޭފުޅުން ވިދާޅުވެއެވެ.\nއޮކްޓޯބަރ 23, 2020 02:09\nބަޔަކު ފުނޑިގެން ކޯލިޝަން ވެރިކަމެއް ގެނައީމަ އިގަރޭސިވިލާތު އާއިލާ ކައިރީ އޮވެފައި މޮސާޑުގެ ފައިސާއިން ދިވެހިންގެ ދީނުން މަޑުމަޑުން ބޭރުކުރަން ކުރަންޖެހޭ ކަންކަން ކުރަންއައި މީހާ ކުރިކަމެއް ނާގާބިލް މީހާ މަގާމަށް ގެނައުން...ކުރިޔަށް އޮތީ ފުލުހުންގެ ބިލުގައި އޮތް މާތްވެގެންވާ އިސްލާމްދީނުގެ ބަދަލުގައި ހިއުމަންރައިޓްސް ކުރިޔަށް ނެރުން.. ބޭނުމަކީ މަޑުމަޑުން ދީނާއި ދުރުކުރުން...ޝެއިހުންގެ އަގުވެއްޓުމާއި ގަވްމަށް ކަމެއް ކުރެވޭނީ ޖަންޖާއަށް އެކަނިކަން ދެއްކުމަށް ކުރާކަންކަން...މިކަލޭގެއަށް ވީކަމަކީ ބޮއެގެން ވެރިކަން ވެއްޓުމުން އެނބުރި ހުޅުޖެހުން...މީނަގެ ޕަޕެޓުން ފުލުހުންގެ ބިލާއި ދިމާކޮށް ފުލުހުންގެ މުއައްސަސާއަށް ރޮޓޭޝަނެއް ގެންނަން އުޅޭވާހަކަ މަހެއް ކުރިން އަޑުއެހިން...އަދި ސިފައިންގެ ލަޝްކަރުގެ ކޮމާންޑަރުންގެ ބަދަލެއް ކުރިޔަށް އޮތް މަހުގައި އެބައޮތް...ބޭނުމަކީ ސަލާމަތީބާރުތައް ރުޅިއަރުވާ ޑްރަގް އޮޕަރޭޝަންތައް ހުއްޓުވާ މުޅި ގަވްމު2012 ގައި އޮތް ކުށުގެ ވެއްޓެއް ޤާއިމުކޮށް ސިޔާސީ މަންފާ(ބަރުލަމާނީ) ގެނައުން...އެކަމަށް ބޭނުންވާ ފައިސާ އަޅަން ޕޮންޕޭ ވ އަވަހަށް ރާއްޖެއަންނާނެ...\nއޮކްޓޯބަރ 23, 2020 02:10\nދީނައްފުރައްސާރަކުރާ ކުޑަ ދައްޖާލުތައް ފެތުރުން ނޫންކަމެއް ނުކުރެ\nއޮކްޓޯބަރ 23, 2020 08:49\nގާބިލު ވީމަ ނޫންތޯ ލަންކާގެ ތަމަޅަބާގީން ގޮވަ އިގެން އަރާ 19 ދިވެހިންގެލޭ ބޯލީ ހަ އްގުން ކަމަކާނުލާ މި އަދު ހަނދާން އެބަހުރިބާ ބަފާ ދޮންނަ މެޝިނަކަ އް އެރި އޮވެ ގަ އުމު ސަލާމަތް ކޮ އްފަ އަމި އްލަ އަތުން ގަ އުމު ފުނޑާލި ހަނދާން ވީމާ ގާބިލޭނުކިޔާ\nއޮކްޓޯބަރ 23, 2020 08:58\nއެން. ޓީ. ޕީ މީހުން މޮޑޭ ފުށްގަނޑެއް ސަރުކާރަކީ. ސަރުކާރަކީ ނަމެއް. މިތާ މިއޮތީ ދެވެރިކަން. ޢެއްވެރި ކަމަކީ ސޯލިހު ކުރެވޭތޯ އެއުޅޭ ވެރިކަން. އަނެއްވެރިކަމަކީ އައްނި ކުރާވެރިކަން. އަންނި ބޭނުމެއް ނުވޭ އެމް.ޑީ.ޕީގެ ހަރުކުލައިގެ މީހަކު ކެބިނެޓްގައި އިންނަވާކަށް ސަބަބަކީ އަންނިކުރާ އަމުރު އެތަނަކަށް ނުހިގާނެތީ. ފައްޔާޒުގެ އިތުބާރުގެ މައްސަލަ ތިލަކޮށް ވިސްނަވާ ބޭފުޅުން ވިސްނުމަށް ދޫކޮށްލަން. ޢެމް.ޑީ .ޕީ ނަޝީދުގެ ފެކްޝަނުގެ ނުފޫޒުގެ ސަބަބުން ސޯލިހު ހުންނަނީ ފިތިފަ. ޢެއްވެސް ކަމަކަށް އަމިއްލަ ބާރެއް ނުފޯރާ. ޥެރިކަމަށް އަންނަށް ވަކިވަކިފަރުދުން ނަށް ދޭންބުނި ސިޔާސީ މަގާމުތައްވެސް އަންނި ނުރެހޭތީ އެހެރީ ނުދެވިފައި. މިހާރު ދައުރު މިދަނީ ނިމުމާކައިރިޔަށް. ދެންވެސް ވެރިކަމަށް އާދެވޭނީ އެމީހުންގެ ކޮޑުގައި އެލިގެން. ނަމަވެސް .....\nއޮކްޓޯބަރ 23, 2020 11:31\nނޮވެމްބަރު3ގައި ޝަހީދުވި ބޭކަލުންގެ އާއިލާތައް އެބަތިބިކަން އެނގިލައްވާތޯ..؟\nއޮކްޓޯބަރ 23, 2020 13:31\nއޮކްޓޯބަރ 23, 2020 13:33\nކެނެރީގޭ ބުއްޅަބޭ މަޖިލީހުގަ އިދެގެން މިނުން ގޮތަކަށް ކަންތައްތައް ދާނެ ކަމަކައް ނުފެނޭ އެއްމެން ނިކުމެ އޭނަ ހިފާހައްޔަރުކުރޭ އަދި ‘އިންޑިޔާ އައުޓް’ ހެލްތު މިނިސްތަރަކަށް އެލީވެސް އެއޮޅީގެ މީހެއް ﷲ ސުބުހާނަހޫ ވަތާލާ ތިބައިގަޑު ނެތިކުރައްވަވައިފާދޭވެ. އާމީން\nއޮކްޓޯބަރ 23, 2020 14:24\nބައްޕާފުޅު ވިދާޅުވީ ޤާބިލުވާނެޔޯ، މި ވެރިކަން މިދަނީ ރަނގަޅަށޯ، ޔާމީން މިކަހަލަ ރަނގަޅު ވެރިކަމެއް ނުކުރީމަޔޯ ޔާމީން ދޫކޮށްލާފަ، މި މީހުންނާ ބައިޢަތު ހިފީ،\nއޮކްޓޯބަރ 23, 2020 15:01\nމިއަދު ތިޔަކަހަލަ ވާހަކަ ދެއްކުމީ ތިމާއަމިއްލަޔަށް ތިމާޔަށާ ތިޔަގަދަފަދަ ކޯލުޝަނުގަތިބި އަމިއްލަ އެދުމާއި މުދަލާއި ލާރިޔަށް ދަހިވެތިވެގެން މިޔޮށްވަގުސަރުކާރަށް ކުރެވޭ ހުތުރު މަލާމާތެއް ބަލަގަ އިނގޭނެ އަލަގަހަކުން ކެޔޮނިރެއް ނުފަޅާނެކަން އެކަން އެނގިތިބެ ނޫންތޯ އަލަގަހުން ކެޔޮނިރު ފަޅުވަން މަަަސައްކަތްކުރީ ވީއިރު އިތުރުވަަހަކަ ނުދައްކާ މަޑުން ތިއްބަވާ\nއޮކްޓޯބަރ 23, 2020 15:11\nހ.ވެލައްސަރުގެ ޖައުފަރުވެސް ހެލްތް މިނިސް ޓަރ އަކަށް ހަމަ އޯކޭވާނެ އޭނާއައްވެސް މުސާރަ ނަގަން އޮނގޭނެ..\nއޮކްޓޯބަރ 23, 2020 18:37\nބާނުވާ އޮޑިއެއް. ހަހަހަހަ\nނަސީމް ނެތް ދުވަހަކުވެސް ކާމިޔާބު ކޮށް ކަމެއް ކޮށް ދައްކާފަ.\nވާރުތަ ވީ ބިނކޮޅުވެސް އެއްޗަކުން އެއްޗަކުން ވިއްކައި ހުސްކޯށްލީ.\nމިހާރު އުލެނީ އަންހެނުންގެ ބިންތަކުން ލިބޭ އެއްޗަކުން.\nޑީލްއާ ޕަސެންޓް ހޮދުމުގައިވެސް ކުރިންވެސް އެތައް ފަހަރެއްގައި ނަންވި.\nއެކަމަކު ބޮޑު ފާދިރީގެ ބްލެސިންގއާއެކު ހުރިހައި ކަމެއް ރަނގަޅުވާނެ ކަމަށް ބަލަންވީ. \_\nމާނައަކީ ގޯހެއް ހެއްޖަސް އެވާހަކަ ކިޔާނެ މީހަކު ނުވާނެ.


Hassan Latheef ge faraathun fenunee ladhuvethi hadi kanthah thakeh: Mahloof\nހަސަން ލަތީފުގެ ފަރާތުން ފެނުނީ ލަދުވެތި ހަޑި ކަންތައްތަކެއް: މަހުލޫފް\nޔޫތު މިނިސްޓަރު އަހުމަދު މަހުލޫފް އަދި އެމްޑީޕީގެ ޗެއާޕާސަން ހަސަން ލަތީފް: ހަސަންގެ ވާހަކަތަކަށް ފާޑުވިދާޅުވި -- އަވަސް ފޮޓޯ\nއެމްޑީޕީގެ އެތެރޭގެ އިންތިހާބުގައި ވާދަކުރުމުގެ ފުރުސަތު ޔޫތު މިނިސްޓަރު އަހުމަދު މަހުލޫފަށް ދިނުމަށް ނިންމި ނިންމުމަށް ފާޑުވިދާޅުވެ އެމްޑީޕީގެ ޗެއާޕާސަން ހަސަން ލަތީފް އަމަލު ކުރެއްވީ ވަރަށް ހަޑި އެހާމެ ލަދުވެތި ގޮތަކަށް ކަމަށް ވިދާޅުވެ މަހުލޫފް، ހަސަން ލަތީފަށް ފާޑުވިދާޅުވެއްޖެ އެވެ.\nމަހުލޫފްގެ ފާޑުވިދާޅުވުން ހަސަން ލަތީފަށް އަމާޒު ކުރެއްވީ އަވަސް އިން މިއަދު ގެނެސްދިން "ސުވާލަކަށް ފަހު ސުވާލެއް" ޕްރަގްރާމްގައި ބައިވެރިވެވަޑައިގެން ދެއްކެވި ވާހަަކަފުޅުގައެވެ. އިންތިހާބުގެ ވޯޓް ނެގުން ވަރަށް ކައިރިވެފައިވަނިކޮށް އެމްޑީޕީން ބޭއްވި ނޫސްވެރިންގެ ބައްދަލްވުމެއްގައި ހަސަން ލަތީފް ވަނީ މަަހުލޫފަށް ވާދަކުރެވޭނެ ކަމަށް ނިންމި ނިންމުމާ މެދު ފާޅުގައި ދެކޮޅު ހައްދަވާފައެވެ. ވިދާޅުވީ އިސްތިއުނާފް ފަނޑިޔާރުންގެ ކޮމިޓީގެ ނިންމުމަކީ ޕާޓީގެ އަސާސީ ގަވާއިދާ ހިލާފަށް ނިންމި ނިންމުމެއް ކަމަށެވެ.\nއެކަމާއި ގުޅޭގޮތުން ވާހަކަ ދައްކަވަމުން މަހުލޫފް މިއަދު ވިދާޅުވީ ހަސަން ލަތީފު ކުރެއްވީ ވަރަށް ލަދުވެތި ކަމެއް ކަމަށެވެ. އަދި އެއީ އެމްޑީޕީގެ އިދާރީ އެންމެ އިސް މަގާމުގައި ހުންނަވައިގެން ބޭފުޅަކު ނުކުރައްވާނެހާ ހަޑި ކަމެއް ކަމަށެވެ. ހަސަންގެ އެ އަމަލަކީ އޭނާއާ ދެކޮޅަށް ކުރެއްވި "އެންޓި ކެންޕެއިން" ގެ އަމަލެއްގެ ގޮތުގައިވެސް މަހުލޫފް ސިފަ ކުރެއްވިއެވެ. މަހުލޫފް ވިދާޅުވީ "ކުލަ ބަދަލުކޮށްފައިވާ ބޯވަ" އެއް ކަމަށާ "އެމްއެމްޕީއާރުސީގެ ވަގެ"އް ކަމަށް ބުނެ ތަފާތު ވާހަކަތައް ދައްކާ ދޮގު އިލްޒާމުތައް އެޅި ކަމަށެވެ.\nމަހުލޫފް ވަނީ މަގާމުތަކުގައި ތިއްބަވައިގެން އުސޫލުން ބޭރުން ބާރުގެ ބޭނުން ނަހަމަ ގޮތުގައި ކުރައްވައިގެން ފާޑުވިދާޅުވުމުގެ ބަދަލުގައި އިންތިހާބުތަކުގަައި ވާދަކޮށް އޭނާ "ބަލި" ކުރުމަށް އެދިވަޑައިގެންފައެވެ.\n"ވަރަށް ބީރައްޓެހި ގޮތަކަށް ޗެއާޕާސަން ފެންނަނީ. ދައްކަވަނީ މުޅީން އެހެން މޫނެއް. އަމަލުތައް ހުންނަނީ އެހެން ގޮތަކަށް. އެއީ ވަރަށް ހަޑި ލަދުވެތި ކަމެއްްގެ ގޮތުގައި އަޅުގަނޑަށް ފެންނަނީ. އެކަންކަމާއި ހަގީގަތުގައި ވަރަށް ބޮޑަށް ގުޅިފައި އެބައޮތް ކުޅިވަރާވެސް އެނގޭތޯ،"\nޔޫތު މިނިސްޓަރު އަހުމަދު މަހުލޫފް މިއަދުގެ ޝޯގައި ބައިވެރިވެވަޑައިގަންނަވަނީ -- އަވަސް ފޮޓޯ\nހަސަން ލަތީފް އެެ ގޮތަށް އަމަލު ކުރެއްވި ސަބަބުތަކާއި ގުޅޭގޮތުން މަހުލޫފް ވިދާޅުވީ އޭނާ ދެކެ ހަނަސް އެންމެ ބޮޑަށް ހިތްހަމަޖެހިވަޑައިނުގަތީ ޓީޓީގެ އިންތިހާބާއި ގުޅިގެން ކަމަށެވެ. އެ އިންތިހާބުގައި ހަސަންގެ އާއިލީ ބޭފުޅަކު ވާދަކުރެއްވި ކަމަށާ އޭނާ ބޭނުންފުޅުވީ ކޮންމެ ގޮތަކުންވެސް އިންތިހާބުން މޮޅުވާން ކަމަށެވެ. އަދި އިންތިހާބުގެ ތެރެއަށް ވަދެ "އަތްނުބޭނީމަ" ގޯސްވީ ކަމަށް މަހުލޫފް ވިދާޅުވިއެވެ.\n"ހަަސަން ލަތީފު ގަބޫލުކުރައްވަނީ އެ އިންތިހާބު އެ ބޭފުޅާގެ އާއިލީ ބޭފުޅަކަށް ކާމިޔާބު ކޮށްދޭން އަޅުގަނޑު ޖެހޭ ކަމަށް ވޯޓްވެސް އޮޅުވާލަން. އަޅުގަނޑު ދެންނެވިން ވަރަށް ސާފުކޮށް އެ ކަމެއް އަޅުގަނޑު ނުކުރާނަމޭ. ސީވިޑް ލަތީފް ޓީޓީގެ ރައީސަކަށް ހުންނެވިއިރުގައި އޮތް އަސާސީ ގަވާއިދަށް މިފަހަރުވެސް ވޯޓްލީ. ވޯޓްލާ މެންބަރުންގެ ވިސްނުން ބަދަލުވެގެން ވޯޓްލާ މެންބަރުންގެ އަދަދު އިތުރުވެގެން ގޮސް އެ ވޯޓުން ބަލިވުމަކީ އެއީކީ އަޅުގަނޑު ކުރާނެ ކަމެއް ނޫން. ހަަސަން ލަތީފް އެންމެ ހިތްހަމަނުޖެހުނު ކަމަކީ އެއީ،" މަހުލޫފް ވިދާޅުވިއެވެ.\nހަަސަން ލަތީފު ގަބޫލުކުރައްވަނީ އެ އިންތިހާބު އެ ބޭފުޅާގެ އާއިލީ ބޭފުޅަކަށް ކާމިޔާބު ކޮށްދޭން އަޅުގަނޑު ޖެހޭ ކަމަށް ވޯޓްވެސް އޮޅުވާލަން. އަޅުގަނޑު ދެންނެވިން ވަރަށް ސާފުކޮށް އެ ކަމެއް އަޅުގަނޑު ނުކުރާނަމޭ. ސީވިޑް ލަތީފް ޓީޓީގެ ރައީސަކަށް ހުންނެވިއިރުގައި އޮތް އަސާސީ ގަވާއިދަށް މިފަހަރުވެސް ވޯޓްލީ. ވޯޓްލާ މެންބަރުންގެ ވިސްނުން ބަދަލުވެގެން ވޯޓްލާ މެންބަރުންގެ އަދަދު އިތުރުވެގެން ގޮސް އެ ވޯޓުން ބަލިވުމަކީ އެއީކީ އަޅުގަނޑު ކުރާނެ ކަމެއް ނޫން. ހަަސަން ލަތީފް އެންމެ ހިތްހަމަނުޖެހުނު ކަމަކީ އެ\nއަހުމަދު މަހުލޫފް | ޔޫތު މިނިސްޓަރު\nމަހުލޫފް ވިދާޅުވީ ކުޅިވަރު ސިޔާސީ ނުކުރައްވާނެ ކަމަށާ އެ ފުރުސަތު އެ މަގާމުގައި ހުންނަވައިގެން އެއްވެސް ބޭފުޅަކަށް ނުދެއްވާނެ ކަމަށެވެ. އަދި ޓީޓީ އިންތިހާބު "ގަޑުބަޑު" ނުކުރެއްވުމުގެ ފޮނި ނަތީޖާ މިއަދު ފެންނަމުންދާ ކަމަށެވެ. ޓީޓީގެ އައު ލީޑާޝިޕާއެކު ވަރަށް ރަނގަޅު ކާމިޔާބީތަކެއް ހޯދަމުންދާ ކަމަށާ ރާއްޖޭގެ ޓީމު މިހާރު ދަނީ ޓީޓީ ވޯލްޑް ޗެންޕިއަންޝިޕަށް ކޮލިފައިވުމަށް ފުރުސަތު ހޯދަމުން ކަމަށްވެސް ވިދާޅުވިއެވެ.\nމަހުލޫފް ވިދާޅުވީ ސިޔާސީ ވަކި އެޖެންޑާތަކެއް ހާސިލު ކުރަން ނުފޫޒު ފޯރުވައި ނުދީގެން ޒާތީގޮތުން ދިމާކޮށްލުން ބަލައިގަންނަން ދަތި ކަމަށެވެ. އަދި އެކަމާއި ގުޅިގެން އަންނަ ރުޅީގައި އެމްޑީޕީ މަތިން ފޫހިކޮށްލަން ކިތަންމެ މަސައްކަތެއް ކުރިނަމަވެސް އެކަމެއް ނުވާނެ ކަމަށް ވިދާޅުވިއެވެ.\n"ކިތަންމެ އަޅުގަނޑު ފޫހިކޮށްލަން މަސައްކަތް ކުރި ނަމަވެސް އެކަމެއް ނުވާނެ. އެ ޖައްސަވަނީ ނުބައި ހިސާބެއް އިނގޭތޯ،"\nމަހުލޫފް ވިދާޅުވީ އިންތިހާބުން ފުރުސަތު ގެއްލުވާލަން މަސައްކަތް ކުރީ އިންތިހާބުން ނެރޭނެ ނަތީޖާ އެނގޭތީ އެ މަންޒަރު ބަލަން ބޭނުން ނުވާތީ ކަމަށެވެ. މަހުލޫފަކީ މިފަހަރުގެ އިންތިހާބުގައި އެންމެ ގިނަ ވޯޓް ހޯއްދެވި ކެންޑިޑޭޓެވެ. މަހުލޫފް ވަނީ 3،000 ވުރެ ގިނަ ވޯޓް ހޯއްދަވާފައެވެ. އޭނާ ވާދަކުރެއްވި މެދު އުތުރު ޕްރޮވިންސްގެ ބައެއް ރަށްރަށުން 100 ޕަސެންޓް ވޯޓް ހޯއްދަވާފައިވެއެވެ. 32 ރަށް ހިމެނޭ އެ ޕްރޮވިންސްގެ ހުރިހާ ރަށަކުން މެޖޯރިޓީ ހޯދީވެސް މަހުލޫފެވެ.\nއެމްޑީޕީ އަހުމަދު މަހްލޫފު ހަސަން ލަތީފް + އެމްޑީޕީގެ ކޯޅުން އެމްޑީޕީގެ ގައުމީ މަޖިލިސް ސުވާލަކަށްފަހު ސުވާލެއް\nއެމްޑީޕީގެ ޗެއާޕާސަން ކަމަށް އަމްރާއި މަހުލޫފް؟\nއިނގުރައިދޫ ދާއިރާގެ ހުރިހާ ވޯޓެއް ގުނަނީ


SunOnline: Specializevaan hulhuvaali dhaairaathakah hovunee emme6doctorun\nސްޕެޝަލައިޒްވާން ހުޅުވާލި ދާއިރާތަކަށް ހޮވުނީ އެންމެ ހަ ޑޮކްޓަރުން\nމުހައްމަދު އައުޒަމް 16 Mar 2020, 18:06\nރައްޔިތުންގެ މަޖިލީހުގެ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީގައި ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން --- ފޮޓޯ: މަޖިލިސް\nމިދިޔަ ޑިސެމްބަރުމަހު ޑޮކްޓަރުންގެ ތެރެއިން ސްޕެޝަލައިޒްވާން ހުޅުވާލި ނުވަ ފުރުސަތުގައި ކުރިމަތިލީ އެންމެ ހަ ދަރިވަރުންކަމަށް ހަޔާ އެޑިއުކޭޝަން މިނިސްޓްރީން ބުނެފިއެވެ.\nރައްޔިތުންގެ މަޖިލީހުގެ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީގައި ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން މިއަދު ވިދާޅުވީ ފުރަތަމަ ފަހަރު އެ ފުރުސަތު ހުޅުވާލުމުން ކުރިމަތިލުމުން ޝަރުތުުހަމަވީ އެންމެފަސް ޑޮކްޓަރުން ކަމަށެެވެ. އޭގެ ފަހުން ދެވަނަ ފަހަރަށް ބާކީ އޮތް ހަތަރު ޖާގައަށް ހުޅުވާލުމުން ކުރިމަތިލީ އެންމެ ޑޮކްޓަރެއް ކަމަށްވެސް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ މެޑިކަލް ދާއިރާގައި ސްޕެޝަލައިޒްވާން ޕްލޭސްމަންޓް ލިބެނީ ވަރަށް އުނދަގުލުން ކަމަށާއި ހުޅުވާލި ނުވަ ފުރުސަރަކީވެސް ހެލްތު މިނިސްޓްރީއާ މަޝްވަރާކުރުމަށް ފަހު ހުޅުވާލި ފުރުސަތެއް ކަމަށް މިނިސްޓަރު ވިދާޅުވިއެވެ.\n" މެޑިކަލް ސްޕެޝަލައިޒޭޝަންއަކީ ވަރަށް ތަފާތު ފީލްޑެއް. ކުއްޖާގެ ޝައުގުވެރިކަންވެސް މިކަމަށް ހުންނަން ޖެހޭ. އަނެއްކާ ކުއްޖާ އެމްބީބީއެސް ހަދައިގެން މަސައްކަތްކުރާއިރު ޕީޑިއޭޓްރްރިކް ވޯޑްގައި މަސައްކަތް ކުރާ ކުއްޖާ ހިއެއް ނުވޭ ރޭޑިއޮލޮޖީ ދާއިރާއިން ސްޕެޝަލައިޒްވާން ބޭނުންވާނެ ހެނެއް" މިނިސްޓަރު ވިދާޅުވިއެވެ\nސްޕެޝަލައިޒްވާން ނޭޕާލްގެ ޔުނިވާސިޓީން ދީފައިވަނީ ކޮންމެ ފީލްޑަކުން އެއް ދާއިރާއެކެވެ. އެ ފުރުސަތުތގެ ދަށުން މިހާރު ވަނީ ހަ ޑޮކްޓަރުން ނޭޕާލްގައި ކިޔަވަން ފަށައިފައެވެ.\nދާދި ފަހުން މިނިސްޓްރީން ހުޅުވާލި ލޯން ސްކީމްގެ ދަށުން 550 ޖާގަ ހުޅުވާލިއިރު 11 ޖާގަ ހާއްސަކޮށްފައިވަނީ މެޑިސިންގެ ދާއިރާތަކަށެވެ. މިނިސްޓަރު ވިދާޅުވީ އަންނަ މަހު ލޯން ސްކީމަށް ހޮވުނު ދަރިވަރުންގެ ނަންތައް އިއުލާންކުރާނެ ކަމަށެވެ.


ދެ ފުށް ފެންނަ އިންތިހާބަކުން އެކަނި ނުުފުދޭ، ހަމަހަމަ ކަންކަން ގާއިމުކުރަން ޖެހޭ: ނައިބު ރައީސް – adduLIVE\nދެ ފުށް ފެންނަ އިންތިހާބަކުން އެކަނި ނުުފުދޭ، ހަމަހަމަ ކަންކަން ގާއިމުކުރަން ޖެހޭ: ނައިބު ރައީސް\nSep 15, 2021, 23:43 މުރުޝިދު އަބްދުލް ހަކީމް\nރައީސުލްޖުމްހޫރިއްޔާގެ ނާއިބު ފައިސަލް ނަސީމް -- ފޮޓޯ / ރައީސް އޮފީސް\nދެ ފުށް ފެންނަ އިންތިހާބެއް ބޭއްވުމަކުން އެކަނި ނުފުދޭ ކަމަށާއި ހަމަހަމަކަން ގާއިމުކުރުމަށް މުވައްސަސާތަކުން މަސައްކަތްކުރަން ޖެހޭ ކަމަށް ނައިބު ރައީސް ފައިސަލް ނަސީމް ވިދާޅުވެއްޖެ އެވެ.\nބައިނަލް އަގުވާމީ ޑިމޮކްރަސީ ދުވަސް ފާހަގަ ކުރުމަށް އިލެކްޝަންސް ކޮމިޝަނުން މިރޭ ބޭއްވި ހަފްލާގައި ވާހަކަފުޅު ދައްކަވަމުން ނައިބު ރައީސް ވިދާޅުވީ ޒަމާނީ ޑިމޮކްރަސީއެއް ރާއްޖެ ގެނައުމަށްޓަކައި ވަރަށް ގިނަ ބަޔަކު ގުރުބާނީތަކެއްވެފައިވާ ކަމަށާއި ހަމަ އެކަނި ދެފުށް ފެންނަ އިންތިހާބެއް ބޭއްްވުމަކުން ނިމުނީކަމަކަށް ދެކިގެންނުވާނެ ކަމަށެވެ. ވެރިކަން ކުރުމުގައި ރައްޔިތުންގެ ބަސް އެހުމަކީ ކޮންމެހެން ކުރަން ޖެހޭ ކަމެއް ކަމަށާއި އަދި އެކަމުގައި ހަމަހަމަކަމަށް އިސްކަންދޭން ޖެހޭ ކަމަށެވެ. އޭގެ އިތުރުން ނައިބު ރައީސް ވިދާޅުވީ މީގެ ކުރިން އަންހެނުނަށް ގެއްލިފައިވާ އެތައް ހައްގެއް މިހާރު ހޯދާދެވިފައިވާ ކަމަށެވެ\n"އަޅުގަނޑުމެނަށް ގައުމެއްގައިވެސް ތަރައްގީއާ ހަމައަށް މި ދެވެނީ ހަމަހަމަކަން އޮވެގެން. އެހެންވީމަ އަޅުގަނޑު މިއަދު ހުރިހާ މުވައްސަސާތަކަށްވެސް ދަންވާލަން ބޭނުންވަނީ އަޅުގަނޑުމެން ހަމަހަމަކަން ގާއިމުކޮށް ވަކިން ހާއްސަކޮން އަންހެން ބޭފުޅުންނަށް ސިޔާސީ މައިދާނުގައި ބައިވެރިކުރުން ދުވަހުން ދުވަހަށް އިތުރުކުރަން އެބަ ޖެހެ އޭ،" ނައިބު ރައީސް ވިދާޅުވި އެވެ.\nއދ ގެ އާއްމު މަޖިލީހުގެ ރިޔާސަތައް ރާއްޖޭގެ ފޮރިން މިނިސްޓަރު އަބްދުﷲ ޝާހިދު ވަޑައިގެންނެވުމާ ގުޅޭ ގޮތުން ނައިބު ރައީސް ވަނީ އަލިއަޅުއްވާލައްވާފައި އެވެ، އެގޮތުން އދ.އާއްމު މަޖިލީހުގެ ރިޔާސަތަށް ރާއްޖެ ދެވުމުން އެނގިގެންދަނީ މި ސަރުކާރުގެ ހަރުދަނާ ހާރިޖީ ސިޔާސަތާއި ދުނިޔެ ރާއްޖެ ބަލައިގެންފައިވާ މިންވަރުކަމަށް ނައިބު ރައީސް ވިދާޅުވި އެވެ، ދެ


ފޮހެވޭނޭ ބާއޭ… 28 – Esfiya\nޔޫޝައުގެ މޫނު މައްޗަށް އެރި ވަރުގަދަ އެތިފަހަރާއެކު ބޮލަށް އެނބުރުން އަރައިގެން ދިޔަ އެވެ. މަންޒަރުތައް ހިސާބަކަށް ފުސްވެގެން ދިޔަ ހިނދު ފަހަތަށް ފިޔަވަޅުތަކެއް އަޅާލެވުނެވެ. އަދި މޫނުގައި ފިރުމާލެވުނެވެ. ދެވަނަ އެތިފަހަރާއެކު ހީވީ ވަށައިގެން ވި މަންޒަރުތައް އެނބުރިގަތް ހެންނެވެ. އޭނައަށް ވާނުވާ ނޭގުނެވެ. ވާހަކަދައްކަން ބޭނުންވި ކަމުގައި ވިޔަސް ދުލަކު ވާގިއެއް ނެތެވެ. ނަމަވެސް ތިންވަނަ ފަހަރަށް ކޯތާފަތަށް އެރި އެތިފަހަރުން ތަންދޮރު ވަކިކުރެވޭ ވަރު ވިއެވެ. މަންޒަރުތައް ސާފުވާން ފެށިއެވެ. ހުރި ހާލާ މެދުވެސް ވިސްނާލެވުނީ ދެނެވެ. ހަމައެކަނި ބޮކްސާކޮޅުގައި ހުރިއިރު އޭނަގެ ހަށިގަނޑަށް ލިބިފައިވާ ޒަހަމްތަކުގެ ދިލަ އިހުސާސް ކުރެވެން ފެށުނީ ވެސް ދެނެވެ. ހާސްކަމުން މީހާ ވަށާލައިފި އެވެ. މީ ކިހިނެއް ލިބުނު ޒަހަމްތަކެއް ހެއްޔެވެ؟ އޭނަ ލައިގެން ހުރި އަންނައުނު ތަކަށް ވީ ކިހިނެއް ހެއްޔެވެ؟ ބޮލުގައި ނޭގޭ ރިހުމެއް އުފެދިފައި ވަނީ ކީއްވެގެން ހެއްޔެވެ؟\nދެން އޭނަގެ ކަންފަތުގައި ޖެހުނީ ފަޒާގެ ހިމޭންކަން ނަގާލަމުން ދިޔަ ފަލަކްގެ ވޭނީ ރުއިމުގެ އަޑެވެ. އޭއާއެކު މޭގަނޑަށް ފިނިވެގެން ދިޔަ އެވެ. ފަލަކްއާ ދިމާއަށް ބަލާލެވުނެވެ. ފެނުނު މަންޒަރު ހަޤީޤަތަކަށް ވެދާނެތީ ހިތުގައި ބިރުވެރިކަމުގެ އުސް ރާޅުތައް ބިންދަން ފަށައިފިއެވެ. ނޫނެކެވެ! މީ ބިރުވެރި ހުވަފެނެކެވެ! ލޯހުޅުވާލުމުން މަންޒަރު ބަދަލު ވެދާނެއެވެ! އެހެނަސް ކަންވީ ދިމާ އޭގެ އިދިކޮޅަށެވެ. މޫނަށް އެރި ހަތަރު ވަނަ އެތިފަހަރުން އޭނަގެ ލޯހުޅުވިގެން ދިޔައެވެ. މިއީ ހުވަފެނެއް ނޫނެވެ! ހޭލާ ހުއްޓާ ފެންނަ ބިރުވެރި ހުވަފެނެކެވެ! ހަޤީޤަތެވެ!\n”ތީތަ ޔޫޝައުއަށް އަހަރުމެން ދިން ތަރުބިއްޔަތުގެ ބޭނުން ހިފި ގޮތަކީ؟… މިއަދު އަހަރެން ލަދުގަނޭ ޔޫޝައު އަހަރެންގެ ދަރިއަކަށް ވީތީ!…” ރަސަލް ހަޅޭއްލަވައިގަތެވެ.\nޔޫޝައުއަށް ހީވީ ދުނިޔޭގެ އެނބުރުމަށް ހުއްޓުމެއް އައިހެންނެވެ. ބައްޕަ ބުނި ޖުމްލައިން ހިތުގައި ވެސް ޖެހުނެވެ. ވިސްނާވިސްނާ ވެސް އެފަދަ ގުޅުމެއް ފަލަކްއާ އޭނައާ ދެމެދު ހިނގަން މެދުވެރިވި ސަބަބެއް އޭނައަކަށް ނޭގުނެވެ. ސިކުނޑިއަށް ބާރުލުމުން ބޮލުގެ ރިހުން ހައްތާވެސް ގަދަވުން ނޫންކަމެއް ނުވިއެވެ. ލޮލަށް ފެންނަމުން ދާ މަންޒަރުތައް ދޮގުކުރަން އޭނަ ބޭނުމެވެ. ނަމަވެސް ކިހިނެއް ހެއްޔެވެ؟ ޔޫޝައުއަށް އަވަސް ނޭވާތަކެއް ދޫކޮށްލެވުނެވެ.\n”މަަންމާ… ބައްޕާ…” ޔޫޝައުއަށް ބުނެވުނެވެ. މަންމައާއި ބައްޕަގެ މޫނުމަތިން އޭނައަށް ފެނުނީ ރުޅިވެރިކަމެވެ.\n”ޚަބަރުދާރު!….. އަހަރެންގެ އަތުން ފައިން ގޯހެއް ނެހެދެނީސް އަހަރެންގެ ކުރިމަތިން ދުރަށް ދޭ!….” ރަސަލްގެ އަޑުގައި ވަނީ ރުޅިވެރިކަމެވެ.\n”ބައްޕާ…” އިޒްކާން އޭނަގެ ކޮއްކޮގެ ދިފާއުގައި ތެދުވިއެވެ. ހިތުގެ އަޑިން ޔޫޝައުގެ ކުށެއް ނެތްކަމަށް ބުނަމުން ދިޔައެވެ. ޔޫޝައު އެފަދަ ދަށު ދަރަޖައިގެ އަމަލެއް ނުހިންގާނެކަމުގެ ފުރިހަމަ ޔަޤީންކަން ވެސް އޭނައަށް އޮތެވެ. ޔޫޝައު އަކީ އެފަދަ ޒުވާނެއް ނޫނެވެ. އޭނަ ޔޫޝައުއަށް އިތުބާރުކުރެއެވެ. ދެރައީ ކޮއްކޮގެ ކުށެއް ނެތްކަން ހާމަކޮށްދެވެން ނެތީމައެވެ. ކޮއްކޮގެ ލޮލުން އޭނައަށް ފެންނަމުން ދިޔައީ ހައިރާންކަމާއި ސިހުމެވެ.\nރަސަލް އާއި ޔޫޝައުގެ ދެމެދަށް ވަނީ އިޒްކާން އެވެ. އިޒްކާން ކުށްވެރިއަކަށް ހިމާޔަތް ދޭން ފެށުމުން ރަސަލްގެ ރުޅިގަނޑު އިތުރަށް ގަދަވެގެން ދިޔައެވެ.\nބަލްޤީޝް ހުރީ ގަނޑުވެފައެވެ. މިއީ ބިރުވެރި ހުވަފެނަކަށް ވާނެ ނަމައޭ އޭނަގެ ހިތަށް އެރިއެވެ. އެސްފިޔަތައް ތަޅުވާލެވުނު އަދަދެއް ނޭގެއެވެ. ކިތަންމެ ވަރަކަށް އަމިއްލަ ނަފްސަށް ހަޤީޤަތް އޮޅުވާލަން އުޅުނުކަމުގައި ވިޔަސް އެއީ ވުން މުސްތަހީލުކަމެއް ކަމުގައި އޭނަގެ ސިކުނޑިން ސިގްނަލް ދެމުން ދިޔައެވެ. އޭނަ ޖެހޭނީ ހަޤީޤަތާ ކުރިމަތިލާށެވެ. ނަމަވެސް ޔޫޝައު އެފަދަ ޖަރީމާއެއް ހިންގަފާނެ ކަމާމެދު ހިތުގައި ޝައްކު އުފެދުނެވެ. ޔޫޝައު އަކީ އެފަދަ ވިޔާނުދާ ޒުވާނެއް ނޫނެވެ. އޭނަ ޔޫޝައުއަށް އިތުބާރުކުރެއެވެ. ނަމަވެސް ފެނުނު މަންޒަރުތައް ދޮގު ކުރާނީ ފަހެ ކިހިނެއް ހެއްޔެވެ؟ ހެކި އެހުރީ އޭނަގެ ކުރި މަތީގައެވެ. ހާސްކަމާއެކު އޭނައަށް މޫނުގައި ފިރުމާލެވުނެވެ. އެޢާއިލާއަކީ މާލޭގެ ޤަދަރުވެރި ޢާއިލާއެކެވެ. މިޚަބަރު ބޭރުތެރެއަށް ފެތުރިއްޖެނަމަ އެޢާއިލާގެ ނަން ވެސް ޚަރާބުވެގެން ދާނެއެވެ.\n”މީ، މީ….” ބަލްޤީޝްއަށް ޖުމްލަ ފުރިހަމަ ނުކުރެވުނެވެ. އޭނަ ފަލަކްއަށް ބަލާލިއެވެ. ކަރުނަ އަޅާފައި އެފަކީރު ރޮމުން ދިޔަ ތަން ފެނި ހިތުގައި ރިއްސާލިއެވެ. އެނާޒުކު ހަށިގަނޑަށް ލިބިފައިވާ އަނިޔާތަށް ފެނި ހަމްދަރުދީ ވެވުނެވެ. އެއީ ހަމަ ޔޫޝައު ފަލަކްއަށް ދިން އަނިޔާތަކެއް ހެއްޔެވެ؟ މިހެން ވާން ޖެހުނީ ކީއްވެގެން ހެއްޔެވެ؟ ޔޫޝައު މިހާ ދަށުދަރަޖައަކަށް ވެއްޓިގަތީ އޭނައަށް ދެވުނު ތަރުބިއްޔަތުގައި އުނިކަމެއް ހުރުމުން ހެއްޔެވެ؟ ދަރިފުޅަށް ހެވާއި ނުބައި ވިސްނައި ނުދެވުމުން ހެއްޔެވެ؟\n”އަހަރެން…. އަހަރެން….. ތެތް ހެދުންތައް ބަދަލުކުރަން ހުއްޓާ ފަހަތުން މީހަކު އަންނަހެން ހީވެގެން ބެލިއިރު އެއީ ޔޫޝައު…. ޔޫޝައު އަހަންނަށް ބަލަން ހުރި ގޮތުން ބިރުވެސް ގަތް، ހަޅޭއްލަވަން އުޅުމުން އަނގައިގެ މަތީ އަތް އެޅީ، ސަލާމަތަށް އެދި އަދޭސް ކުރުމުން އަހަންނަށް އަނިޔާކުރީ… ހީ ޓްރައިޑް ޓު ރޭޕް މީ….” ފަލަކް ރޮމުން ރޮމުން ކިޔައިދިނެވެ. އެވޭނީ ގިސްލުމުގެ އަޑުން ފަޒާގެ ހިމޭންކަން ނަގާލަމުން ދިޔައެވެ. އޭނަގެ އަޑުގައި ވޭނީ ރިހުމެއް އެކުލެވިގެން ވެއެވެ. މާހުތާބް ފަލަކްގެ ބުރަކަށީގައި ފިރުމަމުން ދިޔައެވެ. އޭނައަށް ވެސް ވަނީ ރޮވިފައެވެ. ހުސް ދެއްކުން ތެރިކަމެވެ.\n”ފަލަކްގެ ކޮން ކުށެއް އޮވެގެންތަ މިފަދަ ބޮޑު އަނިޔާއެއް ދިނީ؟، ޖަވާބު ދީބަލަ، އަހަރުމެން ނިކަމެތި ބަޔަކަށް ވީމަ ބޭނުން ގޮތެއް ހަދާލެވިދާނެ ކަމަށްތަ ޔޫޝައު ހީކުރަނީ؟…. އެފަކީރު މުޅި ދުނިޔެއަށް ބަދުނާމުވީ، ކުށްވެރިވާނީ ވެސް އަހަރެންގެ ދަރިފުޅު، އޭނައަށް ރުހުމުގެ ލޮލަކުން އެއްވެސް މީހަކު ބަލާނުލާނެ، އަންހެންކުއްޖެއްގެ އެންމެ އަގުބޮޑު އެއްޗަކީ އަބުރާއި އިއްޒަތް، އެކަމަކު މިއަދު ޔޫޝައު ފަލަކް އަތުން އެހުރިހާ އެއްޗެއް ވެސް ފޭރިގެންފި…” މާހުތާބް ކުރެހިފައިވާ އަޑަކުން ބުންޏެވެ. އޭނައާއި ބަލްޤީޝްގެ ހަތަރުކަޅި ހަމަވެގެން ދިޔައެވެ. މާހުތާބްގެ ދެލޮލުގައި ވި ޝުއޫރުތަކުން ބަލްޤީޝްގެ ހާސްކަން އިތުރުކުރުވިއެވެ. މިކަމަށް ހައްލެއް ހޯދަން މަޖުބޫރު ކުރުވިއެވެ. ހިތާއި ދެކޮޅަށް ވިޔަސް މެއެވެ. އެހެންނޫންނަމަ އޭނަގެ ސިއްރުތައް ބޭޒާރުވެގެން ހިނގައިދާނެ ކަމުގެ ބިރު ފުރަތަމަ ފަހަރަށް ހިތުގައި އުފެދިގެން ދިޔައެވެ. މާހުތާބްގެ އެބައިލުމުން އެކަން ހާމަކޮށްދީފި އެވެ.\nޔަޝްމް ހުރީ އަމަލްގެ އަތަށް ބާރުކޮށްލައިގެންނެވެ. ދެއެކުވެރިން ވެސް ތިބީ އަޖައިބުވެ އަންތަރީސް ވެފައެވެ. ފަލަކް ދެކެ ހަމްދަރުދީ ވެވުނެވެ. އެންމެންގެ ކުރިމަތީގައި ފަލަކްގެ މައުސޫމުކަން ވެއްޔާއި މޮޑެވިގެން ދިޔައީއެވެ. ރަހުމެއް ނެތް އިންސާނެއްގެ ޝިކާރައަކަށް ވެގެން ދިޔައީއެވެ.\n”އަހަރެންގެ ދަރިފުޅަށް އިންސާފު ހޯދަދީ، އާދޭސްކުރަން، މިޚަބަރު ފެތުރިއްޖެނަމަ ފަލަކްގެ ދިރިއުޅުން ބަރުބާދުވެގެން ދާނެ…….” މާހުތާބް ރޮމުން އާދޭހުގެ ރާގަކަށް ރަސަލް އާއި ބަލްޤީޝްއާ ނަޒަރު ބައްދަލުކޮށްލިއެވެ. ދަރިފުޅަށް ”އިންސާފު” ހޯދައިދޭން ވެރިންގެ ފައިބުޑަށް ވެއްޓި އާދޭސްކުރަން ވެސް އޭނަ ހުރީ ތައްޔާރަށެވެ.\n”ފަލަކްއަށް އިންސާފު ލިބޭނެ…” ބަލްޤީޝް ބުންޏެވެ. އޭނަ ފަލަކްއާ ޔޫޝައުއަށް ބަލާލަމުން ފުން ނޭވާއެއް ލިޔެވެ. އޭނަގެ ނިންމުން އޭނަ ނިންމީ އަމިއްލަ ނަފްސާ ވަރުގަދަ ހަނގުރާމައެއް ކުރުމަށް ފަހުއެވެ. އިސްއުފުލާލި ޔޫޝައުއާ ބަލްޤީޝްގެ ހަތުރުކަޅި ބައްދަލުވެގެން ދިޔައެވެ. މަންމަގެ ނިންމުން އައިސްފާނެ ގޮތަކާމެދު ޔޫޝައުގެ ސިކުނޑި ހާސްކަމެއްގެ ތެރެއަށް ގެނބިގެން ހިނގައްޖެއެވެ. އޭނައަށް އެއްޗެއް ބުނުމުގެ ފުރުސަތު ވެސް ބަލްޤީޝް ނުދިނެވެ.\n”ޔޫޝައުއާއި ފަލަކްގެ ކައިވެނި އަންނަ ހަފްތާގައި ހަމަޖެހިގެން ދާނެ…. ފަލަކްއަށް ދެރައެއް ލިބިދާނެ ކަމާމެދު މާހުތާބް ވިސްނާކަށް ނުދެޖޭނެ، އަދި މިހާދިސާ އިތުރު މީހެއްގެ ކަންފަތާ ހަމައަށް ފޯރަފާނެ ކަމާމެދު ވެސް ވިސްނާކަށް ނުޖެހޭނެ….” ބަލްޤީޝް އޭނަގެ ނިންމުން އިއްވާލުމާއެކު މުޅިތަނަށް ޒަލްޒަލާއެއް އައިކަހަލައެވެ. ރަސަލްއަށް ވެސް ބަލްޤީޝްގެ މޫނަށް ބަލާލެވުނެވެ.\n”މަންމާ، ކަމުގެ ތެދު ދޮގު ބެލުމެއް ނެތި ކޮންކަހަލަ ނިންމުމެއްތަ ތި ނިންމީ؟، ކޮއްކޮ އެފަދަ ޖަރީމާއެއް ނުހިންގާނެކަމުގެ ޔަޤީންކަން އަހަންނަށް އެބައޮތް…” އިޒްކާންއަށް ނުހުރެވިގެން ބުނެވުނެވެ. އެއާއެކު މާހުތާބްގެ ހިތް ތެޅިގަތެވެ.\n”ފެންނަން ހުރި ހެކިތައް އިޒްކާންއަށް ނުފެންނަނީތަ؟….” ބަލްޤީޝް ބުންޏެވެ. މާހުތާބްއަށް ހަމަޖެހުމުގެ ނޭވާއެއް ދޫކޮށްލެވުނީ ދެނެވެ.\n”މަންމާ…” ޔޫޝައު ވާހަކަ ދައްކަން އުޅުނެވެ.\n”މަންމައަށް މިނިންމުން ނިންމަން މަޖުބޫރުކުރީ ވެސް ޔޫޝައު، މިނޫން ގޮތަކަށް މިމައްސަލަ ހައްލުކުރެވެން ނެތް، މިއަދު ޔޫޝައުގެ ސަބަބުން ހަލާކުވެގެން އެދިޔައީ ކުށެއް ނެތް އަންހެންކުއްޖެގެ ދިރިއުޅުން، މި ނިންމުން ދެން ބަދަލުނުކުރެވޭނެ…”\nޔޫޝައުއަށް އިސްދަށަށް ޖަހާލެވުނެވެ. އެދެލޮލުގައި ކަރުނަތައް ވެސް ބޮޑިވެގެން ދިޔައެވެ. ލޮލުން ފޭބި ކަރުނަތައް އަތުގެ ފުށަތުން ފޮހެލަމުން އޭނަ އެތަނުން ދާން ހިނގައިގެންފިއެވެ. އޭނަ ހުރީ އިންތިހާއަށް ދެރަވެފައެވެ. މަންމަގެ ނިންމުމާ މެދު ރުޅިވެސް އާދެވުނެވެ.\nފަލަކްގެ ގިސްލުމުގެ އަޑު މަޑުވެގެން ދިޔައެވެ. މާހުތާބްގެ ތުންފަތުގައި ސިއްރުވެރި ހިނިތުންވުމެއް ދުވެލިއެވެ. މާހުތާބްގެ މޭގައި މޫނު ފޮރުވާލައިގެން އޮތް ފަލަކްގެ މޫނު ވަނީ އުޖާލާ ވެފައެވެ. މިއިން ޒަމާނެއްގައި ވެސް އެހާ ބޮޑު އުފާވެރިކަމެއް އޭނައަށް ލިބުނު ހެނެއް ހިޔެއް ނުވެއެވެ. ހިތް އުފަލުން ގޮސް ނަށާލިއެވެ. ރޭވުން ކާމިޔާބު ކުރެވުނީތީއެވެ. ދެމައިން ވެސް ތިބީ ލިބުނު ކާމިޔާބާ މެދު ހިތްހަމަ ޖެހިފައެވެ.\n”އަހަރެން ހީކުރީ ޔޫޝައުއަކީ ޖެންޓްލެމެންއެއް ކަމަށް، އެކަމަކު ޔޫޝައުގެ ގޮތް މިއެނގުނީ އަދި ކިރިޔާއެއްނު….” ޔަޝްމްއާއެކު ހިނގައިގަތް އަމަލް ބުންޏެވެ. އޭނައަށް އަދިވެސް ޤަބޫލުކުރަން ދަތިވެފައިވާ ކަހަލައެވެ.\n”އަނެއްކާ އެއީ އެކޮންކަހަލަ ނިންމުމެއްތަ؟… ވިކްޓިމްއަށް އިތުރަށް އެބިއުސް ކުރުމުގެ ފުރުސަތެއްނު އެފަހިވެގެން ދިޔައީ؟… ޓިޕިކަލް ތިންކިންގް، އަހަރެންނަމަ ކޯޓަށް ދާނީ……” ބަލްޤީޝްގެ ނިންމުމާމެދު އަމަލް ހިތްހަމަޖެހުނު ކަމަކަށް ނުވިއެވެ. އޭނަ ދުށް ގޮތުގައި ޔޫޝައުއަށް ހައްޤުވެގެން ވާ އަދަބު ލިބެން ޖެހޭނެއެވެ. މިނިވަންކަމާއެކު އުޅެން ދޫކޮށްލެވިގެން ނުވާނެއެވެ.\n”އެކަމާ އަހަރުމެންނަށް ކުރެވޭނީ ކޮންކަމެއް؟، އެކަމަކު މަންމަ ވަރަށް ވިސްނާފަ ނެގި ޑިޒިޝަންއެއް ހެން އަހަންނަށް ހީވަނީ…..” ޔަޝްމް ބުނެލިއެވެ.\n”އެކަމަކު ޔޫޝައުއަކަށް ލެސަންއެއް ނުލިބޭނެ އެހެން ހަދައިގެންނެއް، ކިހިނެއް އެނގޭނީ އޭނަ އެހެން ކުއްޖަކަށް އެހެން ނަހަދާނެ ކަން….” އަމަލް ބުނެލިއެވެ.\n”އަމަލް ދެން އެވާހަކަ ހުއްޓާލަމާ، އަހަރުމެންނަށް އެކަމުގައި ދެން ކުރެވޭނެ ކަމަކީ ކޮބާތަ؟…” ޔަޝްމް ބުންޏެވެ.\n”ފަލަކްއާ މެދު ވިސްނާލެވުމުން ހާދަ ދެރައެބަވެޔޭ…. ޕުއާރ ސޯލް…” އަމަލް ދެރަވެފައިވާ ރާގަކަށް ބުންޏެވެ.\nއިޒްކާން އޭނަގެ ބެކްޕެކް އިން ނަގައި ދިން ޓީޝާޓަކާއި ސޯޓެއް ޔޫޝައު ލައިގެން ގޮސް އިނީ ދޮންވެލިގަނޑު މަތީ އިށީންދެލައިގެން ކުރިމަތިން ފެންނަން އޮތް މޫދަށް ބަލަހައްޓައިގެންނެވެ. އޭނަގެ ބޮލަށް ވަނީ ބަރުވެފައެވެ. ފަލަކްގެ ވާހަކަތަކާއި ފެނުނު މަންޒަރުތައް އޭނައަށް އުނދަގޫކުރަމުން ދިޔައެވެ. އެއާއެކު އޭނައަށް ނަޒަރު ހިންގާލެވުނީ ދެއަތަށެވެ. އެއަތުގެ ތެރެއަށް ލައި އަންހެންކުއްޖެއްގެ ހަޔާތް ފޭރިގަނެވިއްޖެއެވެ. އެއާއެކު އަމިއްލަ ނަފްސުދެކެ އޭނަ ރުޅިއައެވެ.\n”ޔޫޝައު…” އިޒްކާން ގޮވާލިއެވެ.\n”އަހަރެން ބޭނުންވަނީ އެކަނިވެލަން…” އިޒްކާންއަށް ޔޫޝައުއާ އަރާހަމަނުކުރެވެނީސް ޔޫޝައު ބުނެލިއެވެ. ނަމަވެސް އިޒްކާން އައިސް ޔޫޝައު ގާތު އިށީނެވެ. އެއާއެކު ދާން ޔޫޝައު ތެދުވުނެވެ.\n”މަ ބުނި އެއްޗެއް އަޑެއް ނީވޭތަ؟، ޖަސްޓް ލީވް މީ ބީ….” ޔޫޝައު ރުންކުރު ވިއެވެ.\n”ޔޫޝައު ތިހުރީ މެންޓަލީ ސްޓޭބަލް ކޮންޑިޝަންގައެއް ނޫންކަން އެނގޭތީ އަހަރެން ބޭނުމެއް ނޫން ޔޫޝައު އެކަނިކޮށްލާކަށް….” އިޒްކާން ވިސްނައިދޭ ރާގަކަށް ބުންޏެވެ. ”ކޮންމެ މީހަކު ބުންޏަސް އަހަރެން ޤަބޫލެއް ނުކުރާނަން އެއީ ތެދުކަމަށް……” އިޒްކާން އިތުރުކޮށްލިއެވެ. ކޮންމެވެސް ނުބަޔެއް އުޅޭހެން އޭނައަށް ހީވެއެވެ.\n”އައި ޑިޑް ދެޓް ޓު ހާރ، މަންމަ ބުނިހެން ފެނު ހެކިތަކުން ނުވިސްނެނީތަ!….” ޔޫޝައު ލޯމަރާލަމުން ބުންޏެވެ. ”އަހަރެން ކުރި ކުށުގެ ސަޒާ އަހަންނަށް މިލިބެނީ….”\n”ޔޫޝައު…” އިޒްކާން ބުނަން އުޅުނު ޖުމްލަ ޔޫޝައު ހުއްޓުވިއެވެ.\n”މަ ބުނެފީމެއްނު ދާށޭ…” ޔޫޝައު ލަފްޒުތަކަށް ބާރަލަމުން ބުންޏެވެ. ”ބަލަ އަދިވެސް ހުރީތަ؟…”\nއިޒްކާން ހުރީ ބުނާނެ އެއްޗެއް ނޭގިފައެވެ. އެއީ ހަމަ ޔޫޝައު ހެއްޔެވެ؟ އޭނައަށް ވާހަކަ ދެއްކުމުގެ ފުރުސަތެއް ވެސް ނުދީ ޔޫޝައު ހިނގައިގަތީ ދުރަށެވެ. ޔޫޝައު އެކަނި ދޫކޮށްލަން އޭނަގެ ޒަމީރު ދެކޮޅު ހެދިއެވެ. ޔޫޝައު މޮޔަ ކަމެއްކޮށްފާނެތީ އޭނަ ޔޫޝައުގެ ފަހަތުން ދިޔައެވެ. އެއާއެކު ޔޫޝައުގެ ރުޅިގަނޑު އިތުރަށް ގަދަވުން ނޫންކަމެއް ނުވިއެވެ.\n”އަހަރެން ސާފު ދިވެހި ބަހުން ބުނެފީމެއްނު، އަހަރެން އެކަނި ހާލަށް ދޫކޮށްލާށޭ…” ޔޫޝައު ފިޔަވަޅުތަކަށް ހުއްޓުމެއް ގެންނަމުން އިޒްކާންއާ ކުރިމަތިލި އެވެ. ޔޫޝައުގެ ބުމަވަނީ ގޮށްޖަހާލެވިފައެވެ. އޭނަ ހުރީ ރުޅިވެރިކަމާއެކު އިޒްކާންއަށް ބަލަންށެވެ.\nއިޒްކާން ގޮތް ދޫނުކުރާނެކަން އެނގުމުން ބަލާކަށް ނުހުރެ އޭނަ އިޒްކާންގެ މޫނުމައްޗަށް ގޮށްމުށުގެ އެތިފަހަރެއް ވީއްލާލިއެވެ. އިޒްކާންއަށް ފަހަތަށް ޖެހިލެވުނެވެ. މޫނުމަތިން ކުޑަ ތަރިތަކެއް ބުރާލައިފިއެވެ. އިޒްކާންއަށް ނޭފަތުގައި އަތް އަޅާލެވުނެވެ. ތުންފަތް ފަޅައިގެން ގޮސް ލޭ އޮހެރެނީއެވެ. ޔޫޝައުއަށް ހަމަހޭވެރިކަން ވީ ދެނެވެ.\n”ސޮރީ، ތަދުވޭތަ؟، ވަޓް ވޯޒް އައި ތިންކިންގް؟….” ޔޫޝައު ދެރަވެފައި އެހިއެވެ. އަދި އިޒްކާން ކައިރިއަށް ޖެހިލިއެވެ.\n”ކުޑަކޮށް ތަދުއެބަވޭ، ބަޓް އައިލް ލިވް…” އިޒްކާން ހިނިތުންވާން އުޅުނެވެ. އޭނަ ޔޫޝައުއަށް ބަލާލިއެވެ. ޔޫޝައުގެ މޫނު ވަނީ މިލައިގެން ގޮސްފައެވެ. ދެލޮލުގައިވަނީ ހިތާމައެވެ.\n”އަހަންނަށް އެނގޭ އެނިންމުމުގެ ސަބަބުން ރަސަލް ހިތްހަމަނުޖެހޭނެކަން، އަހަރުމެންނަށް ވުރެ ދަށް ފެންވަރުގެ ކުއްޖަކު ޢާއިލާއަށް ގެންނަން ބޭނުން ނުވާނެކަން ވެސް، އެކަމަކު މިވަގުތަށް އެއީ ރަގަޅު ނިންމުމެއް….. ޔޫޝައު ކުރީކީ ވެސް ރަގަޅު ކަމެއް ނޫން، އޭނައާ މެދު އަހަރުމެންނަށް އަމަލު ކުރެވުނީ ވެސް ރަގަޅަކަށް ނޫން… އެކަމަކު އަހަރެން ބިރުއެބަގަނޭ ޔޫޝައުއަށް ކަމެއް ވެދާނެތީ، ރަސަލް އަހަރެން ބިރުގަނޭ މިނިންމުމުގެ ސަބަބުން ޔޫޝައު އަހަރުމެންނާ ދުރުވެދާނެތީވެސް، އޭނަ ނުބައި މަގެއް ޚިޔާރުކޮށް ފިއްޔާ ކިހާ ދެރަ؟…. އޭނަ އެހުންނަނީ ވަރަށް ބޮޑަށް ދެރަވެފަ، ކުރެވުނު ކަންތަކާ މެދު ލަދުގެންފަ، މާފަށް އެދެން ބޭނުން ވެފަ….”\nރަސަލް އާއި ބަލްޤީޝް ތިބީ ކޮޓަރީގައެވެ. ދަތުރު ނިމިގެން ދިޔައީ އޭނަ ހީވެސް ނުކުރާ ފަދަ ގޮތަކަށެވެ. އުފަލާ ހިތްހަމަޖެހުމާއެކު ދަތުރު ނިމިގެންދާނެ ކަމަށް އުއްމީދުކޮށްގެން ހުއްޓާ އައި ވަރުގަދަ ޒަލްޒަލާ ނިކަން ދެކިބަލާށެވެ.\nޔޫޝައު ވެސް ގެއަކުން ނުފެނެއެވެ. ގެއަށް ވެރިވެފައި އޮންނަނީ މަރުފަދަ ހިމޭންކަމެކެވެ. ރަސަލް ހުންނަނީ ޔޫޝައު ދެކެ ރުޅި އައިސްފައެވެ. ޔޫޝައުއާ ވާހަކަ ދައްކަނީ ހަމައެކަނި އިޒްކާންއެވެ. ބަލްޤީޝް ވެސް ރުޅި މޫނެއް ހަދައިގެން ހުއްޓެއްކަމަކު ޔޫޝައުގެ މޫނުމަތިން ފެންނަ ހިތާމައިގެ ކުލަވަރުތަކުން ހިތް މަޑު ފުށްކޮޅަކަށް ބަދަލުވެގެން ދެއެވެ. ނަމަވެސް ރަސަލް ހުންނަނީ އޭނަގެ ގޮތުގައެވެ. ދަތުރަށް ފަހު ބަލްޤީޝްއަކާ ވެސް ވާހަކައެއް ނުދައްކައެވެ. މިހާރު ކާމޭޒު ދޮށުން ވެސް ޔޫޝައު ނުފެނެއެވެ. މިހުރިހާ ކަމަކާ ހުރެ ބަލްޤީޝްގެ ބޯގޮވާ ހިސާބަށް ދިޔައެވެ. އެދުވަހު ދަތުރު ނުދެވުނު ނަމައޭ އޭނަގެ ހިތަށް އެރިއެވެ.\n”އެސުންޕާ ގަނޑު އުފަންވި ދުވަހަށް އެދުވަސް ވީތީ މިހުރިހާ ކަމަކާ ކުރިމަތިލާން ޖެހުނީ…. އޭނައާ ހެދި ވާހާ ކަންތަކޭ…….” ބަލްޤީޝް ހިތާހިތުން މިޝްޔާއަށް ބަދުދުޢާ ކުރިއެވެ. ދިމާވި ކަންތައް އޭނަ އެޅުވީ މިޝްޔާގެ ބޮލުގައެވެ.\n”އަހަރެން ބޭނުންވަނީ ޔޫޝައުއަށް އެކުރެވުނީ ކިހާވަރެއްގެ ކަމެއްކަން އޭނައަށް ވިސްނައިދޭން، މާފް ދެވެން ނެތްކަން އަންގައިދޭން، އެފަދަ ކަންކަމަށް އެއްބާރުލުން ދޭކަށް އަހަރެން ބޭނުމެއް ނޫން….” ރަސަލް ބުންޏެވެ. އޭނަގެ ވާހަކަ ދެއްކުމުގެ ރާގު ހުރި ގޮތުން ދެން އިތުރަށް އެމައުޟޫއަށް ދާން ބޭނުންނުވާކަން ހާމަކޮށްދެއެވެ.\nބަލްޤީޝް މާޔޫސް ކަމާއެކު ގޮސް އެނދުގައި އިށީނެވެ.\n”ކޯޓު ހިސާބުން ކައިވެނީގެ ކަންތައް ނިންމާލަން އަހަރެން ބޭނުންވަނީ…” ބަލްޤީޝް އޭނަ ރާވާލާފައި ވާ ގޮތް ރަސަލްއަށް ހާމަކުރިއެވެ. ރަސަލްގެ ފަރާތުން އެކަށީގެން ވާ ފަދަ އެއްބާރުލުމެއް ނުލިބުނެވެ. އޭނަ ވެސް އެކައިވެންޏާ މެދު ހިތްހަމަ ޖެހޭހެނެއް ހިޔެއް ނުވެއެވެ.\nދުވަސްތައް ފާއިތުވަމުން ދިޔައެވެ. ޔޫޝައު އާއި ފަލަކްގެ ކައިވެނީގެ ކަންތައް ވެސް ހަލުވިކަމާއެކު ކުރިއަށް ދިޔައެވެ. ރަންކިޔުމުގެ ރަސްމިއްޔާތު ނިމިގެން ދިޔައެވެ. އުފާވެރިކަން ވެރިވެފައި ވަނީ ހަމައެކަނި ފަލަކްގެ ހަޔާތަށެވެ. އެކަނި ވުމާއެކު އޭނައަށް ނަށާލެވެއެވެ. ގިނަ ދުވަސްތަކެއް ނުވެ ޔޫޝައު ވެގެން ދާނީ އޭނަގެ ހައްޤަކަށެވެ. އެޚިޔާލުން އެކަނިވެސް އުފާވެރި ހިނިތުންވުމެއް ތުންފަތަށް ވެރިވެގެން ދެއެވެ.\nޔޫޝައު ގިނަ ވަގުތު ހޭދަ ކުރަނީ ކޮޓަރީގައެވެ. މާޔޫސްކަމާއެކުގައެވެ. އޭނައަށް އެނގޭހާ ވެސް އެއްޗަކީ މިކައިވެނިން އޭނައަށް އުފާވެރިކަމެއް ނުލިބޭނަކަމެވެ. މިއީ އޭނަ ކުރި ފާފަ ދުނިޔޭގެ ލޯތަކަށް ފޮރުވަން ކުރެވޭ ކައިވެންޏެއް ކަމެވެ. ރުޅި އަންނަނީ އަމިއްލަ ނަފްސުގެ ކޮންޓްރޯލް ގެއްލި އެފަދަ ދަށު ދަރަޖައަކަކަށް ވެއްޓި ގަނެވުނީމައެވެ.\nދީމްގެ ފޯނަށް ނުދަންނަ ނަންބަރަކުން މެންދުރު ގަޑީގައި ގުޅާލިއެވެ. އޭނަ ނަންބަރަށް ބަލަން ހުރެ ފޯނު ނެގިއެވެ. ނަގާއިރަށް ކަންފަތުގައި ޖެހުނީ ފަލަކްގެ އަޑެވެ.\n”ހެލޯ، ދީމް؟… އުފާވެރި ޚަބަރެއް ދޭން މިގުޅީ، ޔޫޝައު ދެވަނަ ކައިވެންޏެއްކޮށްފި، އެންޑް ގެސް ހޫޒް ދަ ލަކީ ގާރލް؟ މީ….” ޖެއްސުމުގެ ރާގަކަށް ފަލަކް ބުންޏެވެ. ”ކޮންގްރޭޓްސްއޭ ނުބުނާނަންތަ؟…”\nޔޫޝައުގެ ކައިވެނީގެ ޚަބަރު ލިބުމާއެކު ބާރުގަދަ އަތަކުން ދީމްގެ ހިތުގައި ހިފާ ފިސްފިންކޮށްލެވު ހެން ހީވިއެވެ. ދުވަހަކު ވެސް އެފަދަ ބޮޑު ވޭނެއް ތަހައްމަލް ކުރެވުނު ހެނެއް ހިޔެއް ނުވެއެވެ. މެޔަށް އެރި ލޮޅުންގަނޑު ގެ ސަބަބުން ފަޅިސިކުންތުކޮޅެއްގެ ތެރޭގައި ކަރުނަތައް ފައިބައިގެންފިއެވެ. ހިއްސުތަކަށް ލޮޅުން އަރައި އަތުން ފޯނު ދޫވެގެން ގޮސް ބިންމައްޗަށް ވެއްޓުނެވެ.\nދުވެލާފައި ގޮސް ކޮޓަރިއަށް ވަން ގޮތަށް ދީމްއަށް ބާރުބާރަށް ރޮވިއްޖެއެވެ. އެމަންޒަރު ފެނުނު މީހެއްގެ ހިތް ހަލާކުވީސްކަން ކަށަވަރެވެ. ފާއިތުވާން ފެށި ކޮންމެ މިނެޓަކާއެކު ދީމްގެ ހިތުގައި ވާ ރިހުން އިތުރަށް ގަދަވުން ނޫން ކަމެއް ވެސް ނުވިއެވެ.\n”މިއަދު ޔޫޝް އާޚަޔާތެއް ފެށީ…. އަހަ… އަހަރެން ބާކީ ވީ….” ދޮރަށް ލެނގިލައިގެން ހުރި ދީމްއަށް ޓައިލްސް މައްޗަށް ތިރިވެވުނެވެ. ބާރަށް ގިސްލެވިދާނެތީ އޭނައަށް އަނގައިގައި އަތް އަޅާލެވުނެވެ.\nދީމް އަލަމާރިއަށް ލެނގިލައިގެން އިންއިރު ހުޅުވާލެވިފައިވާ ކުޑަދޮރުތަކުން ވަން ރޯޅިތަކާއެކު ކައިރީގައި އޮތް ފައިލުގައި ހުރި ގަނޑުތައް އުދުހިގެން ދިޔައެވެ. ދީމް އެކަމަށް ފަރުވާލެއް ނުބެހެއްޓިއެވެ. އެގައިވާ ލިޔެކިޔުންތައް ފެންނަ ކޮންމެ ފަހަރަކު އެހިތުގެ ޒަހަމްތައް އިތުރަށް ފުންވެގެން ދިޔައެވެ. އެއީ ދޮގަކަށް ވިނަމައެވެ. އެހެންނޫންނަމަ މިއަދު ޔޫޝައު އެހެން މީހެއްގެ ހައްޤަކަށް ވާތަން ދެކެން ވެސް ނުޖެހުނީހެވެ. ހިތުގައި އަޅާ ވޭން ވެސް ބަރުދާސްތުކުރަން ނުޖެހުނީހެވެ.\nދީމްގެ ރުއިމުގެ އަޑަށް ޖުވޭރިޔާ ކަންބޮޑުވެފައި ހުރެ ކޮޓަރީގެ ދޮރުގައި ޓަކިދިނެވެ. ދެން އިވިގެން ދިޔައީ ތަޅުދަނޑިވަޅަށް ތަޅުދަނޑިއެއް ކޮއްޕާލި އަޑެވެ. އޭގެ ސިކުންތުކޮޅެއް ފަހުން ދޮރު ހުޅުވިގެން ދިޔަ އަޑު ވެސް އިވުނެވެ. މިއިން އެއްވެސް ކަމަކަށް ދީމް ފަރުވާލެއް ނުބެހެއްޓިއެވެ. އެތެރެހަށީގައި އުފެދިފައިވާ ތޫފާން އެހާމެ ވަރުގަދައެވެ. ހިތް ވަނީ އެތިކޮޅުތަކަށް ބުރައިގެން ގޮސްފައެވެ. ދެފައިގެނެސް މެގައި ޖައްސާލައިގެން އިންއިރު ދެއަތްތިލައިން މޫނު ވަނީ ފޮރުވާލެވިފައެވެ. ލޮލުން ފައިބަމުން ދިޔަ ކަރުނަތައް ޓައިލްސްމައްޗަށް ފައިބާފައި ހުއްޓެވެ. އަދި ބައެއް ކަރުނަ ތިކިތައް ނުކިޔަމަންތެރިކަމާއެކު ހިމަހޯލި އިނގިލިތަކުގެ ތެރޭން ފޭދެމުން ދިޔައެވެ.\n”سبحان الله….” އެތެރެއަށް ވަން ޖުވޭރިޔާއަށް ބުނެވުނެވެ. ކޮޓަރިއަށް ވެރިވެފައިވާ އަނދިރިކަމަށް ނިމުމެއް ގެނައި ވަގުތު އޭނަގެ މޭގަނޑު އަނގަޔަށް އަންނަ ގޮތް ވިއެވެ. ދުވެލާފައި ދެވުނީ ދީމް ގާތަށެވެ.\n”ދަރިފުޅާ، ކިހިނެއް ވީތަ؟… މަންމައަށް ކިޔައިދީބަލަ…… އޭރުންނެއްނު މަންމައަށް އެހީވެދެވޭނީ…” ޖުވޭރިޔާގެ އަޑު ތުރުތުރު އަޅައެވެ. ދީމް އެއިން ގޮތަށް އިނީއެވެ. ގިސްލަގިސްލާފައި ރޮނީއެވެ. ޖުވޭރިޔާ ބިރުގަތެވެ. އޭނަގެ ސަމާލުކަން ކޮޓަރިތެރޭ އުދުހެމުން ދިޔަ ގަނޑުތަކަށް ހުއްޓުނީ ދީމްގެ ޑޮކްޓަރަށް ގުޅަން އުޅުނު ވަގުތުގައެވެ. އެއިން ގަނޑެއް ނަގާ ކިޔާލުމާއެކު ހީވީ ފައިގެ ދަށުން ބިންގަނޑު ދެމިގެން ދިޔަ ހެންނެވެ. ހާސްކަމާއެކު އޭނަ ދެވަނަ ފަހަރަށް ވެސް އެގަނޑު ބެލިއެވެ. އެއީ އޭނައަށް ހީވި ގޮތަކަށް ވުމަށް އެދި ދުޢާ ކުރާ ހާލުގައެވެ.\nއެއީ ޓެސްޓްތަކެއްގެ ރިޕޯޓެވެ. ޖުވޭރިޔާގެ މެޔަށް ފިނިވެގެން ދިޔައެވެ.\n”ދީމް، މިކޯޗެއް؟…” ޖުވޭރިޔާއަށް ބުނެވުނެވެ. އޭނަގެ ހިތުގެ ތެޅުން ވަނީ އަވަސް ވެފައެވެ. ދީމްގެ ފަރާތުން ޖަވާބެއް ނުލިބުނެވެ. މަންމަގެ ސުވާލު އަޑު އިވުމުން އޭނައަށް އިތުރަށް ރޮވުނީއެވެ.\n”ދީމް މަންމަގެ ސުވާލަށް ޖަވާބު ދީބަލަ! މި…މި ކޯޗެއްހޭ!!!…” ޖުވޭރިޔާގެ އަޑު ތުރުތުރުއަޅައެވެ. މިފަހަރު އަޑު ވެސް ބާރެވެ.\nDhym preg vy dhw. Just wow ??\nKamana kaley vaahaka liyaa meehakah balaafa haadha moyaey. Eynna preg nama yoosh kairin dhurah nudhaane dho. Dheem ge bodu bayyeh or dharin nulibeythee eyna dhuruvaaneee. Kamana sikindeega theiy kameh ves nuhurey dho. Ehnve kamana liyaa vaahaka thah hama nujeheny.\nGuys now u can differentiate difference between this Ira and that Ira her comments will haveatick mark 😉\nSorry I mean this Ira ge comments ga hunaane smiley\nIra kn kale kaley eh kiyaakah. May be shes ryt. Dhn ehnvihyaa vaahaka numeynii kihineh molhumyha bunebala. Dhym bodu bahyeh jehunii eyna kokko comaga ove maruvanii marinuvanyaa izyan ah libeynii dhn yashm ooo. Look who eva yu r. There will alwayx beatwist.\nWow vrh habeys hama kiyaa hiyvanee\nWowwww vrh vrh reethi…\nWowwww v reethi\nDheem preg eh nuvaane. Stry v reeeeeeeeeethi\nPossibly dheem hasabrain tumor or some sickness that she will die. I don’t like the falak lady. Can we know what happened with mishya or get yashm and izkan’s relationship to the next level\ni guess dhym bodu bayyeh hunnany..smthing like AIDS.. muthaa plxx knmes irakn falak ge hagygay falhaa aruwaalahchey +am really desperate to knw abt izkan’s past(plxx make it really romantic) caux this isaluv stry…\nDhym bodu bahyeh jehihjehyaa obviously maru dhw vaanii. Dhn coma ga oinmanje hey araanytha. Dhn wht abt yashm n iskan. Dhym preg vihyaa kanneyge rangalhuvaanii. Eyrah dhym aa yushau gulhuvaafa coma ga oi manje maraalaanii. Heheh thtx my opinion ???\nDheem ah jehifa hunnaaneee aids or HIV….. mi dheythinkure ehchakah nuvehjeyya aridhafus roagaaa….. vaaahaka hama habooooooooooos……\nPlz bust falak n maahuthaab n reveal the suspense behind izkaan n mishya ge past… n then yashm aa izkaan ge story unfold kollaba avahah muthaa… i think dheem is expecting…???? Very nice story muthaa…\nAids eh noon…mmmmm I think cancer.?vaaahaka vrh reethi egey..\nކޮންމެވެސް އެއް ދުވަހަކުން…\nލޯބި May 5, 2018


އެއްކޮށް ފިޓު ނުވަނީސް، އެއްވެސް މުބާރާތެއްގައި ބައިވެރި ނުވާނަން:...\nއެއްކޮށް ފިޓު ނުވަނީސް، އެއްވެސް މުބާރާތެއްގައި ބައިވެރި ނުވާނަން: މަރޭ\nމަރޭ ވަނީ ޗެރިޓީ މެޗެއްގައި ފެޑެރާ އަތުން ބަލިވެފައި\nއަނިޔާގެ ސަބަބުން މަރޭއަށް ދުނިޔޭގެ ރޭންކިންގެ އެއްވަނަ ގެއްލި 16 ވަނައަށް ވެއްޓުނު\n8 ނޮވެންބަރ 2017 | ބުދަ 19:02\nއެންޑީ މަރޭ: އަނިޔާގެ ސަބަބުން އޭނާއަށް ވަނީ ދުނިޔޭގެ ރޭންކިންގެ އެއްވަނަ މަގާމް ގެއްލިފައި\nއަނިޔާއިން ރަނގަޅުވެ އެއްކޮށް ފިޓު ނުވަނީސް އެއްވެސް މުބާރާތެއްގައި ބައިވެރި ނުވާނެ ކަމަށް އިނިގރޭސިވިލާތުގެ އެންޑީ މަރޭ ބުނެފިއެވެ.\nއިނގިރޭސިވިލާތުގެ އެންމެ ކާމިޔާބު ޓެނިސް ކުޅުންތެރިޔާ މިހެން ބުނެފައިވަނީ ޗެރިޓީ މެޗެއްގައި ދުނިޔޭގެ ރޭންކިންގެ ދެވަނައިގައި މިވަގުތު ރޭންކު ކުރެވިފައި އޮތް ސުވިޓްޒަލޭންޑުގެ ރޯޖާ ފެޑެރާ އަތުން ދެ ސެޓު އެއް ސެޓުން ބަލިވި މެޗަށް ފަހުއެވެ. ފުރަތަމަ ސެޓު 6-3 އިން ފެޑެރާ ގެންދިޔަ ނަމަވެސް މަރޭ ވަނީ ދެވަނަ ސެޓު 6-3 އިން ގެންގޮސްފައެވެ. މެޗުގެ ނަތީޖާ ނެރުމަށް ކުޅުނު ޓައި ބްރޭކާ ފެޑެރާ ގެންދިޔައީ 10-8 އިންނެވެ.\nމި މެޗު ވެގެން ގޮސްފައިވަނީ މި އަހަރުގެ ޖުލައި މަހު ބޭއްވި ވިމްބެލްޑަން މުބާރާތުގައި އެމެރިކާގެ ސޭމް ކުއެރީ އަތުން ބަލިވި ފަހުން މަރޭ ކުޅުނު އެންމެ ފުރަތަމަ މެޗަށެވެ. މި މެޗަށްފަހު ވާހަކަ ދައްކަމުން މަރޭ ބުނެފައިވަނީ ވިމްބެލްޑަން މުބާރާތުގައި ލިބުނު އަނިޔާއަށް ފަހު ރަނގަޅަށް ނުހިނގުނު ކަމަށާއި އެހެނަސް މިހާރު ފުރިހަމަ މެޗެއް ކުޅުމަށް ފިޓު ވެފައިވާ ކަމަށެވެ.\nއަނިޔާގެ ސަބަބުން ޓެނިސް ކޯޓުން ބޭރުގައި ގިނަ ވަގުތު ހޭދަކުރަން ޖެހުމުގެ ސަބަބުން މަރޭއަށް ދުނިޔޭގެ ރޭންކިންގެ އެއްވަނަ ގެއްލި އޭނާ ދުނިޔޭގެ ރޭންކިންގެ 16 ވަނައަށް ވެއްޓުނެވެ. އެނާ ބުނެފައިވަނީ ކޯޓަށް އެނބުރި އަންނައިރު އެންމެ ރަނގަޅު ފޯމުގައި ނުހުންނާނެ ކަން އެނގޭ ކަމަށާއި އެހެނަސް ދުނިޔޭގެ ރޭންކިންގެ އެއްވަނަ އޭނާ ހޯދި ފޯމަށް އަލުން އަނބުރާ ދެވޭނެ ކަމުގެ ފުރިހަމަ ޔަގީންކަން އެބައޮތް ކަމަށެވެ. އަދި ކުޅުމުގެ ތެރެއަށް އަލުން އެނބުރި އަންނާނީ އެއްކޮށް ފިޓުވެ މުބާރާތްތަކުގައި ވާދަކުރެވޭނެ ކަމުގެ ފުރިހަމަ ޔަގީންކަން ލިބުމުން ކަމަށް ވެސް އޭނާ ބުނެފައިވެއެވެ.\nމަރޭ ބުނެފައިވަނީ ކޮންމެ އަހަރެކޭ ވެސް އެއްގޮތަށް މިއަހަރުގެ ވެސް ޑިސެމްބަރު މަހު އޭނާ އެމެރިކާގެ މިއާމީ އަށް ތަމްރީނުތައް ހެދުމަށް ދަތުރުކުރާނެ ކަމަށާއި އަދި އޭނާގެ އުއްމީދަކީ ޖެނުއަރީ މަހު އޮސްޓްރޭލިއާގެ ބްރިސްބޭންގައި ބާއްވާ ބްރިސްބޭން އޯޕަންގައި ވާދަކުރުން ކަމަށެވެ. ބްރިސްބޭން އޯޕަން ބޭއްވުމަށް ހަމަޖެހިފައިވަނީ އަންނަ އަހަރު ބާއްވާ އޮސްޓްރޭލިއަން އޯޕަން ބޭއްވުމުގެ ދެ ހަފުތާ ކުރިންނެވެ.\nމިދިޔަ އަހަރުގެ އޭޓީޕީ ފައިނަލްސް މުބާރާތް ކާމިޔާބުކޮށް ދުނިޔޭގެ ރޭންކިންގެ އެއްވަނަ ހޯދި މަރޭ ވަނީ ސްކޮޓްލޭންޑުގެ ގްލާސްގޯގައި ބޭއްވި ޗެރިޓީ ޓެނިސް އިވެންޓުގައި އޭނާގެ ބޭބެ ޖެއިމީ މަރޭއާއެކު ޑަބަލްސް މެޗެއް ވެސް ކުޅެފައެވެ.\nމަރޭ ވަނީ އޭނާގެ ކެރިއަރުގައި ދެ ފަހަރެއްގެ މަތިން އޮލިމިޕް ރަން މެޑަލް ހާސިލުކޮށް ތިން ފަހަރެއްގެ މަތިން ގްރޭންޑް ސްލޭމް މުބާރާތް ކާމިޔާބު ކޮށްފައެވެ.